text:
شفیع شوق
اختر محی الدین تہ ہری کرشن کول نہ وفاتہ پتہ چھہ از برونہہ وُہ ؤری افسانہ پرون ، تہ پتمین وُہن ؤرین ہندس تاریخی پس منظرس منز لیکھنہ آمتۍافسانہ معاصر باسان۔اژھین زمانہ چھہ امی اندازہ کینژن واقعہن ہندِ حوالہ تاریخ بنان آمت۔ نتہ چھہِ از تہِ پتمین ستتھن ؤرین ہندۍکینہہ افسانہ نگار تہِ موجود تہ پرن والۍ تہِ۔ میون یہ گفتگو چھہ لہٰذا برابر1950 ٔ پیٹھہ لیکھنہ آمت افسانہ پنن موضوع زانن بہتر زانان۔
کُنہِ ادبی صنفس منز تجربک فہم تہ ادراک چھہ تیلی ممکن ییلہِ اسِہ امہ کہِ روایتک وقوف آسِہ۔ اوہ کِنۍ چھہ ضروری زِ تجربن ہنز کتھ کرنہ برونہہ وچھو اسۍ زِ افسانچ روایت کیاہ چھیہ۔
عالمی سطحس پیٹھ تسلیم کرنہ آمتین افسانہ نگارن ہندِ فنہ کہ حوالہ چھہ افسانہ اکہ جدید ادبی صنفہ کِہ مفہومہ یتھ روایتس پیٹھ قایم زِ یہ چھہ حقیقی انسانہ سنزِزندگی نسبت کنہِ مخصوص مختصر واقعہچ تِژھ لسانی ترجمانی زِ پرن وول ہیکہِ واقعہک بصری وقوف حاصل کرِتھ؛ امیک حاصل آسِہ تفریح ، یا آگہی تہ اکثر دۅنوے۔ واقعہ کِس انتخابس منز تہ امچہ پیشکاری منز چھیہ لیکھن والۍ سنز شخصیت لازماً شامل ۔ چونکہ لیکھن والۍ سنز شخصیت چھیہ مخصوص زمانہ کہ کلہم مزازکہ حوالہ تہ تسندِ قومہ کہ تمدنہ کہ حوالہ مرتب سپدان، افسانس منز چھہ زمانہ تہ تمدن بے شونکۍ پاٹھۍ امہ کین ترکیبی جُزن تہ جُزیاتن منز وۅتلان تہ لہٰذا چھہ افسانس منز زمانہ مکانک حال ناگزیر۔ امہ روایتہ سفر کٔرِتھ چھہ افسانہ ساسہ بدین ؤرِین دوران دلیلو، داستانو، قصو تہ حکایتو نشہِ الگ سپدِتھ ادبک اکھ مصدقہ صنف بنتھ قایم سپدیومت۔افسانک یہ مفہوم مد نظر تھٔوتھ چھیہ افسانس تہ باقی بیانیہ ادبس درمیان بنیادی فرق یی زِ ییتہِ پرٲنِس بیانیہ ادبس منز واقعہ تہ اتھ منز آورۍ کردار قدرن ہندۍ ناو ٲسۍ، افسانس منز چھِہ واقعہ تہ کردار زمانہ کہ وسیلہ وجود پراوان۔ تہ زمانہ چھہ واقعہن تہ کردارن اندۍپکھۍ امہ ییمہِ چیزن ہند تالیف تہ چیزن درمیان رشتن ہند ناو۔چیزن ہند تالیف تہ تمن درمیان رشتہ چھہِ تتھ اہمیژ تابین ےۅسہ افسانہ نگارس مد نظر تجربس منز درینٹھۍ آسِہ آمژ۔ فضا ساز جُزیاتن منز گژھِہ نہ منظر کشی یا صوتی موسیقی ہند مقصد آسُن۔
افسانکۍ یم حد تسلیم کٔرِتھ تہ حدن منز روزِتھ زیادہ کھۅتہ زیادہ آزادی تلاش کٔرِتھ گوٚو کاشرس منز افسانہ وُہمہِ صدی ہندس شیمس دہلس منز شدو مدہ سان شروع تہ شروع گژھان گژھانے لگۍ سانۍ افسانہ نگار تجربن ہندِ ندرتہ مطابق روایت نشہِ گریزکرنکۍ تجربہ کرنہِ۔
ترجمانی چھیہ افسانچ بنیادی روایت تہ اتھ منزاوس گۅڈنیکے تجربہ افسانک ہر کانہہ جُز سیاسی تصورکس خدمتس منز آیتن تھاوُن نہ زِ افسانہ گوٚژھ سُہ کونچھمت سیاسی تصور تجویز کرُن۔
تعجلی چھیہ ۔ کٲم گژھِہ اند نۍ ۔ بہ تہِ گژھہ آزاد۔ ژو نگ سۅ تہِ نہ ادہ تےٖلہِ دادِ۔ انگریز ژو ٚل تہ شین کو نہ گوٚل۔ لالہ چھہ بوٚ ڈ تہ اسۍ کمۍ بنا وۍ لوکۍ۔ لوکۍ تہِ گژھن بڈنۍ۔ منز لِکۍ ما رودۍ منز لی! سُلہ تہِ گژھِہ پانے بوٚڈ۔ ییلہِ زندہ روزِ۔۔۔ ہاہا۔ تمس چھہ زندہ روزنک حق ۔ آزادُ لکھ چھِہ نہ جل جل مران ۔( سوم ناتھ زتشی: ییلہِ پھوٚل گاش)
اتھ تجربس لرِ اوس بیاکھ تجربہ واقعہس منز شامل کردارن سیتۍ جذباتی سطحس پیٹھ وابستگی اظہار یۅسہ زبانہِ اشارہ آمیز چھیہ بناوان:
ییمہِ دۅہہ زون دیدِ ہچو بندوق ہیتھ کو رہ کپُرک پوژھ ژھنِتھ تہ ہوٚل گٔنڈِ تھ درایہ تمہِ دۅ ہہ ٲس گامۍ گامس د ہۍ ژھیتے۔ تمہِ دۅ ہہ اوس نہ کاوہ پورِ شُر تہ نہ اوس کُلین پیٹھ کُنہِ کانہہ کا و ٹاو ٹاو کران ۔ (دیناناتھ نادم: جوابی کارڈ)
زمانہ نسبتا واقعہن ہنزِ ترجمانی منز چھہ ایرنی ہند روِیہ درپردہ ڈرامہس خودمختار تہِ بناوان:
کنےُ گرز و ٚو تھ کِبر بیچھہ نہِ وارِ منز۔ زن گٔے اگنہ گگنہ گگراے۔ دورِ آو ذٲلدار سنزِ دارِ پیٹھ کس تام یہ بوزِتھ اسُن۔ ظاہرا اوہ کنِۍ زِ گر یستین کٲژاہ تھٔز کریکھ تہ دٔر اڈِ ج چھیہ۔ (امین کامل: یا دوستو، گُگو گو‘)
ترجمانی چھیہ تیلی فن بنان ییلہِ کردار، واقعہ، فضا تہ بیانہ نِشہِ عقیدہ، وابستگی، جذبات تہ فکر الگ کٔرِتھ افسانہ نگار زندگی منز موجود لابُدی غیر یقینیت دریافت ہیکہِ کٔرِتھ۔ اختر محی الدین سند دند وزُن :
’’ ادہ اوس سیہِ اپزُے ونان زِ گرس منز ہے گژھِہ نہ دندوزُن آسُن۔ امہِ سیتۍ ہے چھہ شکس یوان۔‘‘
اشم ؤژھس ۔’’کِتھہ پاٹھۍ کھییہِ امۍ گُلہ بدماشن یہ پاچہِ لیج!دیتمہ چانہِ بلایہ رتہ چھپہِِ تہ کٹہ کنہِ۔‘‘
شیٹھہ پتہ کس افسانس منز چھیہ ترجمانی کردارس کُنہِ زمانی تہ مقامی آرس منز أنتھ کردارن ہندس داخلی صورتحالس پیش کران۔یہ عمل ہیکہِ موزن نقطہ نظر اختیار کٔرِتھ ورگہ ورگہ وَلو سیتۍ ممکن سپدتھ ۔ بنیادی شرط چھہ پرن وول ہاونہ تہ باونہ آمتس صورتحالس پیٹھ یقین کرناوُن۔تضاد چھہ امہ باپت گۅڈنیک ملزوم۔ تضاد کردارس بییس یا بیین کردارن سیتۍ آسِہ، یاآسیس پننسٕے ذہنس اندر مختلف دِشاین کُن حرکتس منز قدرن، احساسن، تہ جذباتن درمیان۔
’’گو ییتہِ تہِ چھہِ مسلمان! کیاہ آسہ یم برقہ پابند چاندنی چوکہ منزۍ پکان ! یمن تہِ ما آسہِ ییتہِ تتھے پاٹھۍ پھر58ٹھ گژھان یتھہ پاٹھۍ اسِہ چھہ تتہِ گژھان! گۅڈہ مٲرِکھ اسۍ تتہِ تہ زِ یمن مارن ییتہِ! مگر دلہ کس وہمس کیاہ کرۍ زِ!‘‘ (ہری کرشن کول: تاپھ)
کردار چھہ بعضے پننہ عملہ سیتۍ تعمیر سپدنہ بجایہ کُنہِ کیفیتس منز گیٖرٲستھ پننہِ کلامہ سیتۍ تہِ نوٚن نیران۔ لفظ، کتھِہ ہند تُل تراو، تہ لفظوستۍپنن مطلب پسِ اظہار تھاونچہ کوششہ سیتۍ چھہِ کرداربرونٹھ کُن یوان۔ ہمہ آگاہ راوی چھہ کردارن کَن دِوان تہ تہند کلام مکالمن منز انان۔ منزۍ منزۍ چھہ افسانہ نگار تہِ راوی سند کردار اختیار کٔرِتھ بیانیہس منز دٲخل سپدان۔ رتن لال شانت سند تہہ در تہہ بتراتھ افسانہ:
’’ ژہ چھکھ سا اتھ سنیومت زانہہ؟ یہ پہاڑ چھہ نا باسان زنتہ چھہ خۅدرنگ دُسٕہ پٔٹاہ ؤلِتھ تہ تاپہ دستاراہ گٔنڈِتھ کیاہتام گمبیر کلامہ کرنہِ بیوٹھمت؟‘‘ سۅ ٲس ہردہ تاپہ دۅہہ دِنہ دارِ پیٹھ بہت پاں سرہ اپور بالہ تھنگین پیٹھ نظرو سیتۍ کیاہ تام ساران ہش۔ شدید ذہنی تناوس منز چھہ کردار بیاکھ شخص بنِتھ فریبہ چہ شکلہ منز برونٹھ کُن یوان۔ یہ بیاکھ شخص چھہ سماجی، تمدنی، تہ فکری رشتو نِشہِ مۅکل، مگر موزون پسِ منظر ورٲے چھہ نہ یہ ویژوُن ہیکان بنتھ ۔ لیکھن وول چھہ خارجی منطق ترٲوِتھ موقعہ چہ نزاکٔژ مطابق بالا عقلی فضا تعمیر کران، مگر اغلبک خیال تھٲوِتھ ۔
’’کو‘ٹۍکدلس نِش وٲتِتھ بوزن بییہ سۅے آواز ۔۔۔ پتھ کُن وچھُن۔ رودہ شرانین منز اوس بییہِ سُے شُر پاژھۍ زٔٹ لٲگتھ اکِس ویٖرِ ژھایہ رٲسے وچھان تہ بریڈۍ کران۔ تس ٲس تٍرِسیتۍ نَٹھ۔ بییہِ کوٚرنس آلو۔ وۅلا یورۍ ، میہ سیتۍ سیتۍ کونا چھُکھ پکان۔ کھوژ ما، بہ ہا نِمتھ پانس سیتۍ ۔۔۔ ۔ ‘‘ تمس اوس وُنہِ وننے زِ شُر گوٚو بییہِ غیب۔ تس گوٚو خوف۔ أدرِ ہانیمژِ ژمہِ ہندۍ جٔژ وال ؤتھِس کنڈۍ ہوۍ تھوٚد۔ بامبرِ ہوٚت توٚر کانلس تہ و ٚوتھ رکنہِ دار وتہِ۔ ربہِ منز گوس اکھ چپنہ کھۅر بند۔ بیاکھ چپنہِ کھۅر تہِ کوٚڈن، تہ لوٚگ ربہِ منز پھسیومت چپنہِ کھۅر کڈنہِ۔ نمنہ سیتۍ گوس چندس منز عینکس کریپھ۔ شرانین منز اوس نہ تس فکری تران زِ کتھ کتھ کرِ رٲچھ۔ تٔمۍ تُل کھوژۍ کھوژۍ کلہ تھوٚد۔ دند ٹُوِن ییلہِ شرانین منز سُے کُنے شُر بٔٹھِس ہیوٚر داں کھہس اپارِ دنٕوٲرِس پیٹھ دند ٹکان انہرایہ ودان وُچھ۔ گاش اوس تیوت کم زِ وۅنۍ اوس نہ شرۍ سند بُتھ ونہِ یوان، بس یہے وۅدنہِ کریہنۍ ژھاے۔
تس گیہِ خوفہ سیتۍ کھٕر تہ مسا مسا بچوو آبہ ڈونپھس منز گژھنہ نشہِ ۔ مگر پلو گٔیس ربہِ داوۍ۔ چپنۍ اتھس کیتھ تُلتھ لوٚگ ٹینڈۍ ؤٹتھ ننہ وورُے وژھہ وژھہ پکنہِ ۔ زنگہ آسس گۅبیمژہ۔ وۅنۍاوس نہ سہ پکان،بلکہ اوس پانس پکناوان۔ ۔۔۔ ( شفیع شوق: اکھ شُر رودہ شرانین منز)
یہ تہِ چھہ بنان زِ افسانہ نگار کرِ پیرابل(parable) اختراع یتھ منز کردارن ہند آسُن ویژوُن باسِہ۔ ہری کرشنن لازوال افسانہ ’’پھرِ‘‘ چھہ امچ اکھ مثال ۔ اوٚن، ز ٚور، لوٚنگ، کون، کوٚل، ٹُنڈہ، دولہ، و ٚونگ، کھوسہ، کوٚب تہٕ پھوٚپھ ۔۔کاہ کردار اکِس پتھرِ منز گاڈہ رٔٹتھ امنہ سان دین گذاری کران۔ کٲنسہ نہ کٲنسہ ہند عناد، سارنے کانہہ نتہ کانہہ عیب تہ سارنے سفیدپاژھۍ نالۍ۔ مگر تہند یہ سۅکھ گوٚوختم ییلہ اتھ پتھرِ منز کرہُن پوژھ ژھنِتھ کُستام آو تہ دیتنکھ اکھ اکِس نشہِ بیوٚن بیوٚن آسنُک ظن۔
کھوٚشۍ کملاوۍ وُٹھ تہ پھٹجہِ مژرووُن گنڈ۔ کرہُن پوژھ وچھِتھ ژ ٚول پھوٚپھ پتھ۔ د ٚوپن دپس پٲژھِہ کِس رنگس تہ گاڈن کیاہ چھہ پانہ وانۍ واٹھ۔ گاڈن چھہ واٹھ یٔڈ ستۍ۔ یٔڈ ہنزِ بۅچھِہ ستۍ۔ یہ یمن کریہنین پاژھین تل چھہ تی چھہ میہ یتھ سفید پٲژِھس تل۔ کرہُن پوژھ، سفید پوژھ۔ نہ اکھ اکِس نش بیوٚن نہ اکھ اکۍ سندِ کھۅتہ بہتر۔ نہ ہیکن تہندۍ کرہنۍ پاژھۍ تہند عیب غیب کٔرتھ نہ ہیکہِ میون سفید پوژھ میانہ زندگی ہند کوس کٲسِتھ۔
مگر ستی پیوس ظن زِ تس چھہِ نہ تگان زہ لفظ تہِ ٹھیٖک پاٹھۍ بولنۍ۔ پننہِ پھپھِہ زیوِ سیتۍ کِتھہ پاٹھۍ پھورِ تس یوت زیوٹھ کلامہ۔ تسند پورہ کلامہ بوزنہ برونہہ تراون تم اسہِ پیٹھ اسُن۔ ( ہری کرشن کول: پھرِ)
پلاٹ کِس ارسطویی تصورس سیتۍ آیہ رنگہ رنگہ طریقہ رعایت ننہ۔ترقی پسندی ہندِ دورہ پتہ کین افسانن منز چھہ پلاٹ برونٹھے معین مفہومہ باپت افسانہ کین سارنے ترکیبی جزن ہند تےُتھ ترتیب تہ تالیف ےُس متحرک ساختس تعمیر کران چھہ۔ بعضے آسِہ یہ اکۍ سے کردارس اندۍ پکھۍ باقی کردارن ہند وۅتھُن بہُن تہ تس ستۍتہند بدلوُن رشتہ۔ مثلاً اخترنس’ پرالب‘ افسانس منز ڈوگرہ دورک رامہ ژندر انگریزسحبن تہ میمن تہند ہون رچھنک وعدہ دِتھ پریتھ سٲنکرٲژ دۅہہ داہ ڈبل رٔٹتھ عیش کرنہ چن یادن پھےُردنس منزآور ، تہ تسند نیچو پی این تہ پی اینُن نیچو بنُٹ تس نشہِ مشورہ ژھاران تہ نا امید سپدان۔
پی این دراو دزان دزان۔ پنڈت رامہ ژندر پھیور بنٹس کُن تہ مدرِ ہٹہِ و ٚوننس، ’’ برسا مالیا چلمہِ تموک۔
( اختر محی الدین: پرالب)
بعضے آسہِ افسانس منز پلاٹ صرف دۅن کردارن ہندین مکالمن ہند ترتیب۔ مثلاً اخترن ’یار کیاہ لوِ‘ افسانس منز شاعر یارس تہ تسنزِ سٔژ کرونہِ آشنہِ درمیان کتھ باتھ زِ اختر محی الدین مود تہ ریڈیو کشمیر والیو چھہ تس پیٹھ پروگرامک سنز کوٚرمت۔
اگر افسانہ نگارن افسانک کلی مدعا تہ مزاج نظرِ تل تھوِتھ متکلم سند نقطہ نظر ورتاونک فیصلہ کوٚر، پلاٹک متبادل ہیکہِ اکۍ سے جایہ اکۍسے کردارہ سندۍ مکالمہ ٲستھ تکیازِ متکلم راوی ہیکہِ نہ ہمہ آگاہ آسنہ کہ اعتمادہ باقی کردارن ہند پتِم برونٹھِم عمل تہ تہندین ذہنن منز رونما سپدن والین کثیر سمت وۅلہرشن زٲنِتھ تہ بیان کٔرِتھ ۔ امین کامل نس ’’ سوال چھہ کلک‘‘ افسانس منز چھہ اکھ زانہہ نہ اندن وول نیاے۔ سورے مسلہ چھہ سگریٹ پھونکان تہ ژکھہِ سیتۍ کھمان تھانہ دار افسانہ کس متکلم رٲویس بوزناوان تہ ونان:
’’ یہ بڑا نازک مسلہ ہے۔۔۔۔ بوز کتھ چھیہ نہ جسمچ۔ یہ دھڑ کی بات نہیں، یہ چھہ کلک معاملہ، میہ کیا چھہ تسندس مسلس تہ مازس کرُن۔ میہ چھہ مسلہ زِ لاشے کلہ اوس تہ کور کُن اوس۔‘‘
ہیتی تجربہ چھہِ تیلی ضروری تہ روا ییلہِ موضوعی جدّت امچ منگ کران آسِہ، نتہ باسِہ افسانہ کھوٚکھ ہیو، ترشہِ ہرین پیٹھ پھیرن۔ یہ چھہ تمن سارنے افسانن گوٚمت یمن منز ساسہِ پھرِ وننہ آمژہ لولہ دلیلہ یا تنہایی متعلق روایتی کتھہ اساطیری پسِ منظرس منز بے ربط واقعہن ہندِ جونکھرِ مبہم پاٹھۍ وننہ چھیہ آمژہ۔ علامتیت چھیہ بجا، مگرعامیانہ واقعہ علامتن الوندۍ تراوُن چھہ نہ کانہہ فن۔ سون دور، یعنی پتمین اکوہن ورین ہند دور، چھہ تتھین غیر معمولی واقعہن ہند تواتر یا ترانژھ یمو کاشرین متعلق قایم کرنہ آمتۍ ساری مقبول مفروضہ اپزۍ ثابت کرۍ تہ ہووُکھ زِ سون وتیرہ تہ رد عمل تہِ چھہ باقی انسانن ہندۍ پاٹھۍبے باور، ادرینٹھۍ تہ نا قابل اندازہ۔ یہ چھہ سہ زمانہ ییلہ گلن بلبلن، شمع تہ پونپرین ہنزہ کتھہ چارۍ پاٹھ بنیوٚو تہ افسانہ نگار گوٚو حقیقی زندگی ہندین وردار مسلن، تہ تلخ پزرن سیتۍ دو بدو۔ ازیک حساس انسان چھہ لول تہ دٕے، اقرار تہ احتجاج ، معصومیت تہ تجربہ، تہ زونس تہ مرنس درمیان پیچیدہ تہ بدلونین دوگونہ رشتن ہندس جدلیاتس منز ہینہ آمت؛ افسانہ نگارس چھہ یی زانُن، ژینُن تہ پیش کرُن۔ یہ موضوعی تبدیلی چھیہ ازۍکس ترجمان افسانس منز مناسب تہ نوِ کھۅتہ نوۍ ہیتی تجربہ چھہِ ضروری ۔ اکہ افسانچ ہیت ہیکہِ نہ بییہِ افسانچ ہیت بٔنتھ۔ مثلاً موتک موضوع چھہ ’’ ژھین‘‘ افسانس منز روشن لال کردارہ سند سہ وٲراگ ےُس جوٚمہ کین مایگرنٹ کیمپن ہند لٔگۍ لون چھہ۔ تمام رشتہ ژھیننہ پتہ ماجہِ ہند مرُن چھہ مکمل ژھین ۔
روشن لال اوس ٹینٹس نیبرہ کنہِ کھڑا ژۅواپارۍنظرہ تراوان تہ کیاہ تانۍ پرزناونچ کوشش کران زن تہ اچھن ژھانپھ بہتھ ٲسس ےۅسہ مۅکلاوان اوس۔ بُتھس پیٹھ اوسس بدلے تیز ہیو۔ اکۍ نفرن کر ہمت تہ چھس بڈِ بڈِ ونان۔۔۔
روشن لال سہ کتہِ کاکھ؟ ژہ کمہ کتھہ چھکھ کران؟ کاکس گیہِ وُہ وری سۅرگہ واس گٲمتس، از مۅیی مٲج۔ بوزتھہ مٲج مۅیی۔ أرنۍ مۅیی۔ مالۍ اوسے صرف شہل گام وچھمت۔ ماجہ وُچھے گامک شیہجار تہِ تہ جوٚمیک نارہ صحراو تہِ۔ ژہ گوکھ از دۅشونۍ نشہِ آزاد۔ ژیہ گوٚے ژھین مکمل۔۔۔‘‘ ( رتن لال شانت: ژھین)
یوٚہے موت چھہ شفیع شوق نس ’’گدۍ‘‘ افسانس منزتشدد پرور سُلہ بٹ نہِ پانہ ہلاک سپدنہ برۅنہہ بے مٲل شہوتس منز پناہ نےُن بنان :
ڈوکس منز آسہ مٲنشہِ درامن کران۔ مٲنشہِ روزہ راتۍ راتس درامن کران تہ منزۍ منزۍ تھکھ کٔڈتھ زیٹھۍ وۅش ہوۍ تراوان۔ڈوکس منز ٲسۍ گگر راتۍ راتس دورہ دور کران۔تمن اوس یوٚہے کیہتام شادۍیانہ ہیو۔ لۅتہ وٲے لۅتہ وٲے آوازن ہند یہ سلسلہ رود جاری۔ یوٚتام سُلہ بٹنس پانژاہ وُہرِس جسمس بییہِ کینہہ سکتھے روز نہ۔ پتہ نِیس مژِ نیندرِ سٲرے دگ ژہتھ۔
گاسہ گیجہِ تلہ گۅژر کٔڈتھ تٔر وزیرا برٲر ہش شُرین نِش واپس۔
زمرے:تنقید


c: text/html

text:
مظفر عازم
پتمین پنژاہن شیٹھن ؤرین ہندین بدلونین دورن منز رودۍ کینہہ شاعر پننہِ قدمہ پوٚد پوٚد دوان تہ پننۍ منزل پراوان؛ تم تہِ یمن پننہِ رنگک احساس اوس، تم تہِ یمن بدلونین نہجن کُن ظۅن اوس نہ۔ شاید اوس صرف اکھ شخص یُس زندگی منز اکس بیۍ سندۍ پاٹھۍ مصروف روزِتھ، مقامی تہ عالمی ادبہ چین تراین واقف ٲستھ، تہ وقتہ کین فیشنن پرزنٲوتھ تہ سٔرتھ سونچتھ پنن طرز پایہ بوٚڈ زٲنتھ تتھ گۅڈ بران اوس: قاضی غلام محمد۔
ییلہ سید محی الدین زور تمۍ سنزِ اردو شاعری پیٹھ ونہِ زِ امکۍ نقش و نگار چھہِ کشیرِ ہندین فنکارن ہنزِ کارۍگری کھۅتہ زیادہ پوشہ ونۍ؛ ڈاکٹر عروج زیدی ونہِ تمۍ سندین فارسی شعرن پیٹھ چھہ پھرۍ پھرۍ حافظ تہ سعدی سند گمان گژھان؛ تمۍ سنزِ ماجہ زیوِ ہنزِ شاعری پیٹھ کیا تگہِ میہ امہِ کھۅتہ ونن۔ مگر کتابہِ ہندین پننہِ پسندہ کینژن خاص نۅکتن کُن پرن والین ہند توجہ پھرنہ خاطرہ چھہِ کینہ اشارہ پیش۔ فارسی شاعری پیٹھ گژھۍتن حافظ تہ سعدی سند گمان؛ مگر تمۍ سنز کاشر شاعری چھیہ تیژ «کاشِر» ییژ نہ شاید تسندس کٲنسہِ زِٹھس یا کٲنسس کالہ بٲج سنز چھیہ۔ یہ چھیہ لفظن، پیکرن تہ استعارن ہندِ حسابہ، پننہ روانی حسابہ، پننہ منظر نامہ حسابہ، موضوع تہ مضمون ژارنہ کہ حسابہ، زندگی ہند اکھ پنن فلسفہ آسنہ کہ حسابہ، تہ منظر نامس سیتۍ شاعرس دلی تہ ذہنی واٹھ آسنہ تہ تتھ باوتھ کرنہ کہ حسابہ کاشِر۔ تمس اوس کاشریو شاعرو منزہ محمود گامی پسند، مگر تمۍ سند پنن عالم چھہ تمس پنن، صرف پنن، تہ اتھ چھہ سے پایہ بجر ییمچ کتھ تم ناماور عٲلم چھہِ کران یہند میہ ناو ہیوٚت۔
قاضی غلام محمد چھہ یادہ وترس زالۍ دوان، صرف لۅکچارہ پیٹھہ کس نہ، پیرِ وادن ہندس تتھ یادہ وترس یُس سانہِ منہ کین تہہ خانن منز رژھرتھ چھہ؛ یتھ مثلا ینگ (Jung) زالۍ دیہِ ہے، تکیازِ تم منظر چھہِ پرانین لکہ داستانن زیوان تہ خالص تخیلک رنگ رٹان۔تتھ عالمس منز چھہ تاپک تہ گاشک لول، تکیازِ گاش تہ وشنیر چھہِ زندگی ہندۍ دوست؛ تتہِ چھہ انہِ گٹیک خوف، تکیازِ انہِ گۆٹ چھہ ترُن تہ زندگی ہند دشمن؛ تتہِ چھہ وصلک سریہہ، تکیازِ زو ذٲژ چھیہ امی مٲنتھرِ سیتۍ نوان، پھۅلان تہ پھبان؛ تتہِ چھیہ فراقچ دگ، تکیازِ دوریر چھہ زندگی ہنز کۅل رٲسۍ کران؛ تتہِ چھہ بیہ سۅکھ لولک تہ بیہ ٲنتھ حسنک ٲنہ خانہ یُس تمام زندگی انسانس بے قرار تھاوان چھہ؛ تتہِ چھہ منزلہ پتھ منزلہ برونٹھ کن قدم کڈنچ کل یتھ خواب ونان چھہِ، یم زندگی ہندۍ رنگہ ولۍ انہار چھہِ تہ یم مینتھ تولتھ آسان چھہِ نہ۔ مگر اتھ ساریۍ دولژ چھہ اکھ بے رحم پزرک احساس ہمیشہ لرِ لۆر روزان زِ سانۍ امار، سانۍ وۅتھ ژھانٹھ، سانۍ خواب چھہِ موسمی پوش، کینژس کال وہۍ کران تہ پتہ چھہ یہند آفتاب لوسان۔ یمنے ٲنہ تاپہ ٹیکین پیٹھ چھہِ شاعری ہیتھ سٲری فن دٔرتھ۔ (شاید چھہِ یمے فلسفکۍ تہ مذہبن ہندۍ اصلی موضوع تہِ)۔ اکس بییس آسہِ یمو منزہ کنہِ اکس یا کینژن پاسن پیٹھ نظر آسان؛ قاضۍ صابنۍ شاعری چھیہ یمن لگ بگ سارِنے انہارن کۅم کٔرتھ؛ تمن نشہِ چھہِ یمن سیتۍ واٹھ تھاون والۍ سٲری وہۍ لبنہ یوان، سیدِ سیوٚد بیانن منز نہ، کلامہ کس ورگہ معنیس منز۔ کینہہ یٔژ پاٹھۍ ورتاومژہ علامژ چھیہ «پرون»، «ناگ»، «بونۍ»، «ژونگ»، «گام»، «ساز»، «وتھ»، «مندور»، «دیان» تہ «دیانک سر»، تہ «جوگۍ» یُس پۆتس کار کٔرتھ گژھان چھہ۔ یہ داتھُر چھہ پانہ ونان زِ یہ وہراون وول کُس آسہِ۔
گۅڈنیک صفت یس پرن وٲلس اتھ شاعری سیتۍ آوراوان چھہ، تتھ ونو روانی تہ شبیہہ سازی یا پیکر تراشی۔ اکس اکس شعرس منز لفظ سوٚمۍ تہ کنہِ جایہ نہ زیوِ روٚٹ گژھان۔ اتھ صفتس کن ظۅن تھاوُن چھہ امہِ کنۍ ضروری زِ ییلہ گوٚب تہ معنی دار کتھ کرنۍ آسہِ، روانی چھہ اکثر چھپہِ لگنک خطرہ آسان۔ کینژن ناماور شاعرن ہندس کلامس منز چھہ واریاہہِ لٹہِ روانی ہنزِ کمی ہند احساس سپدان، خاص کر ییلہ کانہہ سنۍ کتھ وننۍ آسہِ۔ اگر یہ بے حد ضروری صفت تیوتاہ نایاب تہِ چھہ نہ، مگر وۅزم بدلہ شاعر سندِ پننہِ منہ زامژ پیکر تراشی چھیہ قاضی غلام محمد سنزِ کاشرِ شعرہ سۅمبرنہِ «صورت خانہ» کین شعرن ہنز اکھ ٹاکارہ خصوصیت۔ زیادہ تر پیکر چھہِ بصری، یعنی یمن سٲنس وچھنہ کس حیسس سیتۍ واٹھ چھہ، «منہ آنگن منز راتھ وچھم / کن زوٚن شُر اکھ زونہِ گندن»۔ یتھۍ پیکر چھہِ پریتھ غزلس کیو نظمہِ منز۔ نوۍ نوۍ تہ پرن وٲلس کل کڈن والۍ تہ سوٚن اثر تراون والۍ یم بصری پیکر چھہِ تیتۍ وفور زِ کانہہ شعر چھہ نہ یُس نہ ولنہ ییہ۔ امہ کھۅتہ کم پہن، مگر یتھی زودار چھہِ یمن اسۍ سمعی پیکر ونو، یعنی یمن سٲنس بوزنہ کس حیسس سیتۍ واٹھ چھہ، «اسۍ ما وٲتتھ پییہ پتھ ون / سۅرنے واینۍ ہش چھیہ گژھن»، یا «ہیرِ گوٚو ٹھس تہ دل ہیوٚتن راوُن»۔ ژمہِ چھہۍ لگنکۍ (لمسی)، زیوِ مزک باس دنکۍ پیکر چھہِ لگ بگ غیب۔ خوابس منز تہِ چھہ یہ شاعر یا تہ وچھان، یا بوزان یا کُنہِ وِزِ مشک ژیتران۔ یہ چھہ نفسیاتی معاملہ، مگر میانۍ کنۍ چھیہ یہ حدہ روٚس طلبگار ٲستھ تہ تھدۍ خواب وچھِتھ، رٔچھتھ رژھرتھ تہ اچُھہہ تہ ابوس عالم پنن سٲلہ میدان بنٲوتھ بدنی لطفو نشہِ بے نیاز آسنچ علامت۔ بنان چھہ بے نیازی ہند سبب آسہِ ماحولک شٹھنیار، یا آسہِ شاعر سند خاص قسمک مزازہ، مگر یہ چھیہ محض اکھ راے تہ بہ چھس نہ نفسیاتک ماہر۔ میہ چھہ یہ نظرِ تل زِ وصلک ہاوس چھہ «صورت خانہ» کین شعرن منز ٹاکارہ پاٹھۍ موجود۔ ییلہ شاعر (یا غزلک کردار) «پرانہِ مندورِ کنۍ» گژھان تہ تتہِ «تمس» وچھان چھہ، سہ چھہ پانے پانس حیرتن گٔژھتھ پرژھان،
نافہ اوسا تمس ہران جامن
نظرہ آسا تمس شراب وہان
وۅنۍ نبا یور کن ژہ پھیرکھ زانہہ
پانہ کیہتام چانہِ اچھ چھیہ ونان
یا
اسونہِ ہۅنجہ اسۍ شیرِ اکس اکھ لاگو پوش
بتھۍ وۅشلاوو تن شیہلاوو بونین تل
یم شعر چھہِ زودار شبیہن منز بوزن وٲلس، ونن وٲلس سیتۍ تُلتھ نوان، اکس عجیب روبہ خانس منز واتناوان، تہ اچھ گاش تہ خوشبۅے سرنکۍ حیس آوراونس سیتۍ تن شیہلاونچ کل کڈان۔ اکھ کتھ چھیہ شاید یہ زِ یہ شاعر چھہ نہ صرف پیکر تراشی ہند فن مۅلناونہ خاطرہ یہ مرژہ گری کران، حالانکہ رژ شاعری کیت چھہ سہ تہِ اکھ شاعرانہ کمال۔ «صورت خانہ» چھہ زیادہ پہن شعری کردارن ہنز یا کنہِ واقعچ کانہہ کیفیت باونہ مۅکھہ کتھہ صرف پیکرن ہنزِ زبانۍ کران۔ اتہِ چھہِ زندگی ہندۍ فلسفیانہ پزر تہ شاعری ہنز نزاکت رلان۔
قاضۍ صابنۍ لفظ چھہِ زیادہ پہن دۅہ دشۍ ورتاونکۍ کاشرۍ لفظ مگر یمے چھہِ شبیہہ تہ استعارہ بنان۔ تہند استعارہ چھہ کُنہِ اۆگن، کُنہِ دۆگن، تہ کُنہِ واریاہ گۆن آسان۔ یم استعارہ چھہِ تتھہ کنہِ اکھ اکس سیتۍ وٲٹھتھ آسان زِ وازہ محمودن «کتنس ابسن ور دِمہ یو» چھہ یاد پیوان۔ سنتھ پرو تہ «کتھ»، پیٹھۍ ونۍ پرو تہ «کتھہِ ہنا»۔ قاضی چھہ حسابہ کہ علمک بوٚڈ وۅستاد بنتھ یونیورسٹی ہنزن ہیرن پھرۍ پھرۍ کھسان تہ وسان، پننہ علمہ کس روحس چھہ وٲتتھ، مگر تمہِ چین لبن ہند روغن چھس نہ لاران ۔ اۆند پۆکھ چھہ خوابک، شعر چھہ بالہ کۅلہِ ہندۍ پاٹھۍ روان تہ سۆدرہ کھۅنہِ ہندۍ پاٹھۍ سوٚن۔ یندرازنہِ دربارک یہ سوز بوزنہ باپتھ چھہِ کن گۅڈہ خالی کرنۍ، تکیازِ یہ سوز چھہ سانہِ روایتک انگ ٲستھ تہِ نۆو۔ یہ شاعری پرنہ تہ امیک رنگ چھاونہ خاطرہ چھہ واریاہ کینہہ ترٲوتھ، مشرٲوتھ تہ منسٲوتھ امس شاعر سندِ کۅنگہ قہوک «نشہ کرُن» پیوان۔ دپان چھہ:
میون دل رنگہ مۆت چھہ معصوم شُر
چانۍ یاداوری چھیہ سبز الاو
یہ رنگہ مۆت شُر چھہ پرون یاد پیتھ راوان، نۆو وچھتھ راوان، سونچتھ راوان، رٲوتھ راوان، تہ لٔبتھ راوان، تہ راونہ کس اتھ سفرس منز اتی اسان تہ اتی ودان۔ یہ چھہ مزازہ کنۍ بوزۍتو شاعر۔ مگر میہ ہیوٚت فلسفہ دگن، یہ شاعر چھہ نہ فلسفہ دگان۔ یہ چھہ خواب ہاوان:
گۅڈہ ییتہ گاہ پیوٚو افتابک
تتہِ چھس لر ترٲوتھ سونچن
تتہِ چھہ نہ شۆنگتھ، لر ترٲوتھ چھہ سونچان، شاید سونچان سون سفر کتہِ پیٹھہ گوٚو شروع۔ توے چھہ زندگی ہند آگر، افتاب پھرۍ پھرۍ وشینرک تہ راحتک استعارہ بنان۔ شاعر چھہ تاپھ (گاش، وشنیر) سورے ژہتھ یژھان نیُن:
نٲگنہ بۆٹھ پۆت ہردک تاپھ
پانو کوتاہ وہراوتھ
ناگہ بٹھس پیٹھ ہردک مزہم مزہم تاپھ چھاون چھہ سون اکھ خاص طمع، مگر یہ «پانو کوتاہ وہراوتھ»! کل بل چھہ یم تریہ لفظ، یمے چھہِ سمُت کٔرتھ اکھ زودار، سہل، سادہ تہ روان، تہ نیرل کتھ بنان۔ وونۍ اگر یہ تاپھ، یہ گاش نصیبہ آسہِ نہ، تیلہ چھہ وقتک بیاکھ پاس انہ گۆٹ۔ انہ گٹس منز چھہ انسان وٹنہ یوان، کھوژان۔ کھوژان کتھ چھہ، تتھ ہیکہِ نہ زیو دِتھ، مگر پھرٹۍ چھہ گژھان۔ یہ چھہ سون تہِ تجربہ، مگر شاعر ییلہ اتھ خوفس باوتھ کرِ، سہ چھہ ونان:
عجایبات چھہ انہ گۆٹ یتھُے چھہ دۅہ لوسان
یہ میون کُٹھ تہ بہ دوشوے چھہ اکھ اکس کھوژان
«بہ» چھس کھوژان، تہِ تۆر یکدم فکرِ، مگر «کٹُھ» تہِ چھہ کھوژان۔ تتھ پیٹھ چھہ غور کرن۔اگر اسۍ «بہ» انسانہ سند استعارہ مانو، «کُٹھ» چھہ تیلہِ یہ دنیا، سون زمینہِ ژکل یا سٲرے کٲینات۔ اسہِ چھیہ شوب امی زمینہِ، امی میژِ سیتۍ؛ اتھ زمینہِ چھیہ شوب سانہ سیتۍ۔ تاپھ آسہِ، وشنیر آسہِ، تہ وۅتھ بو آسہِ، تیلہِ چھہِ اسۍ تہ یہ زمین اکھ اکس اکار بکار۔ انہِ گوٚٹ کڈِ کاڈ تیلہِ چھہِ اسۍ دۅشوے اکھ اکس دشمن۔ انہِ گٹس منز تہِ چھیہ یہے زمین، انہ گٹس منز تہِ چھہِ اتھ زمینہ «اسۍ»، مگر خوف چھہ یوان اسہِ دۅشونی ولنہ۔ اتھ دۅہ دشۍ محسوس سپدن واجنہ تبدیلی چھہ شاعر نہ واہ واہ کران تہ نہ وۅہو کڈان، سہ چھہ صرف ونان «عجایبات»۔ یہ اکھ لفظ چھہ سونچکۍ دروازہ وتھۍ تراوان، نتہ یہ اوس اکھ عام تجربہ۔
یہ گوٚو اگر اسۍ آفتاب تہ رات تمن معنین منز نمو یہنز اسہ کتھ کٔر۔ مگر «گاش» چھہِ اسۍ امنہ امانس تہِ ونان (تتھ ملکس منز چھہ گاش)، گاش چھہِ اسۍ اولادس تہِ ونان (یم اسہِ وٲنجہ وشنیر آسان چھہِ)، گاش چھہِ اسۍ مثالہِ پاٹھۍ خبرداری تہ علمس تہِ ونان تہ بییہ واریاہن دلس ویہ ونین چیزن تہِ؛ تتھے پاٹھۍ چھہِ اسۍ «انہِ گۆٹ» تہِ واریاہن چیزن ونان یم سانہِ زندگی ویہ ونۍ آسن نہ۔ اگر خیالکۍ یم پاس نظرِ تل روزن، شاعر سند گاشس خوش آسن تہ انہِ گٹس کھوژُن چھہ یمن شعرن ہندِ مدتہ سیتۍ وہراو رٹان۔
احمد بٹوارۍ ووٚن: یار، یار باش آمے/ گاش آمے لتۍیے۔ یہ چھہ وۅنۍ بیاکھ گاش، یارباش یارہ سندِ ملاقاتک گاش، یتھ اسۍ وصل ونو۔ وصل چھہ ژکہِ زو ذٲژن ہندس تتھ سمُت سپدنس ونان یُس زندگی ہند دریاو پکہ ون تھاونچ ضمانت چھہ، تہ فراق چھہِ اسۍ تتھ دورِرس ونان یُس یہ سمُت ناممکن بناوان چھہ، یا دپو یُس زندگی ہنزِ وسونہ ویتھہِ ٹھۆر کران چھہ۔ وصلہ کس سرورس تہ دوریر کس عذابس چھیہ زوذاژ ہندس کلہم نظامس منز اوے کنۍ اہمیت۔ یہ جذبہ چھہ انسانس ازلے غالب۔ جذبہ چھہ زوراور تہ حدہ روٚس؛ زبان چھیہ اسہِ تنگ دامن، اوے چھہِ لولکۍ احوال وننس منز یٔژ پاٹھۍ مٲنڈمژ زبان استعمال سپدان، اتھ حدس تانۍ زِ عام لولہ شاعری چھہِ «لولو» ؤنتھ کینہہ لکھ ٹسنہ کران؛ تی شوبیس۔ توے کنۍ چھیہ نہ لولہ شاعری لگ بگ پریتھ شاعرس نالۍ گژھان مگر کاپہِ چھیہ یوان کمنے؛ یہ چھیہ جان شاعرس فن ازماوان۔ اگر ادا گژھہِ، یہ چھیہ کلامس خۅدکفیل تہ باگہِ بۆرت شاعری ہند فن بناوان۔ اسۍ وچھو قاضی غلام محمد کِتھہ کنۍ چھہ اتھ سمندرس تار لبان۔
درایکھ میہ نش تہ ٲنہ لبن دہ ہیۆتن وۅتھن
آیکھ میہ نش تہ دٲن تھرین تل گنداں چھہِ خواب
دٲن تھرین تل خوابن ہندِ گندنک عالم چھہ زندگی ہند جشن مناونچ سۅ کل یۅسہ سانین روحن ہندین تہہ خانن منز چھیہ؛ ٲنہ لبن دُہ وۅتھنک تصور چھہ سانہِ پتہ وتھ یادہ وتریک بیاکھ پاس، زندگی ہند ماتم کرنک۔ اکھ بیاکھ شاعر ونہِ ہے آیکھ میہ نش تہ خۅش گوس، دل پھوٰٚلم، بیترِ ، مگر یہ شاعر دپان دٲن تھرین تل گندان چھہِ خواب۔ یا بییس جایہ ونان:
لولہ چانے کرۍ میہ ہوہس نالہ متۍ
بونہِ شہلس گٔے میہ سینس نارہ تتۍ
اکھ اکھ لفظ چھہ اکھ اکھ داستان، اکھ کتاب۔ «ہوہس نالہ متۍ» کرنکۍ لفظ چھہِ آش ٲستھ یا نہ ٲستھ لول رچھنک تہ وتہ وچھان روزنک دنیا، «بونہِ شہل» چھہ اتھۍ ہوہس تابع، چھہ تہ یہ شہل مگر «نارہ تتۍ» چھہِ امی خیالہ سیتۍ، یہے بونۍ چھہ نار (چنار)۔ کٔژن تانۍ لفظن منز یہ سورے ویپراون چھہ تھدِ پایہ چہ شاعری ہنز علامت۔ یہ شاعر چھہ خبر کتھ صحراوس منز، شاید چھس محبوب برونٹھ کنہِ، تہ دۅشوے راوۍ، خوابن تہ خیالن منز یا اکھ اکۍ سنز نزدیکی چھاونس منز، مگر بہر حال راوۍ۔ ترنین رٲژن منز الاو زٲلتھ بیہنک یہ دیوانگی ہند عالم چھہ اسہِ یادہ ؤترہ کس پتھ ونس منز، تہ ییلہ قاضۍ صٲبنہِ پسندک کاشر شاعر محمود گامی امہ راونچ کتھ کران چھہ، سہ چھہ اکھ تازہ پیکر بنٲوتھ ونان: «کُنزہ ڈجہ قلفن الفتہ چانے»؛ «صورت خانہ» سجاون وول شاعر چھہ ونان:
حیس رود نہ ۂر دِمو الاوس
کۆت واتۍ خبر کتھن کتھن منز
کتھن کتھن منز حیس نہ روزن، ۂر تہ الاو؛ لفظی معنی وچھو یا علامتی معنی سرو، یہ چھہ بے مثال شعر۔ امہ تصور چہ ساریۍ مثالہ کرو نہ « صورت خانہ» منزہ نقل مگر دۅن کتھن کُن چھہ توجہ دیُن۔ اکھ یہ زِ پننہ مۅچھہِ منز چیرن وول یہ جنسی جذبہ چھہ کُنہِ وزِ خالص تصورن ہنز ارزتھ بنان بلکہ بظاہر چھہ نہ «جنسی» روزانے، محض چھہ جذبہ روزان۔ محبتک یہ اکاے جذبہ چھہ محبوب سندِ کھۅتہ زیادہ ولنہ یوان۔ تِتھۍ سے کُنہِ موقعس پیٹھ چھہ «صورت خانہ» تمس صرف شیرِ گلاب لٲگتھ وچھن یژھان، ادہ یہندِ مۅکھہ لوگن تہ تہندِ:
ویرِ لوگُن یہ کہنزِ اور مہ سن
شیرِ لٲگتھ تمس گلاب وچھو
دوٚیم یہ زِ صورت خانک شاعر چھہ گاشس تہ وصلس تِتھے کنہِ ملہ ون کران یتھہ کنہِ اسہِ ہیرۍمین سطرن منز بوو۔ یتھ ژھۆٹس مضمونس منز شعرہ پتہ شعر نقل کرنک چھہ نہ کانہہ ارادہ ، پرن وول پرِ کتاب تہ سرِ پانے، مگر گاشک، گٹہِ ہند، فراقک تہ وصلک یہ پیٹھۍ ونۍ منظر نامہ ہیکو نہ ییمہ شعرہ ورٲے بند کٔرتھ ییمہ کس دوٚیمس مصرعس منز نار تہ شیہجار ہکچہ گندان سہ ساز چھہ بنان یُس دلہ کین کنن منز بسان چھہ (کن میہ دژاو گوس دیوانے۔ ۔۔۔):
پادشاہ یار وچھتہ کیا خۅش آس
گاش ہیتھ دراو، گاش ہیتھ آیاو
پادشاہ (بے نیاز) گاش، آو تہ دراو۔ سٲری سادہ لفظ چھہِ اکھ تیُتھ پیکر بنان یُس ہوشس تھپھ تراوان چھہ۔ حسنک تہ فنکاری ہند تصور چھہ امی لولہ کہ جذبہ پیٹھہ وۅپدان۔ شاعرس چھہ «عرفکۍ رۅنہ ہٹۍ» یاد پیتھ وُبوٚدر تلان۔ سہ چھہ تتھ پتھ کالس ونۍ دوان ییتہ لکہ بٲتھ تھنہ پیمتۍ چھہِ، تہ یہ سورُے چھس یاد پیوان «چانہِ اچھ» وچھتھ۔ کایناتکۍ رنگہ ولۍ انہار رٔلتھ یۅسہ کنۍ شیچھ یمہ اچھ یتھ دوٚیمس شعرس منز بوزناوان چھیہ، ادبی دنیاہس منز چھیہ تمہِ چہ مثالہ کم:
اچھ چانہ چھیہ زن لکہ بٲتچ لے
ننہِ وانہ دواں پتھ کالک پے
لکہ بٲتچ لے یتھ پتھ کال رۅنہ ہٹیو سیتۍ رنزناوان اوس، سۅے چھہ وچھن وول «چانین اچھن» منز وچھان۔ حسن چھہ اچھن منز تہِ، حسن چھہ یادہ وترس منز تہِ، تہ حسن چھہ یتھ وسیع کایناتس منز ہلم وہرتھ تہِ۔ اکھ مارۍمۆند منظر یُس اسہِ منز واریاہو وچھمت یا محسوس کوٚرمت آسہِ، مگر شعر بنیوو صرف «صورت خانہ» کین صفن پیٹھ۔ یہ چھیہ اکھ رژ مثال زِ تھدِ پایچ لولہ شاعری کتِھہ کنہِ چھیہ کرنہ یوان:
تِتھہ پاٹھۍ ژہ پییہ ہم راتھ ژیتس
زن کاوہ قمیر ژۆل بونیو تلۍ
کایناتہ کہ حسنکۍ بٲتھ گیوِتھ نہ تھۆک انسان زانہہ، نہ تھکہِ۔ ازیک انسان چھہ بلاین منز گیر تہ اتھ حالس منز چھیہ بعضے خوبصورتی ہنز تہ نغمن ہنز کتھ بیقلازی باسان۔ مگر نہ گژھہِ زوذاژن ہنز کۅل چھنبۍ تہ نہ روزِ سونتہ واوچ چھہۍ تن شیہلاونے۔ خوبصورتی ہندۍ سٲری رنگ یم بیہ ٲنتھ کایناتس منز وہرتھ چھہِ، تم سٲری چھہِ معشوقہ سندس بدنس منز تتھے کنۍ یتھہ کنہِ اقبالؒ سندین لفظن منز اسمان منہِ پھلس منز چھہ۔ سانۍ زبان چھیہ کلامہ کین سوٚدرن کۅم کٔرتھ تہِ اتھ ٲنہ خانس کِژ ژھر تہ چھینۍ۔ «صورت خانہ» چھہ حسن لفظن منز ویپراونچ ناکامی ہاونہ مۅکھہ اکھ نایاب ٲنہ گران:
چانہ انہارہ میون شعر ونن
ٹوپہ تل تاپہ ٹیۆک کھٹتھ تھاون
پوٚز ونیون امۍ لولہ متۍ: «میون دل رنگہ مۆت چھہ معصوم شُر»۔ نہ تراوِ سانۍ ٹوپۍ یہ پوٚت کل زانہہ تہ نہ ویپہِ تاپہ ٹیۆک سانہِ ٹوپہِ تل۔ یہ گردش روزِ ہر ہمیشہ تتھے کنہِ سانۍ تن تہ سون من گرا تنبلاوان تہ گرا سنبلاوان یتھہ کنہِ یہ پتھ وتھ اوسمت چھہ۔ اردو شاعر فیض احمد فیض سند یہ شعر گوٚو پننہ وقتہ سیٹھا مشہور: وہ تو وہ ہے تمہیں ہو جاۓ گی الفت مجھ سے / اک نظر تم مرا محبوبِ نظر تو دیکھو۔ وچھن لایق چھہ قاضی غلام محمدن شعر کۆت چھیہ عاشق تہ معشوق دۅشونی ہند حال بٲوتھ لفظن ہنز وولٹیج واتناوان؛ تصورک عالم کوتا چھہ وہراونہ یوان:
کٲر نحقے بہ چھس نہ نۆمرٲوتھ
تہۍ تہِ زانہہ وُچھزہون سہ کارِ وۅگن
مارۍمندیت ژھانڈنچ، پرزناونچ، للہ ناونچ تہ مۅلناونچ مالے، یہ ژھینہ گژھنچ دے تہ اتھ سیتۍ رل گژھنچ کل چھیہ انسانس ہر ہمیشہ سۅ بے قراری دوان ییمہ ورٲے زندگی ہند یہ دریاو راسۍ گژھہِ ہے، تہ ییمہ سیتۍ انسان ہمیشہ نوین نوین دردہ نین ہندۍ خواب وچھان چھہ۔ یہ «خواب» چھہ زندگی ہند ساروے کھۅتہ بۅڈ سِر۔ میہ کیا چھہ خوش کران، میہ کیا چھہ ویان، میہ کیا چھہ پرہ تہ میہ کیا گۆژھ، اتھ سارۍ سے چھہ چھونپ لگان ییلہ اسۍ اچھ ؤٹتھ تتھ عالمس کُن پھیران چھہِ یُس دپہ وے تہ ابوس چھہ، مگر یتھ اسۍ اصلی «اسۍ» ونان چھہِ۔ سانۍ اچھ چھیہ «سانۍ» اچھ، سانۍ ارزتھ، مگر وچھن والۍ چھہِ «اسۍ»، یہ گاش چھہِ «اسۍ»۔ یمن «خوابن ہند تعبیر» ژھانڈنہِ چھہ نیرُن اچھ مژرتھ۔ یۆتانۍ نہ تمہ تعبیرک پے لگہِ تۅتانۍ چھہِ خوابے سانۍ وسمتھ، تہ یہ وسمتھ چھیہ سہ وٲراگ سران یُس ذٲژ کنۍ صحراو ٲستھ سانین ارمانن ہند سٲلہ میدان چھہ۔ «صورت خانہ» چھہ یہ رمز یتھہ کنہ باواں:
اچھ مژرٲوتھ گوس وبالۍ
پھیران اوسس دردہ نین
«صورت خانہ» چھہ یژ پاٹھۍ یمنے خوابن ہند ٲنہ خانہ۔ اتہِ چھہ نہ کانہہ چیز «ناممکن»۔ کتابہِ ہنز زان کران چھہ امۍسے شاعر سند اردو شعر، «غیر ممکن ہے جو اسباب و علل کی رو سے / خواب میں شعر میں ممکن نظر آتا ہے میاں»۔ یِم شعر کمن کمن ہاوسن ہنز علامت چھہِ:
اۆبر ڈالُن اتھو تہ کاڈ کڈُن
بالہ تیغس کھسن تہ زونہ گندن
تتھ مکانس نہ ٲسۍ دارِ نہ بر
تتھ مکانس اندر میہ اوس اژن
پانہ کُس پژھ کری اگر ژہ ونکھ
سبز رٲژن بہ چھس وہان بعضے
ٲنہ خانہ چھہ ٲنہ خانہ۔ مگر انسانہ سندۍ دم چھہِ گٔنزرتھ، یم مۅکلن پننس وقتس پیٹھ۔ نہ روزِ خواب تہ نہ خواب وچھن وول۔ سونچکس سفرس چھہ یہ ٹیٹھہ موٚدر پزر نٲلی نال۔ «صورت خانہ» چھہ اسہِ اکھ مسلسل غزل دوان، «یتھہ تتھہ ییلہ پیوس بہ توٚت وٲتتھ»۔ گۅدنیتھ چھیہ بحرچ یہ ناگہ جۅے کمہ تانۍ کریٹھہِ مانٹک ظۅن پیدہ کران۔ پتہ چھہ خۅدکلامی ہندس مۅڈس منز سون شاعر «تمس کستاں» سندۍ خواب وچھنک پے دوان۔ یہ چھہ «یتھہ تتھہ» تمۍ سند گرہ نشہ واتاں تہ تتہِ چھیس کوفورچ بۅے یوان، یۅسہ «تمۍ» سندِ گزرنچ خبر دوان چھیہ۔ امس چھہ تہ پیوان سرُن یہ نہ امۍ ہرگز کونچھمت اوس:
کوفورچ بۅے ٲس ہوہس منز
وق جوگۍ گوٚمت اوس کار کٔرتھ
«جوگۍ» چھہ سانہ تصورکس عالمس منز بٔستھ۔ جوگۍ، یس ہنگہ تہ منگہ آنگنس منز بود گژھان تہ آلو جورا دتھ پننۍ وتھ رٹان چھہ، گژھیس تہ ژلہِ کۅچھ منز اکہ نندن ہیتھ، پژِ تہ دِیہ نند بون بییہ واپس، تہ ٲخر کار ژلہِ کُنہِ دۅہہ شوشہ نارِ منز شہہ تہ دلہ منز دبراے ہیتھ۔وق جوگۍ گوٚمت اوس کار کٔرتھ ۔۔۔؛ یہ چھہ خوابہ کین وڈون ہند سہ انجام یس خوابن ہند ٲخری تعبیر چھہ۔ اتھ مقامس کن گژھہِ ظۅن تہ یہ خیال، یہ پزر تہِ ولہِ سونچس نال:
کم پوشہ چمن؟ کِتھۍ سروہ شہلۍ؟
بلۍ پاد بچارن لوکن پھلۍ
امہ وِزِ چھہ سوُے کینہ باسان سراب، خوابہ موٚت اگر حقیقت پسند آسہِ، سہ چھہ نہ اورہ کنہ تہِ غافل آسان۔
«صورت خانہ» چھیہ غزلن تہ نظمن ہنز سوٚمبرن۔ واریاہ غزل چھہِ مسلسل (یہ چھیہ فلسفیانہ سونچچ خاصیت)، نظمہ چھیہ سارے خاص، مگر بہ کرہ صرف اکہ نظمہِ ہنز کتھ، «نذر حبہ خاتون» ۔ فارسی، اردو تہ کاشرِ کین جان جان ادیبن ہند سٔنتھ مطالعہ کرن وول شاعر ییلہ حبہ خوتونہ ونان چھہ،
رنبہ ونۍ خیال چانۍ دلس چھِم وتش دوان
یم یم غزل میہ لیکھۍ تمن گو بہانہ چون
سہ چھہ یکوٹہ پرٲنس سیتۍ، پننہ زمینہِ تہ امہ چین پُھلین سیتۍ، شاعری ہندس حسنس سیتۍ، تہ موسیقی ہندس شیہجارس سیتۍ پنن محبت ہاوان۔ تہ «سیپارہ ترہہ مرہ پریم اکہ آنے/پھیرہ نو کُنہِ گوم زیرِ زبرے/عشقن خط کٲنسہ پوٚر نہ یکبارو» ونن واجنہِ حبہ خوتونہِ پنن حال باوان،
پوٚز بوز خوابۍ وچھ میہ دۅہے کم نوینہ رنگ
پوٚز بوز خوابۍ وچھ میہ دۅہےٲنہ خانہ چون
خواب وچھن تہ رچھن والۍ امۍ زندہ دلن چھیہ اسنہ گندنہ چین گرین منز ظرافتکۍ باغ تہِ پھۅلرٲوۍمتۍ مگر خبر کیازِ چھہِ نہ تتھۍ شہکار یتھ کتابہِ منز شامل کرنہ آمتۍ ۔
«صورت خانہ» کین کینژن سِرن ہنز یہ باوتھ کٔرتھ شوبہ امی کتابہ ہندس یتھ شعرس پیٹھ کتھ اند واتناونۍ:
پھیران گہے چھہ دردہ نین بازرن گہے
اسۍ کِتھۍ چھہِ خونہ ملۍ چھہ ہیواں غم کنان چھہ خواب
زمرے:تنقید

robotstxt: allowed

filter: keep


text:
جیدید تَوٲنٲیی خٕدمٔژَن ہٕنز دٔسیٲبی چھیہ تَرقی ہٕنز کُنز۔ یوٗتاہ بارَت تَرقی چھُ کَران، تَوانٲیی بہتَر مَنگ چھیہ ہُران۔ عٲنہِ موقَس پیٹھ چھُ بَڈاونہٕ آمٕژ تَوانٲیی رٔژھراونَس ، تَوانٲیی مَنز بہتری اَننہٕ چہِ قٲبلیٕژ تہٕ قٲبلہِ تَجدیٖد آگرَو پیٹھٕ بَڈاونہٕ آمٕژ تَوانٲیی ہٕندِس پٲداوارَس کُن ظۄن دِنٕچ ضوروٗرَتھ۔
اوند پوک تہٕ آبہٕ ہَوا ہٕچ تَبدیٖلی چھِنہٕ عالمگیٖر مَسلہٕ۔ یِمَن پیٹھ چھُ صِرف کانفرَنسَن مَنزٕے یوت دَل دِنہٕ یِوان۔ یِم چھِ پرتھ اِنسانہٕ سُند مَسلہٕ بَنیمٕتی ، یِہُند اَثَر چھُ اِنسانہٕ سٕندِ دۄہ دینچہِ زِندگی پیٹھ پیومُت۔ لیحاظا چھیہ یہِ کَتھ مانہِ تھَوان زِ بُتراتھ سَبٕز تھاوٕن گَژھِ پرتھ اِنسانہٕ سٕنز کوٗشِش آسٕنی۔
بَڈاونہٕ آمٕژ تَوانٲیی رٔژھراوٕن، تَوانٲیی مَنزبہتری اَننٕچ قٲبلیَتھ تہٕ قٲبلہِ تَجدیٖد آگرَو پیٹھٕ بَڈاونہٕ آمٕژ تَوانٲیی ہُند پٲداوار ہیکہِ بارتَس پٔزی پٲٹھ پَنُن پَلالہٕ پانَے کرن وول قوم بَنٲوِتھ۔
تَوانٲیی مُتلِق پوٹَل چھُ مُتٲثِر کرَن واجنیو کَہانیَو دٔسی ہیرمین گوشَن مُتلِق مولوٗمات فَراہَم کَرنٕچ کوٗشِش کَران، یِم تۄہہِ وَرتاونہٕ باپَتھ مٲیِل کَرنَو تہٕ توہی ہیکِو یِتھی فٲیِدٕ حٲصِل کٔرِتھ۔
اَتھ مَنز چھُ تَوانٲیی ہٕنزٕ ویچھِ پوچھِ کَتھٕ مَثلَن تَوانٲیی ہٕندآگَر، تَوانٲیی ہٕنز صوٗرژ ، پاوَر تہٕ تَوانٲیی ہٕنز اِکٲییہِ تہٕ تَوانٲیی ہُند موٗجوٗدٕ وَرتاو ویژھناونہٕ آمُت۔
اَتھ مَنز چھُ تَوانٲیی بَچاونٕچ أہَمیَتھ تہٕ گَرَس مَنز زَرعی شۄعبَس، ٹرانسپوٹ نِظامَس تہٕ دویمین مُختلِف جایَن تَوانٲیی بَچاونٕک توسخہٕ ویژھناونہٕ آمٕتی۔
اَتھ مَنز چھیہ تَوانٲیی پوچھَر دِنہٕ چہِ قٲبلِیژ مُتلِق ٹیکنالجیٖیہِ بَیان کَرنہٕ آمژٕ۔
اَتھ مَنز چھُ قٲبلہِ تَجدیٖد آگرَو پیٹھٕ تَوانٲیی ہٕندِس پٲداوارَس مُتلِق ٹیکنالجِیَن دَل دِنہٕ آمُت۔
تَوانٲیی حٲصِل کَرنَس مُتلِق تَجرُبہٕ تہٕ لُکَن ہٕندِ طَرفہٕ آبٕچ مَنگ چھیہ ییتہِ ویژھناونہٕ آمثٕ۔
یہِ سیکشَن چھُ زَنانَن تہٕ تَوانٲیی مُتلِق واریاہَن گوشَن دَل دِوان۔
یَتھ سیکشنَس مَنز چھُ سَرکار تہٕ دویمین اَیجَنسیٖیَن ہٕنز مُختلِف پالسیہِ تہٕ سِکیٖمہٕ ویژھناونہٕ آمٕژ۔
یَتھ سیکشنَس مَنز چھُ بُنیٲدی نَویرُک تَفصیٖل دِنہٕ آمُت۔
یَتھ سیکشنَس مَنز چھِ اوند پٔکِس مُتلِق سٲری پَہلوٗ مَثلَن پالسِیہِ ، نوسخہٕ ، ٹیکنالجِیہِ وَغٲرٕ چھُکاونہٕ آمٕت۔۔
یَتھ سیکشنَس مَنز چھُ تَوانٲیی مَصنوٗعات کٕنٕن تہٕ خٔدمٕژ سِکیٖمہٕ ، سَرمایہِ چہِ فَراہمی وَ غٲرٕ مُتلِق ایجَنسِیَن ہُند ڈاٹا بیس پیش کَرنہٕ آمُت۔


text:
انتھالوجسٹ ڈاکٹر عزیز حاجنی
[یم کینہہ لفظ لیکھنہ برونہہ کرہ بہ واضح زِ یہ انتھالوجی بناون وٲلس ادیبس سیتۍ چھیہ نہ میہ کانہہ ذاتی رش، کانہہ لین دین یمہ سیتۍ تنازعہ وۅتھہِ، کُنہِ مہربانی ہنز کانہہ توقع یمہِ کنۍ ناراضگی گژھہِ، بلکہ چھس بہ تمۍ سند مداح، یمہ ساعتہ تم سیکریٹری بنییہ بہ گوس سیٹھا خۅش یمیک اظہار میہ فیس بکس پیٹھ تہِ کو٘ر۔ مداح تہ خۅش امہِ مۅکھہ تکیازِ یہ میہ چھہ امۍ سندۍ واریاہ چیز پرۍ متۍ یمو سیتۍ اکس پرۍ متس لیکھمتس انسان سند تصور وۅتلان چھہ۔ ]
مگر یہ انتھالوجی وچھتھ چھہِ کینہہ سوال ذہنس منز ضرور وۅتلان یمن ہند جواب ژھارُن فطری کتھ چھیہ۔ گۅڈنچ کتھ چھیہ یہ زِ میہ چھہ نہ باسان ساہتیہ اکاڈمی، یہندِ خاطرہ انتھالوجی بناونہ چھیہ آمژ ، چھہ انتخاب کرن وٲلس کُنہِ قسمکۍ رہنما اصول دتۍ متۍ نتیجہ چھہ یہ زِ انتھالوجی ہند اکھ اہم اصول چھہ نظرانداز کرنہ آمت۔
انتھاوجی چھیہ نہ تواریخ تہ نہ چھہ یہ کانہہ ادبی جایزہ۔ یہ چھیہ نہ تژھ کانہہ دستاویز یتھ منز اکس ادیب سنز مثال دتھ بیاکھ مشراونہ آسہِ آمت۔ اتھ انتھالوجی یس مضمون پننۍ کتھ کہ ناوہ نتھۍ کرنہ آمت چھہ سہ شوبہِ نہ کنہِ صورتس منز ۔ انتھالوجی ہندِ خاطرہ یس چیز امہ بدلہ ضروری چھہ، سہ چھہ نہ کنی۔ یعنی انتخاب کتھہ پاٹھۍ چھہ کرنہ آمت تہ یم چیز منتخب کرنہ آمتۍ چھہ تم کیازِ چھہِ منتخب کرنہ آمتۍ۔ پرن وول گژھہِ نہ کنہِ تہ صورتس منز کانسہِ اکس ادیب سندس حقس منز متاثر گژھن، امہ کنۍ چھہ واریاہو نقادو فن پارن انتخاب کرن والۍ سندِ طرفہ نوٹ لیکھنس تہِ ٹھاک کو٘رمت۔
سوال چھہ یہ اگر اتھ پننۍ کتھہِ منز راہی تہ نادم سند ناو ہینہ آمت چھہ،نسیم شفایی تہ محمد احسن احسن، غلام رسول جوش بیترِ سند ناو تہ شعرہ مثالہ دنہ آمژہ چھیہ، کامل کیازِ چھہ مشراونہ آمت؟ یمے مسلہ مد نظر چھہِ نہ انتھالوجی منز امہ قسمکۍ پیش لفظ لیکھنہ یوان؟ غزلچ کتھ چھیہ تلنہ آمژ مگر کامل سند ناو چھہ نہ ہینہ آمت۔ اتھ سونچتھ سمجتھ مشرفس متعلق کیا ہش صفایی دیہِ یہ مضمون نویس؟ کامل سنز اہمیت آیہ اتھ انتھالوجی منز گۅڈے ختم کرنہ۔ غزلہ کہ تعلقہ چھہ نہ رفیق راز سند ناو تہِ کنُہِ۔
امہ پتہ یمو انتخابس کن۔ کنہِ فن پارس متعلق چھہ نہ وننہ آمت زِ سہ کیازِ چھہ شامل کرنہ آمت۔ کیا کامل سند اہم شعری کارنامہ تہ نمایندہ فن پارہ چھا "تٲے نامہ”؟ کیازِ تہ کتھہ پاٹھۍ؟ میہ چھہ نہ باسان انتھلوجسٹ چھہ کامل سندِ شعری سرمایہ نش یوت نابلد۔اگر کامل سند نمایندہ فن پارہ "تٲے نامہ” چھہ تیلہ گژھہِ راہی سند نمایندہ فن پارہ "ونہ وُن” آسن۔
سوال چھہ یہ تہِ وۅتھان زِ کینہہ شاعر کیازِ چھہ مشراونہ آمتۍ تہ کینہہ کیازِ چھہ شامل کرنہ آمتۍ؟ انسان چھہ سوچان زِ علی محمد شہباز، شمبو ناتھ بٹ حلیم، محمد یوسف مشہور، بشیر عارف، بشیر بشر، محفوظہ جان ہوۍ شاعر کتھ جوازس تحت چھہِ شامل کرنہ آمتۍ؟ اگر یم شامل گژھنس لایق چھہِ کیا قاضی غلام محمد، سجود سیلانی، غلام احمد گاش، فرحت گیلانی، موتی لال ناز، موہن نراش، مکھن لال کنول،گلشن مجید، اقبال فہیم، غلام محمد آجر، محمد امین شکیب،فیاض دلبر، محمد رمضان ہوۍ شاعر کیازِ آیہ نہ شامل کرنہ؟ کیا یم چھنا انتھالوجی لایق؟ کیازِ نہ؟
جاے کم آسنک عذر چھہ نہ کانہہ معنی تھاوان۔ اگر واقعی جاے مینتھ ٲس تیلہ گوٚژھ نہ اتھ منز عزیز حاجنی آسن،بلکہ قاضی غلام محمد۔
یہ انتھالوجی چھیہ اہم کتاب یۅس 24 ہن ہندوستانۍ زبانن منز ترجمہ گژھہِ۔ یم سوال چھہ جوابکۍ طلب گار۔ یمن سوالن ہند جواب چھہ نہ اتھ انتھالوجی منز کنہِ جایہ میلان۔


text:
ییلہ اسۍ کٲنسہِ تہ شاعر، جدید تر شاعر سنزِ کلہم شاعری ہند تجزیہ کرو، ٲخر چھہِ اسۍ تتھ چیزس تام واتان یتھ اسۍ تمۍ سنزِ شاعری ہند جسٹ ونو۔ یمہ ساعتہ اسۍ ارشاد ملک سنزِ "اسونۍ دگ” شعرہ کتابہِ ہند تجزیہ کرو، امیک جسٹ چھہ نہ کٲنسہِ جدید شاعر سندِ کلہم تاثر نش مختلف۔ یہ چھیہ خوابن ہنز، دۅکھن ہنز، جدایی ہنز تہ راونچ شاعری۔ یہ تاثر چھہ شاعر اکہ بدل وتہِ قایم کران یۅس سانہِ سیاسی تہ کلچرل زندگی پیٹھہ نیران چھیہ تہ تورۍ کن واپس گژھان چھیہ۔
بنیادی طور چھہ ارشاد ملک اکھ کاشر شاعر، یُس نہ صرف غالب کٲشر شعرہ ذاتھ وژن ورتاوان چھہ بلکہ چھہ ازۍکہ زمانہ کین اظہاری ہیتن کن کم توجہ کٔرتھ وقتہ رنگۍ تہِ کاشرین وژن شاعرن سیتۍ پنن رشتہ جوڑان تہ تہندینے طور طریقن پیٹھ پٔکتھ پننین تہ پننہِ قوم کین غمن زیو دنچ کوشش کران۔ امۍ سند وژن ہیکون اسۍ کنہِ تہِ کاشرس وژنس لرِ تھٲوتھ، اکثر جاین چھہ ہیورے پہن۔
میہ باسان لندنس منز بہت یورپی شاعری ہنز تقلید کرنہ بجایہ کاشرین شاعرن تہ شعرہ اظہارن ہنز تقلید چھیہ زیادہ معنی خیز۔ شعرہ سۅمبرنہِ منز چھہ جایہ جایہ ظاہر زِ ارشاد ملک چھہ وژنہ چہ زبانۍ ہند پریہ ون ورتاو کران، تہ امہ کین لوازماتن ہند سیٹھا خیال تھاوان۔
مثالہِ پاٹھۍ یم وژن کٲتیا شوبہ دار چھہِ:
لالہ یکھنا از سون سالے لو
ہی پوشن کریو مالے لو
متہِ ژورِ مو تھاو مارۍ موند پان
ژے میون زو چھکھ ژے میون جان
یم غزل تہِ چھہِ متاثر کن:
پگہہ کہ طمع ہے از مشرووم
راز نو عشقن بووم زانہہ
سیکھ چھیہ نہ ٹھہران زالین منز
اۆش چھہ نہ ٹھہران ٹارین منز
مثالہِ پاٹھۍ یم شعر کٲتیا مارۍ مندۍ چھہِ:
زیٹھہِ کھوتہ زیوٹھ وچھم خواب راتۍ راتس
کلۍ تہریو پیٹھۍ کھوت سہلاب راتۍ راتس
دۅہلہِ ما سنا یم چھہِ مندچھان تاپلس
اوے ما چھم پھۅلان گلاب راتۍ راتس
یہ چھہ معجزک اثر زِ زندہ رودس
لج میہ کمۍ سنز نظر زِ زندہ رودس
میانہِ بدلہ کمۍ سنا دژ گردن
کمۍ سا نومروو سر زِ زندہ رودس
میانی کھورہ تلہ درامژ راتھ
فرشس وہرنہ آمژ راتھ
اکھ غزل چھہ پورہ پیش:
ڈیکہ سے پوز چھی ستارے بدل
دریاو سے چھی کنارے بدل
زمینہِ دیت اسہِ وزِ وزِ ساتھ
ٲسۍ آسمانکۍ اشارے بدل
شہل دوان دۅس تاپس منز
رودکۍ مگر اشارے بدل
پوشن چھہِ زندگی کینژن دۅہن
کنڈین مگر گوشوارے بدل
ہارنس پنن چھہ فایدہ الگ
زیننہ نس مگر خسارے بدل
ہوشک بوشا ذہنس منز
آسان دلس چھیہ تارے بدل
ارشاد ہٲل کر سختی وچھ
موتکۍ آسان نظارے بدل
یہ شعرہ کتاب چھیہ کاشرِ آہنگچ اکھ زندہ مثال یمکۍ وژن کیو غزل فارسی عروضس تابع نہ ٲستھ تہِ وزن دار چھہِ۔ میہ چھیہ وۅمید ارشاد ملک سند شعری سفر روزِ جاری تہ امۍ سند شعری کینواس تہِ لبہِ وسعت۔


text:
راتھ سمکھیوو ای ای کمنگس سند بوت۔
قصہ سپد یہ: از کل چھس بہ دفتر سلی واتنہ خاطرہ پننہِ گرِ پیٹھہ 35 میل دور باسٹن وۅستس دۅہ ٹھُکنہِ ٹرینہِ گژھان۔ اتھ چھہ یہ تہِ فایدہ زِ بہ چھس یوان گژھان ٹرینہِ منز کامل صٲبنہِ کتابہِ تہِ ترسا ترسا دوان۔ راتھ مۅکلیہ گژھان گژھان لیپ ٹایس بیٹری۔ بۅموارِ دۅہہ چھس بہ پننۍ نوکری مۅکلاوتھ دۅن پرایویٹ سٹوڈنٹن اکس پتہ اکھ ہندی پرناوان۔ دۅشوے چھہ ایڈوانسڈ، میانہِ کھۅتہ جان ہندی پران تہِ تہ بولان تہِ۔ راتھ آو گۅڈنیک پانژِ پیٹھہ دونن ستن تام۔ بیۍ ٲس چھٹی کرمژ۔ میانہِ آفسہ پیٹھہ چھیہ ٹرینہِ تام سب وے گژھان، یتھ ٹرین سٹیشنس تام 20 تہ کنہِ ساعتہ زیادہ منٹ لگان چھہِ۔ ٹرین ٲس ساڑہ ستھ بجے۔ آفسہ نیران نیران بجییہ ستھ۔ سوچم لیپ ٹاپس چھیہ بیٹری مۅکلیمژ، ٹرینہِ منز کیا کرہ۔ خیال آم باسٹن پبلک لایبریری تراوہ دو تہ تتہِ انہ کانہہ کتاب پرنہ خاطرہ۔
لایبریری چھیہ سب وے کس تریمس سٹاپس پیٹھ۔ میہ دوپ کنی دو تراوہ تہ پتہ رٹن بییہ سب وے ٹرین سٹیشنس تام۔ رسک اوس زِ ساڑِ ستہِ ہنز ٹرین ہیکہِ ہے مس گژھتھ۔ تمہ پتہ اوس دویمہ ٹرینہِ سٹیشنس پیٹھ اکس گٲنٹس پرارن۔ خبر کیا آو منس منز زِ بہ گوس یہ رسک تلنہ خاطرہ تیار۔ کاپلی سکوایرس پیٹھ ووتھس سب وے منزہ تہ ترٲوم لایبریری کن دو ۔ صرف ٲسۍ پانژھ منٹ اتھس منز۔ تمہ زیادہ ٹایم لگہِ ہے، ٹرین گژھہِ ہے مس۔ دوان دوان سوچم، پرنہ خاطرہ کتابہِ ہند انتخاب کرنس لگہِ وقت، لہذا ادبی سیکشنس منز یتھ تہِ کتابہِ پیٹھ گۅڈنی نظر پییہ سۅے تلن۔ یتھہ پاٹھۍ چھس نہ بہ زانہہ کتابہِ ہند انتخاب کران۔ بہ چھس سیٹھا کم پران مگر ییلہ تہِ پران چھس، میہ چھیہ آسان پتاہ زِ میہ کیا چھہ پرُن۔ گۅڈنچی کتاب یتھ پیٹھ میہ نظر پییہ ٲس جدید انگریزی شاعر ای ای کمنگس سنز۔ میہ دوپ، ادہ کیا یہے سہی۔ ای ای کمنگس چھہ میہ امہ برونہہ تہِ پورمت۔
پانژن منٹن منز سب وے واپس رٹتھ ووتس بہ ٹرین سٹیشن ییتہِ پیٹھہ میہ گرہ کن ساڑِ ستہِ ہنز ٹرین نی۔ 45 منٹن ہندس اتھ سفرس منز پورم کنہِ تھکہ ورٲے ای ای کمنگس۔
ای ای کمنگس اوس ولیم کرولوس ولیم سندۍ پاٹھۍ ایذرا پاونڈس نش متاثر، پیکر سازی کنۍ تہ عام زبان ورتاونہ کنۍ۔ ولیم سپد عوامس منز سیٹھا مقبول بلکہ امریکی شاعرن منز تہِ۔ یوت اثر نوین شاعرن پیٹھ ولیم کرولوس ولیمن عملی طور تروو تیوت ہیوک نہ ٹی ایس ایلیٹ ترٲوتھ، بلکہ کور ٹی ایس ایلیٹ امریکی شاعرو تمۍ سنزِ "علمی” شاعری کنۍ رد۔ بییہ اوس ایلیٹ علامہ اقبال سندۍ پاٹھۍ مذہبی یُس تمۍ سنزِ شاعری منز نون اوس تہ یہ چیز تہِ گوو نہ ایلیٹس پتہ ینہ والین شاعرن ہضم۔ ای ای کمنگس گوو نہ ولیم کرولوس سندۍ پاٹھۍ مقبول تکیازِ جدید شاعرن منز اوس سہ فارم کہ حوالہ نہایت تجربہ پسند، بلکہ بنییہ تمۍ سنزہ نظمہ اکھ تیتھ عجیب اظہار یس نہ نقاد شاعری ہنزِ کنہِ کٹیگری منز تھٲوتھ ہیکۍ۔ سہ اوس لفظن پھٹراون، پننہ جایہ نش ڈالان، لفظن اندر لفظ بناوان، نوۍ نوۍ لفظ بناوان، پنکچویشنک حدہ کھوتہ زیادہ تہ شعری استعمال کران۔ زبانۍ ہنز یہ شکست وریخت ٲس زبانۍ ہندۍ حد دریافت کرنٚچ کوشش۔ مگر تہِ کٔرتھ تہِ اوس سہ عوامس ایلیٹ سندِ کھوتہ زیادہ قبول۔ اکھ زبردست ہتھیار یُس امس حاصل اوس، سہ گوو طنز یُس کُنہ ساعتہ مزاح تہِ بنان اوس۔ بہ کوت ووتس، میہ چھیہ دراصل کتھ بدل وننۍ۔
45 منٹن ہند سفر مۅکلیوو ، ٹرین وٲژ میانہِ شہرہ کس سٹیشنس پیٹھ یُس امیک ٲخری سٹاپ چھہ۔ بہ چھس گرِ پیٹھہ گاڑِ منز اتھ سٹیشنس تام یوان تہ اتہِ دۅہس گاڑۍ پارک کران۔ پارکنک گراجس منز گاڑۍ سٹارٹ کٔرتھ سوچ میہ از پور ٹرینہِ منز ہیتھے، لہذا بوزو گرہ تام 10 ہن منٹن ہنزِ وتہِ ریڈیو۔ بہ چھس اکثر این پی آر پبلک ریڈیو بوزان یتھ منز باسٹن یونیورسٹی ہند ٹام ایش بروک سند آن پواینٹ پروگرام یوان چھہ۔ بہترین ریڈیو۔ یتھے میہ ریڈیو کھول، گوڈنکۍ لفظ یم میہ بوزۍ، تم ٲسۍ۔۔۔۔۔؟
تیار چھوا بوزنہ خاطرہ؟
تم ٲسۍ: ای ای کمنگس۔
ٹام ایش بروک اوس کمنگسس پیٹھ اکس مصنف سنز کتابہِ متعلق تس سیتۍ کتھ باتھ کران۔ یتھے میہ یم لفظ ٹا م ایش برواک سنزِ آوازِ منز بوزۍ تہ تمہ پتہ یہ جملہ "لسنرس وی آر ٹاکنگ اباوٹ ای ای کمنگس دس اوور ود۔۔۔” میہ ہیژ پانس ژپنۍ یہ وچھنہ خاطرہ زِ یہ ما چھہ خواب۔
میہ پیوو یاد علی گڑھک اکھ واقعہ۔ اتہِ اوس وۅرملیک اکھ تھود تہ جسم دار لڑکہ پران یُس بوزنہ کنۍ چرس بیترِ اوس چیوان۔ کنہِ ساعتہ سمکھہِ ہے تہ اکھ زہ قدم پکتھ گژھہِ ہے وتہِ پیٹھ کھڑا۔ پرژھہوس کیا سا دلیل؟ تورہ ونہِ ہے، "بہ ہا گوس بند.”
"بند؟ کیا بند؟ وارہ کارے پکان چھکھ۔”
"نا بہ ہا گوس بند۔ بہ ہیکہ نہ وۅنۍ پکتھ۔”
” کینہہ نا گوکھ بند۔ پکو تلو قدم۔” مشکلا ٲسن سہ کُنہِ چایہ دکانس تام واتنان۔
یتھۍ سے اکس موقعس پیٹھ وون امۍ میہ اکھ قصہ۔ قصہ اوس یہ: دوپن "میہ اوس اکھ پیر۔ اسۍ ٲسۍ اکہ رٲژ اکس مرگزارس پیٹھ بہت ریڈیو بی بی سی بوزان۔ اتھۍ منز ہیوت امۍ پیرن اللہ ہو اللہ ہو کرُن۔ امۍ سند اللہ ہو گوو تیزان تہ کینہہ کال گوو زِ ریڈیو بی بی سی تہِ ہیوتن اللہ ہو اللہ ہو گژھن”۔
میہ پرژھس، "تہِ کِتھا پاٹھۍ بنہِ۔ دوپن یتھہ پاٹھۍ زِ امۍ پیرن ٲس بی بی سی یچ ویوو رٔٹتھ پانس کن انۍ مژ۔ ”
میہ دوپمس، "ژیہ آسی کانہہ مغالتہ گومت”۔ دوپن، "نسا تتھ ہے صبحسے تصدیق گوو۔”
میہ پرژھمس، "کتھہ پاٹھۍ؟” دوپن، "صبحس کور بی بی سی ین اعلانہ زِ راتھ ہسا گوو نامعلوم وجہو کنۍ رٲژ ہنزِ ساڑِ کہہ بجہ سانۍ پروگرام بند گژھتھ پانژن منٹن سانہِ سٹیشنہ پیٹھہ اللہ ہو اللہ ہو۔”
میہ ترووس اسناہ۔ دوپن، "ونہِ کتہِ ونۍ مے پورہ کتھ۔” میہ پرژھس، "پورہ کتھ کیا چھیہ؟” دوپن، "راتھ کور میہ تہِ رٲژ ہنزِ ساڑِ کہہ بجہ بی بی سی بوزان بوزان اللہ ہو تہ ریڈیوچ ویوو رٹم۔ رژھہِ کھنجہ پتہ اوس بی بی سی تہِ اللہ ہو کران۔”
کاش از سہ یار میہ برونہہ کنہِ آسن۔ بہ ونہ ہس، "میہ تہِ ہا کور یہ کمال، پانے، رٲژ ہنز ساڑِ کہہ برونہے، سلی، تہ بییہ چرس چینے!”


text:
دپان موت چھہ برحق۔ از چھہِ زندہ، پگاہ چھہ مرُن۔ مگر تمیک مطلب ما گوو زِ اسۍ بیہمو ونکہِ پیٹھے قبرِ منز۔ ممکن چھہ عربی رسم الخط تہ باقی تمام خط (چینی، جاپانۍ، کوریایی، روسی بیترِ بیترِ) گژھن دنیا منزہ غیب تہ پتھ کن روزِ صرف رومن خط، تمیک مطلب ما چھہ زِ اتھ دوراندیشی تحت نمو اسۍ یمن خطن ہنز بیخ زٲلتھ۔ ممکن چھہ ہتھ، زہ، تریہ ہتھ وری برونہہ کن مرن تمام زبانہ تہ صرف روزِ انگریزی باقی، تمیک مطلب ما گوو زِ اسۍ ژھنوو دور اندیش بٔنتھ ونی پننہ زبانۍ کھش کٔرتھ۔ کورِ بچن چھہ واریو گرہ گژھن آسان مگر یہ ما چھیہ کانہہ دور اندیشی زِ اسۍ ژھنوکھ یم جگر پارہ وقتہ برونہے گرہ مںزہ کڈتھ۔ انگریزی سکرپٹ کیازِ ورتاوو، اسۍ کونہ ورتاوو انگریزی زبانے تیلہِ، قصے مۅکلہِ۔ سۅے گیہ اصل دور اندیشی۔ کاشرِ خاطرہ رومن سکرپٹک تجویز چھہ نہ نوو۔ یہ تجویز آو 50 کین دہلین منز تہِ برونہہ کن۔ مون زِ ٹینگ سنز دوراندیشی چھیہ صحیح مگر بوزۍ زیس توت تام کٲژا پییہ ین تہ گژھن۔
ییلہ پنڈت کشرِ نیبر درایہ تمو ورتوو نہ پننین شایع تہ غیر شایع تحریرن منز عربی خط (حتی کہ شاردا تہِ نہ) بلکہ کورکھ دیوناگری خط استعمال یمیک مطلب یہ چھہ زِ تم چھہ عربی خطس مذہبی/تہذیبی نظرِ وچھان۔ یودوے اتھ کانہہ حرجہ چھہ نہ اگر کانہہ لسانی اقلیت تحفظ کس احساسس تل بدل کانہہ خط ورتاورِ، تاہم چھیہ تمچ حیثیت تمہ اقلیت چہ ضرورژ تامے محدود روزان۔ مگر دیوناگری چھہ کاشرکہ خاطرہ اکہ متوازی خط کس صورتس منز ہندوستانس منز پروجیکٹ کرنہ یوان۔ کاشرس چھہ نہ رسم الخطک کانہہ مسلہ بلکہ چھہ یہ سیاسی طور بناونہ آمت۔ مسلہ چھہ خالص املاہک یتھ کن توجہ دین ضروری چھہ۔ مسلہ چھہ نہ کس اکھ خط ورتاوو بلکہ یس تہِ خط ورتاوو تمچ عملی صورت (یتھ املا وونکھ) یم چلینج تہ مسلہ کھڑا کرِ تمن ہند حل کتھہ پاٹھۍ ییہ کڈنہ۔ رسم الخط تہ املا چھہ زبانۍ ہنزِ خواندگی سیتۍ تعلق تھاوان، یمن چھہ نہ زبانۍ ہندس بقاہس سیتۍ کانہہ سید سیود رشتہ۔ زبان چھیہ تحریری نظام چہ غیر موجودگی منز تہِ زندہ روزان۔ کاشر زبان چھیہ برونہہ کنچ مثال۔ عربی، دیوناگری یا رومن خط ورتاونہ سیتۍ گژھہِ نہ کاشر بییہ تمن گرن منز بولن شروع یمو اردوچ گولہ پٲرم شکل اختیار کرمژ چھیہ۔
کاشر چھہ تمہ قسمک لسانی سموداے یمن منز ترین زبانن ہند بور وارہ وارہ اکس زبانی ہنز بنیاد کمزور کران چھہ۔ انفرادی طور چھہ انسان دویہ کھوتہ زیادہ زبانہ پانس سیتۍ پکنٲوتھ ہیکان مگر اکھ لسانی کمیونٹی ہیکہِ نہ زیادہ کالس یہ بور تلتھ۔ افسوس چھہ یہ زِ اتھ کشمکشہ منز چھیہ پننی ٹٲٹھ زبان راوان۔ کاشرس چھہ یۅہے مسلہ درپیش۔ اتھ نہ ہیکہ رومن خط بچٲوتھ تہ نہ کلاسیکل زبانۍ ہند درجہ۔


text:
غزل بقلم غلام رسول سنتوش
اکھ نہایت تخلیقی انسان۔ مصور، شاعر، نثر نگار، رسالہ ساز ، مزاح نگار یُتھ زِ کاشرس منز تقریبا کنی مثال۔ وچھو یہ غزل، کوتاہ مارۍ موند چھہ۔
پانہ صحرا چھہِ سایہ کیا سا کرو
گل تہِ گژھونۍ چھہ ضایع کیا سا کرو
آیہ دنیا تہ درایہ ازلکۍ شر
بییہ تہِ شر ہیتھ وۅں درایہ کیا سا کرو
گۅڈہ تہِ راوی چھہِ ونہِ تہ راوٲنی
یس و تس لگۍ بلایہ کیا سا کرو
قبرِ تنہا ویپن تہِ گوو مشکل
وٲنسہِ سومبرتھ کمایہ کیا سا کرو
اکھ شبا چھا تہ گزرِ صبحس تام
زندگانی چھیہ بایہ کیا سا کرو
قد میہ بوزتھ روٹم حدس اندر
تالہِ کنۍ ہے تہ آیہ کیا سا کرو


text:
أبو عبد الرحمن الخليل بن أحمد الفراهيدي
718-786
"(پرانین) تواریخ (نویسن) تہ علم لغات (کین عالمن) چھہ بہت اوسمت زِ خلیلس برونہہ چھیہ نا کٲنسی عدبی شاعری ہندس وزنس متعلق کُنہِ قسمہ کین قاعدن ہنز کانہہ زان ٲسمژ تہ نہ چھہ خلیلس برونٹھہ کنہِ امہ نوعیژ ہند بییہ کُنہِ زبانۍ ہند کانہہ رہنما نمونہ اوسمت، تہ توے کنۍ چھہ تسندِ دسۍ عروض اختراع سپدنک واقعہ یہ دپۍ زِ تہِ الہامک نتیجہ گنزرنہ آمت” رحمن راہی، کاشرِ شاعری تہ وزنک صورت حال (ص 13)
خلیلن کتھہ پاٹھۍ کور علم عروض "ایجاد”؟ تتھ متعلق چھیہ واریاہ کہانی۔ مثلا اکھ یہ زِ اکہ ساتہ ییلہ خلیل بصرہ شہرچ کوچہ گردی کران اوس ،امس گوو اتہِ ٹھانٹھرۍ ٹاسن ہند آہنگ کنن تہ یکدم پیوو امۍ سندس ذہنس منز عربی شاعری ہندِ آہنگک اصول تھنہ۔ دپان خلیل گوو فورا گرہ تہ ریتس کھنڈس ژاو چلس، تورہ ییلہ واپس دراو، عروضک نظریہ اوس مکمل سپدمت۔ تمۍ ٲس تمام عربی شاعری ہنز تقطیع کرتھ امکۍ تمام آہنگ بدِ کڈۍ متۍ۔ یہ یا خلیل نس اتھ "ایجادس” سیتۍ منسوب یژھہ باقی کہانی چھیہ صرف داستانہ مگر یمن منز چھہِ سیٹھا اہم تہ دلچسپ نکتہ تہِ پوشیدہ۔ مثلا یہ اہم کتھ زِ خلیلن عروضی نظریہ چھہ تجرباتی فکرِ تہ تکنیکہِ ہند نتیجہ۔ نیوٹن تہ تسندِ ژونٹچ داستان تہِ چھیہ یتھے نکتہ پیش کران۔ امی لحاظہ چھہ اتھ علمس اختراع وننہ آمت۔
خلیل نہِ امہ کہانی ہندۍ الگ الگ روپ چھہِ ابن خلقان سنزِ وفیات الاعیان (جلد2 ص 242)، یاقوت الحمادی سنز معجم الادباء(جلد 4 ص182)، ابن المعتز سنزِ طبقات الشعرا ء (ص96-95)۔ المرزبانی سنز نورالقبس (ص85)، تہ ابن الانباری سنزِ نزہۃ الالباء (ص 47-46) کتابن منز درج۔ پیتھاگورسس متعلق تہِ چھیہ ٹھانٹھرۍ کہانی مشہور زِ ٹھانٹھرۍ ٹاس بوزتھ کور تمۍ موسیقی ہندین وقفن ہند نظریہ تخلیق۔ (وچھو B. Farrington سنز کتاب Greek Science, Its Meaning for Us, 1961, p.50)۔
یہ کہانی خلیل نس عروضس پیٹھ تہِ لاگو کرنہ سیتۍ چھیہ یتھ نکتس تایید سپدان زِ امہ عروضچ ابتدا ٲس پیتھاگورس سندِ نظریکۍ پاٹھۍ تجرباتی ۔ سنسکرت عروض کس ایجادس متعلق تہِ چھیہ یتھے پاٹھۍ واریاہ کہانی موجود۔ اکیک ذکر چھہ بیرونی تہِ کران۔
پرٲنس دنیاہس منز اوس سارۍ سے علمس الہام وننہ یوان۔ شاعری تہِ ٲس الہامے ماننہ یوان۔ اتھ اعتقادس پتہ کنہِ اوس یہ مذہبی خیال زِ انسان سند سورے علم چھہ خدایہ سندِ طرفہ تسنزن ضرورتن مدنظر رژھ رژھ ودیعت سپدان۔ انسانہ سند علم چھہ امہِ نظریہ کنۍ وحی الاہی یک نتیجہ۔ اگر الہام ازۍ کس محدود معنیس منز نمون نہ، تیلہِ چھیہ نہ یہ کانہہ اسنۍ لایق یا تعجب کھینۍ لایق کتھ اگر عالمو خلیل سندس عروضس الہام وونمت اوس۔


text:
کاشر ادب رسالکۍ اداریہ چھہِ نہ کنہِ خالص ادبی موضوعس پیٹھ ۔ یہ حال چھہ تمام کاشرین ادبی رسالن ہند۔ امیک وجہ چھہ یہ زِ سون ادب چھہ ونہِ زبانۍ ہندین معاملن تامے محدود۔ ادیبن رود ترقی پسند دورہ پیٹھے کاشرِ خواندگی ہنزِ تنگی ہند احساس، حالانکہ ادیبن ہند اکھ لۅکٹ کاروان رود پکان مگر ییلہ ییلہ کانہہ رسالہ دراو امہ احساسک باس تیزیو۔
کاشرِ ادبہ کہ گۅڈنکہ پرچک اداریہ چھہ یتھہ پاٹھۍ شروع گژھان: ” کاشرۍ پاٹھۍ لیکھن والین ادیبن تہ کاشرس سیتۍ دلچسپی تھاون والین دوستن ووت واریاہ کال محسوس کران زِ کاشرۍ پاٹھۍ کانہہ ادبی رسالہ نہ آسن چھہ سیٹھا افسوس ناک کتھ مگر رسالہ کڈن چھہ نہ سہل۔ امہ خاطرہ چھیہ واریاہ قربانی ہنز ضرورت۔ گۅڈنی ہارہ تکیازِ واریاہس کالس چھہ یہ قریب قریب گاٹس پیٹھ چلاون۔ سہ گاٹہ کُس دیہ۔ دویم وقت۔ رسالہ چھپاون سہ خریدارن سوزن۔ امیک حساب کتاب تھاون، تیژ فالتو فرصت کس چھیہ۔ یہ کٲم ہیکہِ سہ کٔرتھ یس فاضل ہارہ تہ فالتو وقت آسہِ۔ یُتھ انسان چھہ نہ اسہِ اندر کانہہ۔ مگر دپان خدا چھہ سبب ساز۔ چنانچہ اسہِ گو٘نڈ ادیبن تہ ادیب نوازن ہند تمنا بامل اننہ خاطرہ کمر تہ کاشر ادب تھوو تۅہہ پیش۔ یہ چھہ نہ کٲنسہِ ہند ذاتی رسالہ یا ملکیت اگرچہ امیک خرچہ یُس واریاہس کالس گاٹے روزِ کو٘ر اکی شخژن برداشت۔ محض کاشرِ زبانۍ ہندِ فروجہ تہ ترقی ہندِ خاطرہ۔ یہ شخژ چھہ غلام رسول سنتوش۔”
یہ چھیہ حقیقت زِ رسالک خرچہ تل سنتوشن مگر میہ چھہ پورہ یقین زِ تس آسہ نہ فالتو ہارہ۔ تقریبا تمام رسالن ہندۍ کڈن والۍ چھہِ "فالتو ہارہ” لٲگتھے رسالہ کڈان رودۍ متۍ۔
دویمہ شمارک اداریہ اوس "کاشر مرکز” انجمنہِ ہندس دۅن دۅہن ہندس کانفرنسس متعلق۔ اداریہس منز چھہ وننہ آمت زِ ” کانفرنسس منز آو اکھ بنیادی قرار دار منظور کرنہ زِ کاشر زبان گژھہِ سکولن اندر لازمی مضمون تہ تعلیمی ذریعہ بناونہ ینۍ۔ باقی سٲری مطالبہ ٲسۍ اتھ بنیادی مطالبس سیتۍ تعلق تھاوان مثلا یونیورسٹی منز کاشرس اندر ڈپلوما کورس رایج کرن۔ تمام سکول ماشٹرن ہند کاشر امتحان پاس کرن۔ کاشرِ زبانۍ ہنزِ ترقی خاطرہ کلچرل اکادمی ہندس طرزس پیٹھ حکومت کہ طرفہ اکھ خۅد مختار اشاعت تہ ترجمہ گھرہ قایم کرن۔”
یہ کانفرنس سپد 23 تہ 24 اکتوبر 1966۔ کاشر مرکز کو٘ر امین کاملن 1963 منز شروع، رحمن راہی تہ غلام نبی فراق رلٲوتھ تجکھ مشترکہ طور کاشرِ زبانۍ ہنز علم۔ کاشر مرکزک اکھ وفد اوس امہ کانفرنسہ پتہ چیف منسٹر غلام محمد صادقس سمکھیوومت تہ تمو اوس ؤریس اندر اتھ متعلق قدم تلنک وعدہ کو٘رمت۔
ژورمہ شمارک اداریہ چھہ ساہتیہ اکاڈمی ہندین انعامن متعلق۔ لیکھان چھہِ "کاشرِ زبانۍ رود گۅڈہ پیٹھے ساہتیہ اکاڈمی ہند طریق کار مشکوک تہ جانبدار۔ گۅڈنی آو یہ انعامہ سۅرگباشی ماشٹر زندہ کول سنزِ "سمرن” ناوہ کتابہِ دنہ۔ امہ خاطرہ نہ زِ تتھ اوس ججو امچ سفارش کٔرمژ بلکہ تمہ وقتکۍ کشیرِ ہندۍ وزیر اعظمن ٲس امچ سفارش کرمژ۔ گویا ادبی کہوچہ بدل لج ماشٹر زندہ کولس سیاسی کہوٹ۔ یہ افسوس ناک رحجان پو٘ک برونہہ کن تہ اختر محی الدین تہ رحمن راہی (یہنزن کتابن امہ پتہ یہ انعامہ میول) تہِ آیہ امی سیاسی کہوچہ تہ سارٹفکیٹہِ ہندۍ شکار بناونہ۔ یہ چھہ ہاوان زِ یو٘ت تام کشیرِ ہند تعلق چھہ ساہتیہ اکاڈمی چھیہ افسوس ناک وۅتل بجہ کران روزمژ۔ چنانچہ اتھ وۅتل بجہ خلاف آو تمن وزِ وزِ احتجاج تہِ کرنہ۔ یہس تہِ کٔر (یو٘ت تام اسہِ معلوم سپد) اکاڈمی ہندیو اکثر ججو تہ تمن پتہ ریفریو اکس کاشرِ کتابہِ قومی ایوارڈ دنچ شد و مد سان سفارش۔ خیال اوس زِ وۅنۍ آسہِ ساہتیہ اکاڈمی ہوشہ آمژ۔ مگر کتھ وٲژ بییہ تو٘تے۔ کتابہِ آو نہ ایوارڈ دنہ تہ کاشریو ادیبو کٔر اتھ خلاف پننہ پننہ شایہ سخت ناراضگی ظاہر۔ ”
میہ چھہ باسان یہ چھیہ کامل سنزِ "لوہ تہ پروہ” کتابہِ ہنز کتھ۔ سۅے ٲس 1965 منز چھپتھ آمژ تہ 1966 ؤری خاطرہ آسہِ ہے تجویز کرنہ آمژ۔ اتھ میول پتہ 1967 منز یہ ایوارڈ۔
شمارہ 5 چھہ قانون ساز کونسلس منز تمدنی سیٹہِ خاطرہ تتھس شخژہ سندس نامزد گژھنس پیٹھ "یس شخژس نہ زبانۍ، ادبس تمدنس تہ تہذیبس سیتۍ رژھ تہِ واسطہ اوس۔” ونان چھہِ "پرانہِ حکومژ نشہِ ہیکہِ ہے تہِ نہ امہ ورٲے بییہ کنچ توقع سپدتھ، تکیازِ سۅ ٲسے ہمت شاہ سنزِ جایہ بلہ نٲودس تھاونچ قایل۔ مگر وۅنۍ گژھہِ ییتہ یور یہ مسخرانہ روایت ختم سپدنۍ۔”
شییمس شمارس منز چھیہ اداریہس منز یہ خۅشخبری زِ "کاشر مرکزن تج اکھ تاریخی آواز تہ تحریک زِ کاشر زبان گژھہِ تعلیمی ذریعہ بناونہ ینۍ۔ آوازِ ہند زور تہ اہمیت وچھتھ کو٘ر حکومتن اوترہ اوترے اعلان زِ پانژمہِ جمٲژ تام ییہ کاشر زبان کینژن سکولن اندر تجربہ پاٹھۍ لازمی مضمون کس صورتس منز پرناونہ۔”
یم چھہِ کینہہ نمونہ یمہ سیتۍ پرن وول یہ اندازہ ہیکہِ کٔرتھ زِ یہ رسالہ کتھین معاملن پیٹھ تہ کمہ اندازہ اوس سوچان۔


text:
امہِ عنوانہ چھیہ مہجور سنز اکھ نظم کلیات مہجورس منز شامل۔ اتھ نظمہ متعلق چھہ شان نزول ز مہجور صابس ٲس کلس پتی کنۍ مکژ لجمژ یمہ کنۍ تم تقریبا ریتس ڈۅڈس ریتس بیمار رودۍ۔
اتھ چھہ ٹینگ اکھ شعر یتھہ پاٹھۍ دوان
دوپنم میہ چانہِ مارنک اوسم نہ کانہہ خیال
بے اختیار ادہ گینژ کہِ نیرتھ تبر گیم
حاشیس منز چھہ معنی لیکھان:
گینژ : اچانک، اتفاقا
میانہِ حسابہ چھہ یہ غلط۔ زبان دان زانن ز گینژ چھا کانہہ لفظ تہ تتھ چھا اچانک معنی۔ اصلی لفظ یس شعرس منز گژھہِ آسن چھہ "گونژھ” یعنی مکژ درایہ دنہ نیبر۔ اتھ دنس یا سراخس یتھ منز مکژ آسان چھیہ، چھہِ "گونژھ” ونان۔
تبر دارس ٲس نہ اتھہ منز تبر نیرتھ ژجمژ یتھہ پاٹھی امہ بٲتہ کس شان نزولس متعلق لیکھنہ آمت چھہ، بلکہ آسہِ دنہ منزہ مکژ درامژ یُس زن اکثر سپدان چھہ۔
بے اختیار ادہ گینژ کہِ نیرتھ تبر گیم
یہ کیتھ عجیب مصرعہ چھہ؟
ادہ گینژ کہ ؟؟؟
یہ گژھہِ آسن
بے اختیار گونژھہِ کنی نیرتھ تبر گیم


text:
This section provides information related to women and child development, welfare of SC, ST, minorities, differently abled, senior citizens and other under-served communities.
-
مارجنَل تہٕ پَتھ کھورِ وَرگَن ہٕنز بَجٲیی.
The Indian government has established an extensive social welfare system. Several programmes designed for betterment and enhancement of quality of life for SC, ST, BC, Minorities, women, etc stand proof to it.
-
Sensitize common man about ongoing schemes and programmes.
Every citizen need to be aware about his / her entitlements, relevant schemes and programmes being implemented by Central and State Governments so as to access and benefit from them.
-
سَمٲجی بَدلاوٕ باپَتھ اِجتِمٲعی عَمل.
ٲنتھٕ روس کامیاب کَہانیہِ چھیہ سَمٲجی ٹھٔری دوٗر کٔرِتھ وٲجِب تہٕ مُنصفانہٕ سَماج بَناونہٕ باپَتھ اِجتمٲعی سَرگَرمیَن ہُند طاقَتھ بَیان کَران۔ یِژھٕے اَکھ قٲبلہِ ذِکِر عَمَل چھیہ بارتَس مَنز سیلِف ہ۪لٕپ گرُپٕچ تٔحریٖک یۄسہٕ وۄنی زَنانَن ہٕنز حالَتھ.
بیہتَر بَناونَس مَنز اَکہِ نوموٗنہٕ رٔنگی بارسَس چھیہ آمٕژ۔ بارتی ٲییٖن چھُ اَکھ ویلفِیَر سِٹیٹ قٲیِم کَران۔ یہِ چھُ ٲییٖن کِس دیٖباچَس تہٕ ڈَیریکٹِو پرنسپلٕز آف سِٹیٹ پالسی (ڈی پی ایس پی) مَنز ٹاکارٕ۔ اَتھ جَذبَس تحت چھُ بارَت ویلفیرَ سِٹیٹَس مُتلِق پَنُن خاب پوٗرٕ کَرنہٕ باپَتھ نہَ صِرف اوصوٗلی طور بٔلکہِ اِقتِصٲدی مَنصوٗبہٕ بَندی رٔنگی تہِ لَگاتار کوٗشِش کَران تہٕ یِتھٕ پٲٹھی چھُ مُلکہٕ کین شَہرِیَن باپَتھ سَمٲجی ، اِقتِصٲدی تہٕ سِیٲسی اِنصاف موفوٗظ تھَوان۔.
ویلفِیَر سِٹیٹَس مُتلِق سَرکارَس ہیدایَتھ دِنہٕ وٲلی بارتی ٲییٖنک کینہہ دَفعہٕ:
أتھ جَذبَس تحت یِتھ مَقصَد پوٗرٕ کَرنہٕ چَن کوٗششَن ہٕندِ باپَتھ چھُ یہِ پورٹَل سِٹیٹَس زَنانَن شُرین ایس سی ایس ٹی، او بی سی، مَینارٹیٖز، سیٖنیَر سِٹیٖزَن ، جِسمٲنی لیحاظٕ ناخیز تہٕ باقٕے نَفرَن ہٕندِ باپَتھ مُتلقہٕ سِکیٖمَن پروگرامَن تہٕ اِدارَن ہُند تفصیٖل دِنہٕ باپَتھ بارتہٕ چَن زَنانین مَنز خاص مَواد تہٕ مولومات فَراہَم کَرنہٕ۔.
زَنانَن تہٕ شُرین ہُند وُسجار
یہِ سیکشَن چھُ زَنانَن تہٕ شُرین ہٕندِس وُسجارَس مُتلِق واریاہَن پالسِیَن، تَنظیٖمَن تہٕ دویمین جٲیِز پَہلوٗہَن ہُند وِحاطٕ کَران۔.
فِہرِستَس مَنز دَرٕج قَبیٖلَن ہٕنز بَجٲیی
یہِ عُنوان چھُ فِہرِستَس مَنز دَرٕج قٕبیٖلَن ہٕنز بَجٲیی مُتلِق مُختلِف سِکیٖمَن، اِدارَن، پالسِیَن تہٕ سَرگَرمِیَن ہُند خُلاصہٕ ہاوان۔.
فِہرِستَس مَنز دَرٕ ج ذٲژَن ہٕنز بَجٲیی
یہِ سیکشَن چھُ فِہرِستَس مَنز دَرٕج ذٲژَن ہٕنز بَجٲیی مُتلِق پالسِیَن ، اِدارَن، سَرگَرمی یَن تہٕ دویمین جٲیِز پہلوٗہَن ہُند وِحاطٕ کَران۔.
پوت کھورِ طَبقہٕ
یہِ سیکشَن چھُ پوت کھورِ طَبقَن ہٕندِ باپَتھ سَرگَرمِیَن، پالسِیَن سِکیٖمَن تہٕ اِدارَن ہُند وِحاطٕ کَران۔.
غٲر مُنظِم سیکٹَر
یہِ سیکشَن چھُ غٲر مُنظِم سیکڑَس مُتلِق سِکیٖمَن تہٕ دویمَن پہلوٗہَن ہُند وِحاطٕ کَران۔ .
مٲلی اِنداج
یہِ سیکشَن چھُ مٲلیاتَس مُتلق ویچھَن پوچھَن کَتھَن، سَرمایہِ کٲری، بَچَتھ، بیٖمہٕ تہٕ قَرضَن مُتلِق گوشَن ہُند وِحاطٕ کَران۔.
اَقلِیَژَن ہٕنز بَجٲیی
یہِ سیکشَن چھُ اَقلِیَژَن ہٕنز بَجٲیی مُتلِق قونوٗنَن ، سَرگَرمِیَن، سَکیٖمَن ، اِدارَن تہٕ دویمَین گوشَن ہُند وِحاطٕ کَران۔.
جِسمٲنی لیحاظٕ نوتوان نَفرَن ہٕنز بَجٲیی
یہِ حِصہٕ چھُ جِسمٲنی لیحاظٕ نوتوان نَفرَن ہٕنز بَجٲیی مُتلِق قونوٗنَن، سِکیٖمَن، پالسِیَن، سَرگَرمیَن، اِدارَن تہٕ دویمین گوشَن ہُند وِحاطٕ کَران۔.
وٲنسَٹھ بُزرگَن ہٕنز بہبوٗدی
یہِ سیکشَن چھُ وٲنسَٹھ نَفرَن ہٕنز بَجایی مُتلِق، قونوٗنَن ، سِکیٖمَن، پالسِیَن، سَرگَرمِیَن تہٕ اِدارَن ہُند وِحاطٕ کَران۔.
گامَن مَنز غُربَتھ دوٗر کَرٕنی
یہِ سیکشَن چھُ گامَن مَنز غُربَتھ دوٗر کَرٕنَس مُتلِق، قونوٗنَن ، سِکیٖمَن، پالسِیَن، سَرگَرمِیَن تہٕ اِدارَن ہُند وِحاطٕ کَران۔.
این جی اوز ۱ رَضاکارانہٕ سیکٹَر
یہِ سیکشَن چھُ این جی او سیکٹَرس مُتلَق پالسِیَن، پونسہٕ ٹوٗنک چہِ فَراہَمی ہٕندین موقَن تہٕ زَبَر عمَل دَرآمدُک وِحاطٕ کَرن۔.
آفژِ ہُند چارٕ کَرُن
یہِ سیکشَن چھُ مُلکَس مَنز آفژٕ ہُند چارٕ کَرنَس مُتلِق پالسِیَن، سَرگَرمِیَن تہٕ زَبَر عَملہِ ہُند وِحاطٕ کَران۔.
سَمٲجی ناکارٕ گیَن خَلاف لَڈُن
یہِ سیکشَن چھُ عام سَمٲجی ناکارٕ گیَن ہُند وِحاطٕ کَران تہٕ بارَت روزنہٕ باپَتھ اَکھ بیہتَر جاے بَناونہٕ باپَتھ چھُ پرتھ فَردَس قَدَم تُلنُک ضوروٗرَتھ۔.


text:
کانہہ تہِ شعر پٔرتھ چھہ ذہنس منز سوال وۅتھنۍ لازمی تہ سوال وۅتھنۍ چھہ جان چیز۔ اگر نہ سوال ووتھ ، یا تہ آسہِ شعر معمولی نتہ آسہِ تمیک مضمون، یا آسن تمکۍ پیکر تہ استعارہ، نتہ آسن تمکۍ الفاظ تہ زبان ویدۍ۔ اکثر شعر پٔرتھ چھہ نہ میٲنس دلس تہ دماغس کٕتہ کٕتہ تہِ گژھان، مگر کانہہ کانہہ شعر چھہ تھپھ تراوان تہ سوچنس پیٹھ مجبور کران۔ یموے منزہ چھہ شہناز سند یہ شعر :
کۅ پاٹھۍ پیوکھ ژیتس یتھ بیہ سریہہ مقامس پیٹھ
زہ ژور قطرہ اچھن منز میہ ٲسۍ رٲوۍ تمے
یہ شعر چھہ اکس نازک مقامس یا معاملس کن اشارہ کران۔ امہ کتھہِ ہند چھہ شعرس سننہ برونہے احساس گژھان۔ کۅپاٹھۍ لفظہ سیتۍ چھہ ظاہر زِ امہ شعرک مخاطب یاد پیون چھہ نہ کانہہ خوشگوار واقعہ۔ کۅپاٹھۍ گوو زبردست پاٹھۍ، ژرۍ پاٹھۍ، ولٹہ پاٹھۍ، کنہِ چارہ روس۔ یعنی یاد پینک یہ تجربہ دراو تکلیف دہ۔ کیازِ؟ امیک جواب چھہ امہ پتے ینہ واجنہِ ترکیبہِ منز۔ "بیہ سریہہ مقام”۔ مقام چھہ جاے تہِ تہ سفرک یا زندگی ہند کانہہ مرحلہ تہِ۔ سریہہ آسن گوو ماے محبت، لول۔ سۅ جاے تہ سہ مرحلہ یُس ریگستانکۍ پاٹھۍ خشک آسہِ۔ یتھ نہ کانہہ سریہہ آسہِ، یس سریہہ کہ خاطرہ کریشان آسہِ۔ یتھ منز نہ محبت آسہِ بلکہ شاید تمچ کمی یا تمیک ضد، نفرت۔ بیہ سریہہ مقام ترکیب چھیہ مختلف استعاراتی معنین ہنز متحمل۔ بیہ سریہہ مقام چھہ جایہ ہند تہ وقتک استعارہ تہِ بنان۔ کٲنسہِ ہند یاد پیون، یُس شاید جدا آسہِ گومت، یا یس سراسر لول اوس، چھہ لازما انسانہ سنزہ اچھ ادراوان۔ کٲنسہِ ہندس یادس منز اوش ہارُن تہ تمہ سیتۍ وقتہ کس کریشونس ریگستانس کانہہ فرق نہ پینۍ بلکہ پننۍ اشۍ قطرے راوراونۍ چھہ امہ شعرہ کس واقعس تکلیف دہ بناوان تہ امیک مضمون تہِ مشخص کران۔
زہ ژور قطرہ اچھن منز آسنۍ چھہ یہ اشارہ تہِ کران زِ اوش ہارۍ ہارۍ چھیہ اچھ گۅڈے خشک گمژہ۔ یتھ کتھہِ کن تہِ اشارہ زِ یاد پینہ وٲلس نش یوتاہ ماے محبت تہ سریہہ اوس، تتھ سیتۍ ہمسری چھیہ نہ ممکن۔ یا تہ گژھہِ تیوت سریہہ تہ اوش اچھن منز آسن زِ یہ وقتک صحراو گژھہِ سیراب نتہ راون یم قطرہ تہِ یم کینژن شخصن (مثلا متکلم) سنزن اچھن منز موجود چھہِ۔ صحراو چھہ تیتھے یتھ اوس، انزہ منزہ اگر روو کینہہ تہ یم پننی اشۍ قطرہ، یم خبر کنہِ مشکل گرِ منز ما یہن پانہ سے بکار۔ انسان چھہ نہ صرف نیبرمس دنیاہس بلکہ پننس پانس تہِ لول وندان۔ کینہہ قطرہ چھہِ پننہ خاطرہ تہِ رژھراونۍ یپوان۔
شعرس منز کتھ چیزس دمو مرکزی اہمیت، کٲنسہِ ہندس یاد پینس، بیہ سریہہ مقامس، کٲنسہِ ہندس اشکۍ قطرہ راورنس؟ معنیچ قطعیت چھیہ سوالن ہند سلسلہ بند کران۔


text:
فاروق مسعودی چھہ روایت شکن افسانہ نگار تہ یہے امیج ہیتھ آو سہ از برونہہ 40 ؤری نوجوانی منز کاشرِ افسانہ کس منظرنامس پیٹھ۔ امۍ کو٘ر کینہہ فضول سیکنڈ، نوش لب، کوہ قاف، الفتح ہوۍ نوِ طرزکۍ افسانہ لیکھتھ تہ اکھ نٔو وتھ کڈتھ کاشرس ادبس منز اکھ معتبر مقام حاصل۔ نیب پرن والین ہندِ خاطرہ چھہ یہند نو٘و افسانہ "یا بار صاحبو” پیش، یہنزی آوازِ منز۔
افسانس منز سپدۍ وہمہِ صدی پیٹھہ فارمہِ ہندۍ تجربہ، الگ زبانن منز الگ الگ پاٹھۍ مگر اکھ چیز یُس افسانہ چہ کامیابی ہند آفاقی راز چھہ سہ چھہ یہ زِ افسانہ گژھہِ پرن وٲلس تھپھ کٔرتھ ، تس تہ تسندس تخیلس پانس سیتۍ اندس تام پکناون تہ افسانس منز موجود تجربہ کہ مۅلک احساس تہ اقرار کرناون۔ سہ افسانہ ٲسۍ تن پتہ گنڈتھ موضوع تہ سکہ بند فارم یا یمن دۅشونی ہندِ اعتبارہ نافرمان۔ افسانہ روایتی اندازہ سیٹنگ تہ کردار متعارف کٔرتھ شروع گژھہِ یا منزے کُنہِ عملہِ دوران ، افسانس منز کردار غالب روزِ یا امیک پلاٹ، افسانہ خالص ڈايلاگ بٔنتھ پنن مقصد پورہ کرِ یا چھرا بیانیہ، افسانس منز ظاہری تصادم آسہِ، یا باطنی، افسانہ کانہہ تہِ فارم رٹہِ، پرن والۍ سند امہِ کس تجربس منز آورنہ یُن تہ تجربچ تشفی حاصل سپدنۍ چھہ افسانہ چہ کامیابی ہند گۅڈنیک تہ ٲخری قدم۔ کُنہِ تہِ افسانچ قوت چھیہ یتھ کتھہِ منز زِ سہ کتھ حدس تام چھہ پرن والۍ سند تخیل افسانہ کیو حدو نیبر واتناوان۔ "یا بار صاحبو” افسانہ چھہ امہ معیارہ سیٹھا کامیاب افسانہ۔
"یا بار صاحبو "چھہ ہیتی طور ترین منظرن منز تقسیم یمن منز مصنف سنز فلم کاری ٹاکارہ چھیہ۔ اکھ اکس نش مختلف آسنہ باوجود تہ انفرادی طور مکمل آسنہ باوجود چھہِ تریشوے منظر یمن ہندِ ذریعہ پرن وٲلس منز وۅتلاونہ ینہ والہِ تاثرہ کنۍ اکوے موضوع گاشراوان۔ گوڈنکس حصس منز چھیہ اکھ روحانی مایوسی تہ محرومی، یۅس دویمس حصسس منز مرشد سندِ اجاذتہ حیرت انگیز روحانی سفر س منز تبدیل گژھان چھیہ۔ یہ سفر چھہ اکہ حادثک شکار گژھان۔ کہانی ہند آخری حصہ چھہ تتھۍ گھرس تہ تتھۍ قبرِ منز اند واتان ییتہ پیٹھہ کہانی ہند سفر شروع گو٘و۔ یہ افسانہ چھہ انسان سندِ روحانی تلاشک، لبنک تہ راونک داستان۔ اتھ منز چھیہ مایوسی تہِ تہ اطمینان تہِ۔ اطمینانس منز مایوسی تہ مایوسی منز اطیمنان نظرِ گژھان۔
زمرے:افسانہ


text:
بشیر بڈگامی: وازہ محمودنس یتھ شعرس پیٹھ کرہ ہو کتھ. اکھ کرہوس تشریح بیہ ہیمہوس سام
اسمأنۍ جانور ناو چھس ندہر
تس غذا گاڈہ ہند ماز ہے ویسۍ یے
شبیر احمد شاہ: ندہر چھہ کاشرس منز اساطیری سطحس پیٹھ علامتی ناو سہ جاناوار یس گاڈہ کھینک زیادہ شوقین چھہ ویندنہ یوان. مشہور چھہ ز ییلہ ندہر وڑاں وڑاں تھدِ آواز چھہ دواں گاڈ چھیہ تمہِ آوازِ ہندِ اثرہ تہ ہابتہ آبہ کہ سنرہ منزہ پانے بٹھس کھسان تہ ندہر سنز شکار بناں. اتھ تناظرس منز چھہ وازہ محمودن یہ شعر متن تہ معنہ مفہومہ کہ لحاظہ دعوت فکردوان۔
وازہ محمودنہ امہ غزلہِ ہندس پریتھ شعرس چھہ غزلہِ ہندِ مطلعی شعرک متن تہ سیاق ودباق تمہید یمہ تہ شعرک مفہوم اخذ کرن یژھو تتھ چھہ اتھ تمہیدی مضمونس سیتۍ ربط
منیب الرحمن: جناب یہ شعر چھہ قدرت کین عجایباتن تہ تحیراتن ہنز باوتھ اسطوری اندازس منز کران یس صوفی شاعری ہند اکھ ویہ ون مواد فراہم کران چھہ۔
امہ شعرچ خوبصورتی چھیہ دوشونی مصرعن منز، طرز بیانچ خوبی۔ قافیہ وچھو کتھہ پاٹھۍ چھہ رلاونہ آمت، جانور کتھہ پاٹھۍ چھہ پٹیکیولارایز کرنہ آمت، تہ دویمس مصرعس منز گاڈ بدلہ گاڈِ ہند ماز ونتھ کتھہ پاٹھۍ چھیہ حیرانگی پیدہ کرنہ آمژ تہ شعر فکر انگیز بناونہ آمت۔ کتہِ اسمانس منز وڈن وول جاناوار تہ کتہِ آبس منز روزن واجینۍ گاڈ۔ کمۍ سند غذا کتہِ نس۔
میانۍ کمینٹ چھہ اتھ شعرس انفرادی طور وچھان مگر یتھہ پاٹھۍ شبیر صابن وو٘ن زِ امہ شعرک اصل معنہ مدعا چھہ وازہ محمود سندہ باتہ کس سیاقس منز واضح گژھان۔ اتھ شعرس منز چھیہ نوِ اندازہ عشقہ داستان بیان کرنہ آمژ۔ کامل چھہ وازہ محمودس متعلق ونان ز اگر امۍ سند زیادہ کلام رژھرتھ آسہِ ہے رودمت، یہ آسہِ ہے کاشرِ شاعری ہند اکھ الگ باب۔ یہ شعر چھہ گاڈِ ہند پنن پان نیاز کرنس کن اشارہ کران۔
فیاض دلبر: گوڈہ چھہ ذہنس منز ندہرنۍ نٹھ تھاون۔ ندہر چھہ ہارِ سومب اکھ لوکٹ جاناوار یس یہ خاصیت چھیہ ز یہ چھہ وڈنس دوران اچانک ہوہس منز(خاصکرتھ آ بس ہیرۍ وڈنہ وزِ) برنزس کھنڈس ساکت روزتھ ہیکان۔ یتھ کنۍ چھہ یہ گاڈِ یا گرنس پنینۍ ژھاے پیٹھ ترٲوتھ ہیبت کران تہ تس چھہ وحشت سیتۍ تھرِ کونڈ پھٹیتھ یوان تہ یہ چھس جونٹہ دوان۔ اوے چھہِ ندہرنۍ نٹھ ونان۔ یتھہ کنۍ ہیکوو ونتھ ز بظاہر لوکٹ جاناوار ٲستھ تہِ چھہ یہ گاڈِ پنن غذا بناوان۔
منیب الرحمن: بالکل صحیح فیاض دلبر، میانہ خیالہ چھہ نہ یہ ہیبت کھوژن کس معنی یس منز بلکہ تتھ معنی یس منز یتھ انگریزی پاٹھی "آ” ونان چھہِ.اتھ منز چھیہ وحشت، اتھ منز چھہ اعجاب، اتھ منز چھہ حیرت۔ اتھ منز چھیہ سپردگی یس عشقچ اکھ اہم خاصیت چھیہ۔
زمرے:وازہ محمود, انٹرویو


text:
ثى۪قہ عیسٲے کلیسا
ثى۪قہ عیسٲے کلیسا چُھہ اَکھ آزاد عیسٲے فرقہ یتھ چیٖنہٕ کِس شہر، بیجنگس مَنٛز 1917تس مَنٛز دس وۆتھ ۔ از چھہ اتھ ارتٲجہن ملکن تہٕ شى۪ن بر اعظمن مَنٛز 25 لچھ ممبر۔ یہ کلیسا چُھہ عیسٲے مذہبکہِ پى۪نٹِکوسٹل شاخُک حصہ یُس وُہـ̡ مِہ صدی ہندِس ابتداہس مَنٛز نۆن دۯاو۔ 1932 پى۪ٹھٕ چُھ یہ کلیسا ہندُستانس مَنٛز رٲیج۔ أمہ کلیساہُک مراد چُھ عیسیٰ سٕندہ دُبارٕ ظٲہر سپدنہٕ بۯونٹھ سارنٕے قومن تام انجیل واتاوٕنـ̡ ۔
ثى۪قہ عیسٲے کلیساہس چھہ داہ اصوٝل تہٕ اعتقاد:[اؠڈِٹ]
روٝحہِ پاک[اؠڈِٹ]
"روٝحہِ پاک حٲصل سپدُن، زبانن ہندِ کلامچہِ گوٲہی سٍتـ̡ ، چُھ اسہِ جنتُک وٲرِث آسنٕچ ضمانت"۔
بپتسمہ[اؠڈِٹ]
"آبہٕ سٍتـ̡ بپتسمہ چُھہ گۅنہو نِشہ پاک گژھنُک تہٕ روٝحٲنی بحٲلی خٲطرٕ اَکھ رسم۔ بپتسمہ گژھہِ قۆدرتی پکوٕنِس آبس مَنٛز دِنہٕ یُن، مثلن، دریا، سمندر، یا ناگ۔ بپتسمہ دِنہ وول، یٔمِس پانس بپتسمہ تٕہ روٝحہِ پاک حٲصل سپُدمت آسہِ، سُہ گژھِ حضرت عیسیٰ مسیٖح سُند ناو ہى۪تھ بپتسمہ دیُن۔ یٔمِس بپتسمہ دِنہٕ ییہِ تس گژھہ کلہٕ نۆمرٲوِتھ تہٕ بُتھ بۆن کُن کٔرِتھ پوٝرٕ پٲٹھـ̡ آبس مَنٛز غۅطہ دِیُن"۔
کھۅر چھلٕنـ̡[اؠڈِٹ]
"کھۅر چھلنٕکہِ رسمہٕ سٍتـ̡ چُھ انسان حضرت عیسیٰ ہس تام وٲتِتھ ہى۪کان۔ بێیہِ چُھہ یہِ انسانس ہر ہمیشہ محبت، شوژر، نیٖزمی، درگذر تہٕ خدمت گزٲری یاد پاوان۔ یس أکس آبہٕ سٍتـ̡ بپتسمہ مێولمُت آسِہ تس پزن عیسیٰ مسیح سٕندِ نٲوـ̡ پننٕنـ̡ کھۅر چھلناوٕنـ̡ ۔ یێلہِ تہِ منٲسب آسہِ، اَکھ أکـ̡ سٕندـ̡ کھۅر چھلنٕچ عمل گژھہ کرٕنـ̡ "۔
آغہٕ سُند کال[اؠڈِٹ]
"آغہٕ سُند کال چُھ آغہٕ عیسیٰ مسیح سند مرُن یاد پاونُک رسم۔ أمہِ سٍتـ̡ چِھہ أسـ̡ پننس آغہٕ سٕندِس مازس تہٕ خوٝنس مَنٛز شریک سپدان یُتھ پوشِوٕنـ̡ زندگی پۯاوو تہٕ قیامژ دۅہہٕ گژھو بـێیِہ زِندٕ۔ یہ رسم گژھِ یوٝت وٕ تیوٝت پھِرـ̡ پھِرـ̡ ادا کرنہٕ یُن۔ اکٲے خمیٖرِ ورٲے ژۆٹ تہٕ دچھہ رس ییِہ استعمال کرنہٕ"۔
سبت دۅہ[اؠڈِٹ]
"سبت دۅہ، ہفتُک سٔتیُم دۆہ (بٹوار)، چُھ چھُٹی دۅہ، یُس خداین بابرکت تہٕ مقدس بنومُت چُھ۔ یہ گژھہِ آغہٕ سٕندِ رحمتہٕ کِس سایس تل خدایہ سٕنز وۅپتھ تہٕ نجات یاد پاونہٕ رٔنگـ̡ تہٕ ینہٕ واجنہِ زندگی مںز پوشٕوٕنہ رحتٕچ آش تھٲوِتھ گزارُن"۔
عیسیٰ مسیح[اؠڈِٹ]
"عیسیٰ مسیح، لفظ یُس ماز (بشر) بنێوو، مود کٲٹھِس پى۪ٹھ گۅنہگارن بخچٲیِش کرناونہٕ مۅکھہٕ، تۯێیمہِ دۅہہٕ سپُد بێیہِ زندٕ تہٕ کھۆت اسمانس پى۪ٹھ۔ سُہ چُھ کُن یُس آدمـ̡ ذٲژ نجات دِنہٕ وول، اسمانن تہٕ زمیٖنہِ ہُند پٲدٔ کرن وول، تہٕ کُن پۆز خدا چُھہ۔"
انجیل[اؠڈِٹ]
"مقدس انجیل، یتھ مںز شٲمل چھہ پۯون تہٕ نۆو صحیفہ، چھہ خدایہِ سُند الہام، کُنـ̡ اسمٲنـ̡ کتاب، تہٕ عیسٲے زندگـ̡ ہُند معیار"۔
نجات[اؠڈِٹ]
"نجات چُھہ ایٖمانہٕ کِہ وسیٖلہٕ خدایہِ سٕنزِ یٲری سٍتـ̡ میلان۔ ایمانہٕ والى۪ن پزِ پٲکی پۯاونہٕ، خدایہ سُند حمد پرنہٕ، تہٕ انسٲنِیتس سٍتـ̡ لول ورتارنہٕ باپتھ روٝح پاکس پان پُشراوُن"۔
کلیسا[اؠڈِٹ]
"ثى۪قہ عیسٲے کلیسا، یُس سٲنـ̡ آغہٕ عیسیٰ مسیحن 'آخری روٝد'کِس زماس مںز، چُھہ قٲیم کۆرمُت، چُھہ پیغمبرن ہندِ زمانُک نوِ سرٕ تعمیر کرنہٕ آمُت ثى۪قہٕ کلیسا"۔
آخری فٲصلہ[اؠڈِٹ]
"عیسیٰ ییہِ دُبارٕ آخری دۅہہٕ یێلہِ سُہ دُنـ̡ یہس پرکھاونہٕ مۅکھہٕ اسمانہٕ پى۪ٹھہٕ وسِہ: نیکوکارن میلہ پوشٕوٕنـ̡ زندگی، یێلہِ زن بدکارن میلہ ٲنتھہ رۆس عذاب۔"


text:
چھکھ ژہ پھیران دربدر خالد
کمۍ ژیہ ووننے عروض پر خالد
چھُے نہ روزاں ژیہ یاد کالک سیُن
یاد تھاوکھ ژہ کیا بحر خالد
بحرِ منز بحرہ کیا یواں پھٹۍ پھٹۍ
زیٹھ کانہہ، کانہہ چھیہ مختصر خالد
فاعلاتن ـ مفاعلن ـ فعلن
بوزۍتھے چھُم یواں چکر خالد
رکن کیا گوو ہیجلۍ بناں کِتھہ کنۍ
پیش چھا زیر چھا زبر خالد
کم سخنور چھِہ اتہِ گمتۍ ہٲرتھ
اتِہ چھیہ ہیچھۍ ہیچھۍ تہِ بییہ کسر خالد
رومی ین تام وون عروضس پیٹھ
من نہ دانم ـ (میہ چھنہ خبر) خالد
بوز مشورہ ژہ گینگراوُن ہیچھ
وچھتہ شعرن گژھی سیزر خالد
یتھنہ باقی ژیہ کھوژھناوی کانہہ
شاعری چھے کرنۍ تہ کر خالد
منظور خالد سند یہ غزل چھہ تمۍ سند تازہ غزل۔ یہ شاعر چھہ زیادہ تر عقیدتی شاعری کران تہ شاید شاعری کن بنیادی طور امی جذبہ کنۍ لوگمت۔ حالانکہ امہ کارہ خاطرہ چھیہ شاعری زیادہ موزون تہ نہ مناسب۔ منظور خالد اگر امی جذبہ کنۍ شاعری کن آو مگر وۅنۍ کیتس کالس روزِ پھرِ پھرِ اکاے کتھ ونان۔ امۍ سنزِ کتھہِ تہِ ہُرِ معنی تہ مطلب اگر یہ اتھ دۅہدشک معاملہ بناوِ نہ بلکہ ییہ وقفہ پتہ وقفہ یتھین شعرن منز تیتھ نویر ہیتھ زِ پرون گژھہِ مشتھ۔ عقیدتی شاعری منز تہِ اگر نہ نویر پیدہ کرنہ ییہ، یہ چھیہ تکراری تہ بورنگ شاعری بنان۔ اتھ شاعری منز چھہ خدشہ روزان زِ شاعری بدلہ چھہ شاعری ہند مواد اہم بنان۔
پیٹھم غزل چھہ امۍ سنز اکھ کوشش تمہ موضوع منزہ نیبر نیرنچ۔ یہ غزل چھہ خود شاعری تہ امہ کس فنس متعلق شاعر سند ردعمل پیش کران۔ مخصوص موضوع کہ تکرارہ منزہ نیبر نیرنچ یہ کوشش گیہ میہ امۍ سندین یمن شعرن منز تہِ نظرِ، یم موضوعس تتھہ پاٹھۍ پیش کران چھہ زِ یمن منز چھہ جہات پیدہ گژھان۔
میلی نہ کہنی وچھ مہ تھدین پھریستہ کلین کن
گردن تہِ تھکی خطرہ چھے دستار پییی وسۍ
چھے قدرتن دیتمت ژیہ ہنر روز حدس منز
پننیو اتھو ینہ پانہ کانہہ شہکار پپی وسۍ
نِواں چُھم دل دہن شیرین تمۍ سُند
دُعاهن گوژھ میہ اکھ آمین تمۍ سُند
نظر ٹورے یہِ تس میانس کلس پیٹھ
خطا چھم یی پنن دستار دیتمس
میہ وچھمس اوش اچھن یس ووج ژیہ زونتھ
یہ کمۍ سند دود از للنوو شینن
شاعرس گژھہِ کامن سینس بدلہ سینس آف ہیومر آسن۔ سہ چیز چھہ خالد سندس کلامس منز کلہ کڈن ہیوان۔ لفظن تہ خیالن سیتۍ چھہ شاعر تمہِ ساعتہ گندان ییلہ تس منز خود اعتمادی پیدہ گمژ چھیہ آسان۔
مختلف موضوعن پیٹھ شعر وننہ سیتۍ چھہ نہ ایمان ڈلان۔ ضروری چھہ نہ زمینی تہ آسمانی عشقچی کتھ ییہ کرنہ۔ شاعری ہیکہِ کنہِ تہ چیزس پیٹھ سپدتھ۔ ہاکہ نلس پیٹھ تہِ تہ ہچوین چونچن پیٹھ تہِ، بشرطیکہ تتھ منز آسہِ پرن والۍ سندِ خاطرہ ذہنی تسکینک سامانہ۔ شفیع شوق سنز اکھ نظم چھیہ "ماگن”۔ تسنز بہترین نظم۔ نہ چھہ تتھ منز آسمانی عشق تہ نہ زمینی عشق۔ کانہہ تہِ نماز گزار شاعر اگر تژھ ہش نظم ونہِ، تس روزِ نہ ایمان راونک کانہہ خدشہ۔
منظور خالد چھہ عقیدتی شاعری علاوہ سماجی بدمعاشی ین شعرک موضوع بناوان۔ یہ ہن چھیہ جان مگر کوشش گژھہِ روزنۍ یہ گژھہِ نہ صرف موزون کلامی تام محدود روزن بلکہ گژھہِ امیک اظہار تخلیقی سطحس پیٹھ سپدُن، کم از کم زبانۍ ہندِ چالاک ورتاوہ تہ ذہانت سان۔ تخلیقی سطح نش چھہ میون مراد پیکر، تشبیہہ، استعارہ، اشاریت، تلمیح، بیترِ۔ رحمن راہی سند یہ قول چھہ ییتہ نس پھرُن لایق زِ ” فلسفیانہ بیان چھہ کنہِ ذہنی سرگرمی ہند انت تہ انجام آسان تہ توہ کنۍ حد بند سپدمت آسان۔ اتھ برعکس چھہِ ورتاونہ آمتۍ استعارہ تہ تشبیہہ یہ دپۍ زِ تہِ پانہ اکھ عمل، اکھ حرکت یتھ رنگہ رنگہ معنوی امکان نرِ آلوان باسان چھہِ۔”
منظور خالد چھہ مزاحیہ شعر تہِ لیکھان یمن ہند محرک تس اندۍ پکھۍ درینٹھۍ ینہ وول سماجی بدمعاشی ین ہند ماحول چھہ۔
منظور خالد چھہ فنی طور مستحکم شعر ونان، بس چھیہ موضوعن ہندِ تنوعچ ضرورت یۅس میہ چھیہ وۅمید سہ کرِ وارہ وارہ پورہ۔


text:
وادکۍ اداریہ چھہ گواہ زِ 1980 اندۍ پکھۍ یۅس پُے ادبس کن آے، تمن نش ٲسۍ واریاہ سوال، پتمیو پُیو ہندِ کھوتہ زیادہ سوال، مگر سوالے ٲتۍ۔ تم ہیکۍ نہ سوالو برونہہ پٔکتھ۔ تمو کرۍ صرف سوال، تمو ژھٲنڈۍ نہ تمن ہندۍ جواب۔ پرانین پُین نش یتھی تتھی سہی ٲسۍ جواب۔ سوال اگر کمے ٲسۍ مگر جوابن ہنز تشفی تہِ ٲسکھ حاصل۔ واد کین اداریہن منز ٲسۍ زیادہ تر سوال تہ صرف سوال کرنہ یوان۔
گۅڈنکس شمارس منز آو وننہ زِ ادیب چھہ سماجک ساروے کھوتہ زیادہ حساس انگ، مگر یس "زنا بالجبر” اسہِ سیتۍ سپدان چھہ تمچ گواہی چھہ نہ سون کانہہ ادیب دوان تکیازِ تمن بچارن نہ چھہ کُنہ سماجی ڈھانچک کانہہ تارپود پتہ تہ نہ چھکھ انسان نوِ سرہ سرنک تہ گرنک کانہہ ولولہ۔ مزید چھہ یہ وننہ آمت زِ "ادب چھہ اکہ سماجچ اندرونی خود آگہی، تہ کانہہ نفر ہیکہِ نہ توت تام ادیب بٔنتھ یوت تام نہ تسند پنن شعور بالغ آسہِ۔ یوت تام نہ سہ انسانی حالژ سنیومت آسہِ تہ امہ سیتۍ حیران تہ پریشان گومت آسہِ۔ یوت تام نہ سہ کُنہِ تبدیلی تہ شاید بہتری ہند طلب گار آسہِ۔ ادیبس گژھہِ انسان سندین وجودی تہ ماورایی کھرین ہند زبردست احساس آسن۔ یمنے کھرین ہنز ورگہ وۅکھنے چھیہ ادیب سنز کٲم مگر یہ وۅکھنے گژھہِ تمہ اندازہ کرنہ ینۍ یُتھ زن یمن کھرین ہند شعور پرن والین تہِ شدت سان سپدِ تہ شاید یم کھرۍ کاسنک کانہہ جذبہ تہِ وۅتلہِ تہندین دلن اندر۔”
دویمس شمارس منز چھہ امہ سماجی شعور پتہ تاریخی شعورچ کتھ تُلنہ آمژ تہ یہ وننہ آمت زِ جمٲژ یا فرد ہیکہِ نہ تاریخ زاننہ ورٲے پننۍ ذاتھ پہچٲنتھ، پنن وجود رژھرٲوتھ تہ ارتقا پرٲوتھ۔ سارنے متن تہ تہذیبن اتھ معاملس منز پتھ زٲنتھ چھہ وننہ آمت زِ اسلام کہ ابتدایی عروجک اکھ بوڈ وجہ چھہ اسلامک زبردست تہ سرون تاریخی شعور تہ سیتی چھہ یہ تہِ وننہ آمت ز مارکسس اوس تاریخک شدید ترین احساس تہ کانہہ تہِ بامقصد ہمکال دانشور ہیکہِ نہ مارکسس نظرانداز کٔرتھ۔
تریمس شمارس منز چھہ زبانۍ ہند شعور چکاونہ آمت۔ زبانۍ ہند تنقیدی شعور چھہ انسانی علوم تہ تاریخ زاننہ خاطرہ اہم قرار دنہ آمت۔ وننہ چھہ آمت زِ سماجک با رعایت تہ با اثر طبقہ چھہ پننۍ زبان اصل تہ معیاری زبان ویندنک کچل بہہ مون کران تہ پننین مفادن قومی حیثیت بخشان۔ لہذا چھیہ زبانۍ ہنز حد بندیہ پھٹراونچ سفارش کرنہ آمژ۔
ژورم شمارہ چھہ شاعری متعلق سوالہ ہا پرژھان زِ شاعری کُس چیز چھہ شاعری بناوان؟ کیا شاعری پرکھاونۍ چھا ممکن؟ شاعری چھہِ کٲتیاہ پہلو۔ ہیتی، فنی، موضوعاتی، اسلوبیاتی، نظریاتی تہ جمالیاتی پہلو۔ سوال چھہ کرنہ آمت زِ یمو منزہ کس پہلو چھہ شاعری، شاعری بناوان؟
پٍنژمس شمارس منز چھہ "آتش چنار” کہ حوالہ پرژھنہ آمت ییلہ شیخ عبداللہ 1975 منز دِلہِ الحاق کٔرتھ آو تہ ریاستس منز 1953 ہچ قانونی حیثیت بحال کرنک وعدہ کرنہ آو، کاشر یس 53 ہس منز سکولن منز اوس تراونہ آمت، کیازِ آو مشراونہ؟ ہندی تہ اردو کیازِ سپدۍ اسہِ پیٹھ مسلط؟
شیمس شمارس منز چھیہ پرن والین ہنزِ متواتر شکایژ جواب دنچ کوشش کرنہ آمژ ز واد چھہ اکثر غیر شایستہ لفظ ورتاوان یس غیر صحت مند چھہ۔ ادارہ چھہ صحت مند صحافتس کھوکھرۍ مفروضہ تہ نظریاتی بلف ؤنتھ رد کران۔ وننہ چھہ آمت زِ زبان شایستہ تہ غیر شایستہ زمرن منز بٲگراونۍ چھہ نہ کانہہ لسانی اصول۔
ستمس شمارس منز چھہِ افسانس متعلق تقریبا تمے سوال پرژھنہ آمتۍ یم شاعری پیٹھ ژورمس شمارس منز پرزھنہ آمتۍ ٲسۍ۔ افسانہ کتھ ونو؟ یہ پرکھاون چھا ممکن؟ اکھ خاص کتھ چھیہ یہ وننہ آمژ زِ شاعری منز چھہ نہ کال نظرِ گژھان۔ شاعری ہند وق چھہ روحانی ییلہ زن افسانہ فزیکل وقتک پابند چھہ۔
ٲٹھمس شمارس منز چھہ وننہ آمت زِ کانہہ تہِ چیز مۅلونہ خاطرہ چھیہ اکھ کہوٹ آسنۍ لازمی۔ یم معیار چھہِ نہ کالہ پگاہ بنان بلکہ چھہِ زیٹھہِ انسانی تجربکۍ پیداوار۔ کہوچن ہند تعلق چھہ کُنہِ جمٲژ یا فردہ سندس نظریہ حیاتس سیتۍ۔ اکہ سیتۍ ییہِ بیاکھ پہچاننہ۔ سوال چھہ پرژھنہ آمت زِ اکہ زمانہ چہ کہوچہ ہیکنا بییس زمانس منز لگہ ہار ٲستھ؟ اگر اسۍ حقیقت ہمیشہ بدلونۍ مانون، کہوچہ تہِ بدلن۔ اگر نہ، تیلہِ روزن معیار پریتھ زمانس منز لگہ ہار۔ وننہ چھہ آمت ز از چھیہ نہ اسہِ پرانین کہوچن پیٹھ پژھ روزمژ مگر نوِ کہوچہ تہِ چھہِ نہ بنٲوتھ ہیکان۔
نوۍ مس شمارس چھہِ زہ حصہ۔ اکھ حصہ چھہ مہجور سنزِ صد سالہ برسی پیٹھ اکاڈمی ہندس سیمنارس متعلق۔ اتھ سیمنارس منز شامل کینژن کھۅکھرین دانشورن ہندِ بہانہ چھہ وننہ آمت زِ "سون ناخواندہ دانشور طبقہ چھہ ہونین ہندِ کھوتہ بدتر۔ ہونس گژھہِ اڈج ٹکنہ باپتھ آسنۍ پتہ چھیس نہ کھسنۍ۔” دویمس حصس منز چھہِ ونان زِ سانہِ شاعری ہند بوڈ حصہ چھہ صوفی شاعری یمۍ لکہ شاعری ہند لب لہجہ ورتوو۔ مگر سیتی چھہ وننہ آمت ز "لکہ شاعری (چھہ نہ) پنن کانہہ لب و لہجہ۔” امہ علاوہ چھیہ عروضس تہ کاشرن لین متعلق تمے کتھہ پننہِ فہمہ موجب وننہ آمژہ یم امین کاملن مہجور سیمنارس منز پننس مقالس منز ونہِ مژہ آسہ۔ کامل چھہ خطس منز لیکھان ” مہجورنس ہتۍ مس وہروادس پیٹھ پور میہ اکھ مقالہ۔ کٲنسہ شاعرس عروضی بنیٲز پیٹھ سام ہینچ ٲس یہ گۅڈنچ کوشش۔ اتھ اندر اوس اکھ کاشر لیہ نظام ترتیب دنک تجویز پیش کرنہ آمت۔ دۅشوے کتھہ (چھو) حوالہ ورٲے کھتاوِ مژہ۔”
دہمس شمارس منز چھیہ کشیرِ ہندس اعتقادی ارتقاہس مختصر سام ہینہ آمژ۔ بدھ مت کتھہ پاٹھۍ آو ختم کرنہ۔ تمہ پتہ کتھہ پاٹھۍ پھانپھلیوو شیومت یمیک مشہور فلسفی ابھنو گپت اوس۔ وننہ چھہ آمت ” شیو متک مانن چھہ زِ کاینات چھہ آفاقی ژیتہ شکتی ہند ظہور۔ یہے شکتی چھیہ پریتھ رنگس منز جلوہ گر تہ یمۍ انسانن یہ ژیتر پروو، سہ پراوِ نجاتھ۔” امہ پتہ چھہ اسلام یوان یمہ پتہ کشیرِ واریاہ سیاسی، سماجی تہ تاریخی گٲیلہ گے تہ نتیجہ دراو زِ کشیرِ ہنز فلسفیانہ روایت مۅیہ۔ مگر یمو عظیم روایتو چھہ سانین لکہ روایژن پیٹھ سرون اثر تروومت۔ لل دیدِ پیٹھ شیومت تہ شیخ العالمس پیٹھ اسلامک تہ شیو تہ بودھ متک تہِ اثر چھہِ ٹاکارہ۔ صوفی شاعری پیٹھ تہِ چھہ یمن عظیم روایژن ہند اثر نون تہ ٹاکارہ۔ سوال چھہ پرژھنہ آمت زِ موجودہ دورچہ کاشرِ شاعری منز تہِ چھا یمہ روایژ درینٹھۍ گژھان کنہ نہ؟
کہمس شمارس منز چھہ وننہ آمت ” کانہہ تہِ قوم چھہ نہ مذہب کس بنیادس پیٹھ پھبتھ ہیوکمت۔ بدیشی مذہب چھہ نہ قومن ہنز تہذیبی ساخت تہ جبلی عمل بدلٲوتھ ہیکان یعنی مذہبی تبدیلی چھیہ نہ تہذیبی تبدیلی بٔنتھ ہیکان۔ بدیشی مذہب چھہ اکی تہذیب تہ تمدن کین مختلف طبقن منز بینیر پیدہ کٔرتھ یمن پانوانۍ ژوناوان تہ فسادات کرناوان۔ کاشر چھہ پننہِ تہذیب تہ تمدن کنۍ اکھ قوم تہ کاشر س چھیہ پننۍ اکھ تہذیبی تہ تمدنی شناخت تہ مذہبی تہ سیاسی گٲیلو کنۍ گے کاشرۍ سنز تہذیبی شناخت مسخ تہ کاشر آو طبقن تہ ورگن منز بٲگرنہ۔ طبقن تہ ورگن ہنز زبان گیہ بیون۔ ” ٲخرس پیٹھ چھہ تجویز پیش کرنہ آمت "کاشرِ تہذیبی وحدتچ بازیافت چھیہ تیلی ممکن ییلہ زن اسۍ ساری اکھ اکۍ سندین معاملاتن منز شریک سپدو۔”
بہم شمارہ چھہ فلسفہ چکاوان۔ ونان چھہِ زِ انسانی روحک یس روایتی تصور اسہِ نش چھہ سہ چھہ یہ زِ "روح چھہ اکھ لافانی شے، یتھ پیٹھ نہ وقتک کانہہ اثر چھہ۔ یۅہے روح پرزناونک تلقین چھہِ سانۍ صوفی شاعر کران، مگر زبان چھیہ اکھ تاریخی شے، لہذا اگر اسۍ انسانی شخصیتک یہ تصور پاننٲوتھ کُنہِ فن پارس سام ہیمو تہ کتھہ پاٹھۍ؟ ادبی تنقیدس منز چھیہ تاریخ مخالف نہجہِ سیٹھا سرنۍ مول۔ آفاقی ادب تہ آفاقی جمالیات ہوۍ تصور چھہِ امی نہجہ ہندۍ پیداوار۔ اسہِ پییہ پننین تنقیدی پرمانن نوِ سرہ سام ہینۍ۔ یہ کتھ چھیہ لازمی ز ادب مۅلونہ برونہہ گژھہِ یہ کتھ واضح آسنۍ زِ انسانس متعلق کیا چھہ سون تصور۔” امہ شمارہ کس دویمس حصس منز چھہ مہجور صد سالہ سیمنارس متعلق وننہ آمت زِ مہجور سندس فنس پیٹھ کتھ کرنہ برونہہ پزِ سرہ کرن تسند نظریہ کیا چھہ اوسمت؟ نظریچ اہمیت تہ کارکردگی کیا چھیہ ادبس منز؟ مہجور سندس جمالیاتس، بوطیقا، لسانی اہمیژ پیٹھ چھہِ سوال ہا کٔرتھ وننہ آمت زِ یمن مسلن پیٹھ آو نہ اکاڈمی ہندس سیمنارس منز کانہہ مقالہ پرنہ۔ "سیمنارس منز آو فقط درامن کرنہ۔”
تروٲہم شمارہ چھہ ادبچ تہ تنقیدچ فرق یتھہ پاٹھۍ سمجاوان تہ کاشرس تنقیدس متعلق حکم دوان "ادب یودوے زن کانہہ ادراکی علم چھہ نہ تہ یودوے زن اتھ عقلہِ تہ منظقس سیتۍ زیادہ واٹھ چھہ نہ مگر ادبی تنقید چھہ اکھ منطقی تہ ادراکی علم۔ ادبس متعلق مختلف سوالن نظریاتی سۅتھرس پیٹھ جواب ژھارنس منز چھہِ اسۍ عقلی تہ منطقی دلیلن کٲم ہیوان تہ تنقید بامعنی تہ با مقصد بناونہ باپتھ چھہ لازمی زِ تنقید نگارس گژھہِ عقلی تہ منطقی صلاحیژو واش آسن کوڈمت۔ تمۍ سندۍ تجربات تہ مشاہدات گژھن کافی وسیع آسنۍ تہ تس گژھہِ علمک تہِ اتھہ روٹ آسن۔ بییہ گژھہِ تس انسانی لاشعور سمجنچ صلاحیت آسنۍ۔ بدقسمتی چھیہ یہ زِ ییلہ اسۍ کاشرس ادبی تنقیدس سام چھہِ ہیوان، اسہِ چھہ نہ یُتھ کانہہ تنقید نگار درینٹھۍ گژھان۔”
ژۅدٲہمس شمارس منز چھیہ ساہتیہ اکاڈمی تہ ریاستی کلچرل اکاڈمی تنقیدک ہدف بناونہ آمژہ۔ ساہتیہ اکاڈمی متعلق چھہ وننہ آمت "کاشرس منز یمہ تہِ کتابہ ساہتیہ اکاڈمی ہندِ طرفہ شایع سپزہ، ترجمہ یا تخلیق رنگۍ، (تم) چھیہ حیرانگی ہندس حدس تام زبانۍ رنگۍ غلط تہ موادہ رنگۍ ناموزون۔ ساہتیہ اکاڈمی چھیہ کاشرِ تہذیب تہ تمدنچ بیخ کڈنہ باپتھ زبردست کوشش کران۔ منافق تہ ناہنجار لوکن ہنزہ کتابہ شایع کٔرتھ چھیہ اکاڈمی کاشرکۍ مول پراٹان۔ وننہ چھہ یوان زِ ساہتیہ اکاڈمی منز چھیہ ژونٹھۍ پیٹہِ، ماچھ بوتلہ، شال تہ ڈونۍ زبردست پاٹھۍ چلان تہ ‘ڈونۍ ادبس’ چھہ پوچھر یوان دنہ۔ ساہتیہ اکاڈمی منز چھہِ وۅنۍ کاشرِ زبانۍ ہنز نمایندگی ریاستی کلچرل اکاڈمی ہندۍ ملازم کران تہ کاشرین کتابن یم جہالت پھیلاوان چھیہ، چھہِ انعامہ دنہ یوان۔” ریاستی کلچرل اکاڈمی متعلق چھہِ ونان ” اکاڈمی یہ کینژھا ادبی مجلسہ، ادبی محفلہ تہ سیمنار کرناونس منز کران چھیہ، سہ چھہ حوصلہ بخش مگر یمہ کتابہ تہ رسالہ اکاڈمی ہندِ طرفہ شایع سپدان چھہِ، تم چھہِ مویوس کن۔ اکاڈمی چھیہ کاشر ڈکشنری شایع کرمژ، ڈکشنری سیتۍ وابستہ ادیبن ہنزِ علمیتک اندازہ چھہ ڈکشنری پٔرتھ سپدان۔ ڈکشنری سیتۍ وابستہ لوکھ چھہِ ناخواندہ تہ جاہل۔ یمن نہ چھہ کاشر صرف و نحو معلوم تہ نہ چھہ یمن ڈکشنری ترتیب دنچ صلاحیت موجود۔” یہ اوس دراصل ڈکشنری پیٹھ میانین مضمونن ہند زور یمو منزہ اکھ اتھۍ ژۅداہمس شمارس منز چھپیوو۔


text:
منیب الرحمن وزن چھا شاعری ہندِ خاطرہ ضروری کنہ نہ؟ وزنہ نش چھہ مراد کانہہ تہِ وزن یس مختلف شعری روایژن منز مروج چھہ یا اوس، چاہے سہ پتہ ہیجلۍ وزن چھہ […]
وزن چھا شاعری ہندِ خاطرہ ضروری کنہ نہ؟
میانۍ لگ بھگ ساری افسانہ چھہِ واحد متکلمس منز یعنی ’’بہ‘‘ پانہ بیان کران: ہردے کول بھارتی
نیب رسالن کوٚر معروف افسانہ نگار ہردے کول بھارتی یس سیتۍ تہنزِ تازہ کہانی "گیس بال” کہ تعلقہ کتھ باتھ یۅس بۅنہ کنہِ پیش چھیہ۔ نیب: کہانی ہند بنیادی اسلوب چھہ بیانیہ […]
زول اپٲرم (افسانہ) — ہری کرشن کول
ناتھ جی تہ پیاری دۅشوے ٲسۍ ٹی وی یس پیٹھ چھکر وچھان– آ وچھانے ٲسۍ، بوزان نہ شاید کینہہ تکیازِ آواز آسہِ ہٲس سیٹھا لۅتہِ تھومژ۔ مگر ہنگہ منگہ گیہ اکی وزِ […]
حبہ خوتون تہ أرنہِ مال
امین کامل حبہ خوتونہِ س63تۍ چھیہ اکثر أرنہِ مال تہِ چکاونہ یوان تہ دۅنونۍ مینہ تول کٔرتھ چھہ وننہ یوان زِ ٲرنہِ مال چھیہ حبہ خوتونہِ کھۅتہ پووا ہیو٘رے ٲسمژ۔ مگر حقیقت […]
مہجور — میہ سیتۍ قرابت داری
امین کامل گرچہ خوردیم نسبتی است بزرگ ذرہ ای آفتاب تابانیم اکہ لٹہِ وو٘ن میہ مہجورصابس زِ تہۍ چھوہ میہ رشتہ دار تہِ۔ میہ باسیوو سہ روو ہیو تہ وو٘ننم۔ خبر کمہِ […]
درویش مرد: مولوی عبداللہ وکیل
امین کامل جناب جگن ناتھ آزادن چھہ از برونہہ واریاہ وری علامہ اقبال سندین ژۅن شعرن سانۍ سیاسی تحریک پو٘ت منظر بنٲوتھ معنہِ کو٘ڈمت۔ ہرجہ چھہ نہ ہرگاہ اتھ معنیس ہنا سام […]
قدیم صٲبن گرہ، پرون شعرہ ماٹھ
امین کامل شتوہ اکتوبر 1952 اوس، وۅستہ قادر کھار، مرزا عارف، ابراہیم بیگ تہ بہ گے سدرہ بل قدیم شاہ صابن گرہ۔ تمن ٲس سانہِ ینچ کالے شیچھ گامژ تہ سانہِ خاطرہ […]
رابرٹ بلیۍ سندۍ غزل تہ اکھ کتھ باتھ
[2000 منز چھپییہ پیرس ریوو رسالس منز رابرٹ بلییس سیتۍ اکھ زیٹھ کتھ باتھ۔ امہ کتھ باتھہِ ہند اکھ حصہ اوس بلیۍ سندین نام نہاد غزلن متعلق۔ بۅنہ کنہ چھہ کتھ باتھہِ […]
شفیع شوق – تریہ نظمہ
ساد دیدِ ہنز دین گذارۍ ساد دید کھژمژ چھیہ دۅہدش پاٹھۍ پھۅچہِ کنۍ بنکرس نش بربزس نش نکۍ تہ بڈۍ شام گ٘وو شی!! یتھ نہ پرژھہ ہم کو٘ت گیی تم نکۍ تہ […]
سنیتا رینہ پنڈت سندۍ شیہ غزل
1 دادۍ وۅتلاوو تہ ادہ لیکھو غزل مس گژھو راوو تہ ادہ لیکھو غزل شوقہ ہو٘ت انہار شعرس منز برو نار شہلاوو تہ ادہ لیکھو غزل کیاہ نزاکت یتھ تہ ہُتھ کٲژاہ […]
آغا شاہد علی تہ امریکی غزل
اکھ ریڈیو کتھ باتھ جنوری ۵۰۰۲ شامچہِ ٲٹھہ بجہ آیہ وسکانسن پبلک ریڈیو پیٹھہ Here on Earth ناوہ اکس پروگرامس منز آغا شاہد علی تہ غزلہ چہ لچکدار تہ دلگداز شعرہ […]


text:
محمد رمضان
میدان کہ اکہِ اندہ نمودار گژھتھ پوٚک نوجوان الہ پلہ کلو میڑا تہ پکنک عادت نہ آسنہ کنۍ زن کھژس شانش۔ امۍ پرژھ مردیادمس «ہے ژہ کیا چھکھ گرا یپارۍ نیران تہ گرا ہپارۍ؟ کتہِ چھہ چون مکانہ؟»
مردیادمۍ ترٲو دور نظر تہ زیٹھ نٔر برونہہ کن کڈتھ دوٚپنس۔«ہُہ چھکھہ وچھان، ہُہ، دور ہُتھ اندس کُن نیتھہ ننۍ جاے، پتھرس پیٹھ ہُہ ملبہ، پھٹۍ متۍ دارِ دروازہ۔ اتۍ نے کیا اوس سہ مکانہ۔»
امہ برونہہ زِ نوجوان پرژھہِ ہے امس ہے یارہ کۅس سا خالی جاے، کس سا ملبہ، مردیادمۍ ژیون تہ کٔڈن کتھہِ پھٔٹھ۔ «ژیہ کتہِ ییی ملبہ بوزنہ۔ سہ چھکھ وۅنۍ نمت تُلتِھ۔ سرکارن تُلا کِنہ لوکو نیو، تمیک تہِ لوٚگ نہ پتاہ۔ لگہِ ہے کپارۍ؟ بہ کٍتس کالس روزہ ہا اتھ ملبس نظر دنہِ یوان روزان۔ مگر میہ چھہ ونہِ کالک بتہ یاد، سہ ملبہ چھم اچھنے تل۔ ملبے کیازِ مکانہ تہِ۔ مگر زنتہ سراب۔ اتی چھہ، اتی چھہ نہ»
نوجوانس آیہ امۍ سندس اتھ کلامس پیٹھ اسنہ ہنا تہ پانسے سیتۍ گلنوون کلہ۔ مردیادمۍ کٔڈ بییہ پننۍ نٔر نیبر کُن مگر یمہِ لٹہِ پھرنٲون پانس اندۍ اندۍ مکانن کُن۔ نٔرے یٲژ نہ، پانہ تہِ پھیور۔ «وچھ ساری گرہ چھہِ اندۍ اندۍ وارہ کارہ استادہ تہ انزہ منزہ پیوٚو یۅہے اکھ سون مکانہ۔»
اتھ جملس منز باسیوو نوجوانس کیہہ تام ٹیچھر ۔ تمۍ دژس زیر۔ «ہے ژہ چھکھ تتھہ پاٹھۍ کلامہ کران زن کٲنسہِ مکانہ وٲلتھ نمت اوسے!»
«نہ سا نہ، کٲنسہِ وول نہ۔ دپھ پانے پیوٚو ؤسۍ۔ کوٚچ مکانہ اوس ضرور، مگر تیوت تہِ اوس نہ ٲویل زِ ہنگہ تہ منگتہ پییہ ہے ؤسۍ۔ فکری توٚر نہ۔ کیہہ تام وکانہ گوس۔» امۍ پھرنٲو بییہ اکہ لٹہِ اندۍ پکھۍ مکانن کن پننۍ نٔر۔ «حالانکہ یم پرانۍ کٔچ مکانہ تہِ ٲسۍ نہ کم مضبوط آسان۔»
نوجوانن دژ اندۍ پکھۍ نظر۔ مکانہ ٲسۍ دور مگر تمہ پتہ تہِ اوس نہ اتہِ کانہہ کوٚچ مکانہ۔ سٲری ٲسۍ کنکریٹ۔ نوجوانن ووٚن منہ اندری «خبر کتھ عالمس بچور»۔
مردیادم پوٚک اکھ زہ قدم برونہہ، پتہ آو نوجوانس کُن واپس۔ «ژیہ آسیتھ بوزمت یہ چھہ بنیلۍ لد علاقہ۔ ییتہِ چھہِ کالہ پگاہ بنلۍ یوان۔»
«اچھا کر آیہ بنیلۍ؟» نوجوانن پرژھس اپز حیرانی ظاہر کٔرتھ ۔
« یوان ٲسۍ!» مردیادمۍ ووٚن پیٹھے تسنز کتھ ژٹتھ تہ تھووُن کلامہ جاری « میانہِ لۅکچارہ تہِ آیہ اکھ زہ بجہ بنیلۍ یٹہ۔ میہ چھہ یاد مکانہ یم اکھ اکس سیتۍ لبہِ سیتۍ لب ٲسۍ، تمن اوس بنیلۍ یٹو سیتۍ واٹھ ژھینان تہ دیوارو منزہ ٲس زبردست گرد نیران۔ خبر کٲتہن ؤرین ہنز گرد۔» مردیادم اوس دۅن اتھن ہندۍ اندرم پاس اکھ اکس سیتۍ رلاوان تہ دوراوان، رلاوان تہ دوراوان۔ یی کران لوٚگ اکہ اتھہ سیتۍ نوجوانس سینس ٹاس۔ نوجوان لوٚگ ٹاس لجمژِ جایہ زنتہ گرد دٕننہِ۔
مردیادم اوس امہِ نش بے خبر، کلام جاری تھٲوتھ۔« پیٹھہ ٲسۍ نادیوار تہِ میژِ ہندۍ۔ بنیل تہِ اوس رکان تہ لبہ تہِ آسہ اکھ اکس سیتۍ بییہ ملحق سپدان۔» امۍ رلٲوۍ دۅشوے اتھہ، اونگجین منز اونگجہِ ترٲوتھ، چیرہ۔ « مگر سون یہ غیرملحق مکانہ پیوٚو نہ کنہِ بنیلۍ یٹہِ سیتۍ ؤسۍ۔بلکہ دریوو یہ سارنی بنیلۍ یٹن۔»
اتھہ سیتۍ ٹاس لگنہ پتہ اوس نوجوان امس نش رژھ کھنڈ دورے روزتھ۔ غیر ملحق۔نوجوانس آو نہ کینہہ سمج زِ مردیادم اوسا امس سیتۍ کتھہ کران کنہ پانسے سیتۍ۔ خۅدکلامی! اپز دلچسپی ہٲوتھ پرژھس امۍ دوری۔ «پتھ کیا گوس ادہ، پانے پیوٚوا وسۍ؟»
« گوس کیہہ تام وکانہ تہ پیوٚو پانے ؤسۍ۔» مردیادمۍ پھرۍ لگ بگ امۍ سندی لفظ تہ اتھۍ سیتۍ رکیوو تہ دژن نوجوانس کُن نظر یُس ونہِ سینس پیٹھ اتھہ پھران اوس۔ سہ آو امس نکھہ تہ تھوون امۍ سندس پھیکس پیٹھ اتھہ تہ کلامہ جٲری۔ « یُتھنہ دپکھ ملبہ کیا چھہ پتہ ہمیشہ یتھے پاٹھۍ روزان۔ نہ چھیہ جاے خالی روزان۔ مکانہ چھہِ دوبارہ بناونہ یوان۔ بلکہ پتمہِ کھۅتہ زیادہ مضبوط۔»
یہ ؤنتھ دژ مردیادمۍ تتھۍ اندس کن نظر ییتنس تمۍ امس پنن مکانہ زیٹھ نٔر کٔرتھ ہوومت اوس۔ یہ لوٚگ اتھۍ اندس کُن تیز قدمو پکنہِ۔نوجوان پوٚک امس پتہ مگر زنتہ اکھ قدم برونہہ تہ تریہ قدم پتھ۔ یہ اوس وۅنۍ تھوٚکمت تہ مردیادمۍ سندس مکانس متعلق امۍ سنز بیہ مٲل دلچسپی تہِ ٲس سوریمژ۔
واریاہ برونہہ پٔکتھ پھیور مردیادم پتھ کُن تہ پییس نوجوانس کن نظر تہ گوس برم۔ یہ نوجوان زنتہ اوس یۅہے مردیادم پانہ پنن گرہ کُن پکان۔سونچن آ، یتھے پاٹھۍ کیا اوسس بہ بے مصرف پھیرتھ تھورتھ پنن گرہ واپس یوان۔
مردیادم تہ نوجوان ٲسۍ وۅنۍ اکھ اکس دور مگر اکۍ سے لٲنہِ منز کھڑا اکھ اکس کُن بُتھ کٔرتھ زنتہ رزِ ہندۍ زہ اند۔ یہندِ رشتچ یہ رز ٲس نہ ہُمس بوزنہ یوان تہ نہ یمس۔
«پیٹھہ زن چھیہ امس میہ سیتۍ شکل تہِ رلان۔» مردیادمس گوٚو احساس تہ ژوٚلس ہکہ نیرتھ۔ یہ اوس اتھۍ خیالس زِ کمۍ تام تھوو امس پھیکس پیٹھ اتھہ۔ سیٹھا گوٚب اتھہ۔ کنی دٕنن دتھ پھیور یہ پتھ کن۔ امس پتہ کنہِ اوس امۍ سند پرون ہمسایہ وٹھن کمجار کٔرتھ کھڑا۔ مردیادم گوٚو زن روٹہ۔ ہمساین وزنوو۔ «ہے ژہ کتھہ پاٹھۍ یور کُن؟ واریاہ کالۍ؟ ژیہ مشرٲوتھ اسۍ بالکلے!»
مردیادمس توٚگ نہ کہنی ونن۔ امس گیہ گٹھہ گوجہ۔ « کینہہ نسا، یہ۔۔۔یہ اوسم ہمس نوجوانس پنن۔۔۔ مکانہ ہاوُن۔۔۔پنن وسۍ پیومت مکانہ۔ نہ، نسا نہ جاے ہاونۍ ییتہِ نس سون مکانہ اوس۔»
ہمساین روٚٹ یہِ نالہ متہِ تہ نوجوانن ترٲو دوری یہندس اتھ قربتس پیٹھ اسنہ ہنا تہ یمن کن تلِن تیز قدم ۔
«میہ گژھہِ معافی دنۍ تہندس زمینس پیٹھ بنوو میہ مکانہ۔» ہمسایہ اوس مردیادمس ونان۔ «سیٹھا کرییہ کوشش تہند پے پتاہ ژھارنچ، مگر تہۍ زن ٲسوہ غیبے گمتۍ۔»
مردیادمۍ ووٚن نہ امس کہنی۔
«یہ ملبہ کٍتس کالس روزِ ہے۔ ژھۅٹہ ڈیر۔ محلکۍ ساری بدمعاش، زارۍ ٲسۍ اتی جمع گژھان۔ تمہ پتہ آیہ ہونۍ جماتھا۔ نہ ٲسۍ کٲنسہ دۅہس پکنہ دوان تہ نہ راتس شۅنگنہ۔» ہمسایہ لوٚگ صفایی دنہِ۔
مردیادمۍ ووٚن نہ امس بییہ کہنی۔
«مشکلن دیوو تمن کمیٹی والین اتھہِ زہر تہ کرۍ تم دفع۔ مگر پتہ ییتہِ کُنہِ ژھوٚٹھا اوس، سہ اوس اتھۍ زمینس پیٹھ چھکنہ یوان۔ تم مچھہ تہ سۅ پھکہ گاند۔ کینہہ مہ پرژھ۔» ہمساین کٔر پھیرنہ نرِ سیتۍ نس بند زنتہ مشک اتی اوس۔
نوجوان ووت یمن نکھہ تہ گوٚو یمن لرِ تتھہ کنہِ کھڑا زنتہ یم تریشوے اکہِ تکونکۍ تریہ زٲویہ ٲسۍ۔
مردیادم ووٚتھ ہمسایس کن « یہ کیا، یہ نوجوان۔ امۍ سندی مۅکھہ آس یور۔۔۔مکانہ ہاونہِ۔»
ہمسایس زن گیہ نوجوان سندِ ینہ تھۅتھ۔ نوجوانس کن وچھنہ ورٲیی ووٚتھ سہ مردیادمس کن۔ «ہے پکھ سا اژ سا گرہ۔ زن اژکھ پننے گرہ۔ فرق چھا کینہہ۔»
مردیادم پکہِ ہے نہ کینہہ مگر تس درایہ قدم۔ پکنہ برونہہ دژ تمۍ ضرور نوجوانس کن نظر۔ ہمساین تھوو کلامہ جاری۔ «پتہ کوٚر میۍ جگرہ۔ سٲرے جاے کرنٲوم صاف تہ نیمے یہ مکانہ ہن بنٲوتھ۔»
ہمساین کوٚر امہ مکانہ کس دروازس کن اتھہ سیتۍ اشارہ۔ بییہ زہ قدم کڈتھ کھولن بر تہ یم تریشوے نفر ژایہ مکانس اندر۔ یم واتۍ مکانہ کس دوٚیمس پورس پیٹھ ۔ مردیادم گوٚو دارِ کُن تہ کھولِن امکۍ پٹۍ۔
« ییکیا ییتۍ نس اوس دوٚیمس پورس دارِ پیٹھ میون مول بہت ججیرِ لمان آسان. »
«کٲما کارا اوسس نا کینہہ؟» نوجوانن ووٚن پانسے سیتۍ۔ مردیادمۍ زن بوز ادلہ بدل۔
«پوٚرمت ہا پوٚرمت، زیادہ پوٚرمت اوس نہ، شاید اوس پونژمہِ پاس مگر تیلہِ ٲس تتھ پرنس سیٹھا برکت۔» یہ ؤنتھ بیوٹھ مردیادم دارِ پیٹھ ژاٹہ کوٚٹھ کٔرتھ۔ نوجوان بیوٹھ امس برونہہ کنہِ زنگہ وہرٲوتھ۔
کینژس کالس ژھۅپہ کِرتھ ترٲو مردیادمۍ نوجوان سنزن زیچھن زنگن کن نظر تہ ووٚنن۔«مالۍ سندِ گذرنہ پتہ ٲس تسنز یہ جاے خالی۔ کانہہ اوس نہ اتہِ نس بیہنس بہران زنتہ مالۍ سند روح اتہِ نس برابر بہت اوس۔» یہ ؤنتھ ووٚتھ سہ دارِ منزہ تہ بیوٹھ رژھ کھنڈ دور تہ لوٚگ اندری اندری کیاہ تام توبہ پرنہِ۔ نوجوانن تہِ پھیُر امس کن بتھ۔ مردیادمۍ تھوو کلامہ جاری۔«میہ کٔر پننۍ جاے یمہ کمرہ دور مکانہ کہ دوٚیمہِ طرفہ دارِ پیٹھ مقررتاکہ اگر منزۍ خرافات تہِ ذہنس منز یہن مالۍ سندس روحس واتہِ ہا نہ تکلیف۔»
«کرکھ نا یہ دٲر بند! اپٲرۍ چھیہ ژھٹھ یوان۔» نوجوانن وچہ پننہ دۅشوے نرِ سینس پیٹھ۔
مردیادم ووٚتھ تھوٚد تہ ووت دارِ نش۔
«دارِ ہنز کتھ ؤژھ۔ ژہ بوزتہ یہ دٲر ٲس سانین خیالن، خوابن، وۅمیذن، توقہن ہنز دٲر آسان۔ یہے دٲر ٲس سٲنس کُنِرس، سانین غمن منز سانۍ رازدار آسان۔ » مردیادم اوس ونان۔
«تٍر تہِ آسہِ ہے اپاری یوان۔» نوجوانن ووٚن لۅتی کتھ ژٹتھ۔
« وشنیر تہِ۔ » مردیادمۍ ووٚن ژکھہِ سان۔ «اتھۍ دارِ پیٹھ ٲسۍ اسۍ اسان تہِ، اچھو اوٚش تہِ ہاران۔ امی دارِ کنۍ ٲسۍ اسۍ دنیا وچھان۔»
مردیادمۍ اوٚن اکھ دارِ پوٚٹ نصفا ؤٹتھ۔ پتہ اوٚنن بیاکھ پوٚٹ تہ تھٲون یم دۅشوے منزس اڈہ وتھۍ۔ پتھ کن نوجوانس پیٹھ نظر ترٲوتھ ووٚنن۔ «ہمساین ہنزہ دارِ آسہ اکھ اکس سیتۍ یتھے پاٹھۍ کتھہ کران۔ ازکۍ پاٹھۍ ٲسکھ نہ موٚٹۍ موٚٹۍ پردہ تراونہ یوان۔ پتہے چھہ نہ آسان ہمسایہ مکانس منز چھا کانہہ روزان تہِ کِنہ نہ۔ ہمساین ٲس اکھ اکس پیٹھ نظر گذر آسان۔»
«نظر گذر!» نوجوانن پھرۍ امۍ سندی لفظ تعجب سان۔
«آ نظر گذر، اسہ کم سِر ٲسۍ یم ژورِ پیہن تھاونۍ۔ وے تام ٲسۍ ضرورت پینہ وزِ اکھ اکس منگان۔» مردیادم آو تہ بیوٹھ پننہ جایہ واپس۔
نوجوان وو٘تھ مردیادمس کن «ہے ژہ کم کتھہ کرنہِ لو٘گکھ۔ اسۍ آیہ یور چون مکانہ وچھنہِ۔ کتہِ چھہ چون مکانہ؟»
»سون مکانہ اوس ییتۍ نے، یمی مکانہ چہ جایہ۔ «
نوجوان اوس سوچان امس بٕڈس کٲژا ہیکتھ چھیہ زِ اپارمہِ کمرہ منزہ گوٚو ٹھس۔ نوجوانن زیٹھرٲو پننۍ گردن زنتہ کتھ تام خطرس کن اوس دوان تہ ووٚتھ مردیادمس کن۔ «اپارمہِ کمرہ مںزہ گوٚو ٹھس۔ »
مردیادمۍ زن نہ بوزے تہ تھوون کلامہ جاری۔ «اچھا بہ کیا اوسس ونان؟ آ، اپارمہِ کمرہ طرفہ اوس آنگن رژھا یتھ منز وارِ ژکُلا تہِ اوس۔ اپارۍ اوس کھُلہ ڈُلہ نظارہ بوزنہ یوان۔ یہ جاے چھیہ قدرتن خوبصورتی منز گٔرتھ تہ ژٔرتھ بناومژ۔»
مردیادم اوس ونہِ ونانے زِ نوجوانن ژٔٹ امۍ سنز کتھ۔ «تتھ چھا کانہہ شک مگر اسہِ ما گوٚو ژیر؟»
«بس ییکیا نیرو۔» مردیادمۍ دژ پننہِ گرِ کن نظر۔ «یہ ہمسایہ آسہِ نا بۅنہ اسہِ کِژ چاے بناوان۔»
«گوژھے نا۔ زمین ہے کھیوٚمت چھنے۔» نوجوان ووٚتھ تھوٚد تہ گوٚو اڈ وژھہِ دارِ کن۔ امس آیہ امہِ منزۍ شینہ مہۍ بوزنہ۔ امۍ دیت دۅشونی پٹین دکہ۔ دارِ ہندِ گلہِ منزہ آیہ یکدم تٍرِ ژھٹھ اندر۔ یہ ووٚتھ مردیادمس کن۔«ہے شین ہسا لوگن۔ ینہ سا اسۍ ییتی بند گژھو!»
«شین؟ سہ کیتھ شین؟» مردیادمس تہِ لج کیاہ تام بانبر۔
یم دۅشوے وتھۍ بانبرِ ہتۍ ہیرن تہ بر کھولتھ درایہ مکانہ نیبر تہ لگۍ تیز قدمو مکانہ سیدہ میدانس کن دورنہ۔ ہمساین دژ پتۍ کنۍ برہ پیٹھہ کریکھ۔ «ہے چاے چییو نا؟ تہۍ کوٚت ژلۍ وہ؟»
«شین لوگن شین۔ اسہِ پییہ ونی واپس نیرُن، نتہ گژھو خبر کٲتہن دۅہن پیٹھ بند۔» مردیادمۍ دیتس ژلان ژلان جواب۔
«ادہ تہۍ کیا وتہِ پیٹھ چھوہ؟ یہ چھہ نا تۅہہ پننے مکانہ؟» ہمساین ووٚن زن پانسے سیتۍ۔
مردیادم تہِ اوس نوجوانس لرِ قدم تلان پانسے سیتۍ ونان۔ «یمہِ دۅہہ سون مکانہ وسۍ پیوٚو، تمہِ دۅہہ تہِ کیا ٲسۍ اسۍ یتھۍ میدانس کن یتھے پاٹھۍ ژلان۔»
بر دنہ برونہہ رود ہمسایہ یمن دور تام وچھان یوٚت تام یم شیینہ مہۍ ہوۍ میدانہ کس تتھۍ اندس کن غیب گٔے یمہ منزہ یم نمودار گمتۍ ٲسۍ۔
زمرے:افسانہ


text:
کینژھا صحتہ چہ خرابی تہ کینژھا معاشی پریشانیو کنۍ چھس بہ وونۍ واریاہ کالہ پیٹھہ فیس بکس تہ روشۍ روشی وچھان، بلاگ تہ رود طاقچس پیٹھ، پرن لیکھن تہِ چھہ بند۔ نہ چھیہ اورچ خبر کانہہ، نہ یورچ۔ مگر اکھ سیٹھا خوش گوار خبر وٲژ زِ الطاف اندرابی صابنس نیرۍ پوش رسالس دراو تازہ شمارہ۔ یہ رسالہ چھہ منزۍ منزۍ سہی پاکستانہ آزاد کشیرِ پیٹھہ برابر نیران۔ معاصر کاشرین رسالن منز چھہ یہ رسالہ تواتر کہ رنگہ تہ معیار کہ رنگہ اکھ سیٹھا رت اضافہ، بلکہ ونہ بہ زِ یوتاہ خۅش یون رسالہ چھہ ہندوستانۍ کشیرِ منز خالے نظرِ گژھان۔
الطاف صابنۍ رسالہ کہ تعلقہ محنت تہ کاشرِ زبانۍ تہ ادبس سیتۍ یہند لول چھیہ نہ کانہہ کھٹتھ کتھ کشیرِ ہندس اتھ اندس منز روزتھ کاشرس ادبس لول برن، مواد جمع کرن تہ کمپوز کرناون، پروف پرن تہ پرنٹ کرناون چھیہ نہ سہل کتھ۔ یم چھہِ شابشی ہندۍ مستحق۔
نیرۍ پوش رسالہ چھہ ہمیشہ پنن اکھ الگ انہار ہیتھ برونہہ کن یوان۔ اتھ سلسلس منز کرۍ امۍ معیارہ رنگۍ واریاہ منزلہ طے۔ ادبک کانہہ تہِ انہار ٲسن معیار گژھہِ نہ بالاے طاق تھاون۔ یہ میزان قایم کرن چھہ نہ سہل۔ امہ رنگہ چھہ الطاف اندرابی صاب بالغ نظری ہند ثبوت دوان۔ ازکس شمارس منز شامل مضمون، افسانہ، نظم و نثر، تمام چیز چھہِ اکہ صحت مند تہ باگہ برتہِ ادبچ خبر دوان۔ اتھ منز چھہ بزرگ ادیبن تہِ جاے شیرنہ آمژ تہ نوجوانن تہِ۔ کشیرِ ہندِ یمہ طرفہ کین ادیبن تہِ تہ ہمہِ طرفہ کین ادیبن تہِ۔ یہ چھہ سانہِ معاصر ادبک اکھ مکمل ٲنہ۔
الطاف اندرابی چھہِ پانہ اکھ رت ادیب۔ یم چھہ شاعری تہِ کران تہ فکشن تہِ لیکھان یمکۍ نمونہ نیرۍ پوش کس یتھ شمارس منز "ویتھ روزِ پکان” نظمہِ تہ ڈراما "وۅستہ گل گبہ ساز”چھہِ۔
یم چھہِ میانۍ پاٹھۍ کاشرِ ادبہ چہ سرگرمی ہندِ مرکزہ نشہِ ہنا دور مگر یس دنیا یمو اتہِ پننیو ذاتی کوششو سیتۍ آباد کۆر تمہِ بنیوو کشیرِ ہند یہ اند اکھ نۆو مرکز۔ میہ چھیہ وۅمید کشیرِ، کاشرس کلچرس تہ ادبس سیتۍ دلچسپی تھاون والۍ برن اتھ رسالس تہ الطاف صابنین کوششن لول۔
رسالہ منگنٲوو تہ پٔریو۔


text:
منیب الرحمن غزلیہ شاعری منز چھہ بییہ زبانۍ ہندٮن شعرن ہند ترجمہ یا مضمون ورتاون عام۔نظمن منز تہ ہیکہ یہ سپدتھ۔ رحمن راہی چھہ جدید فارسی شاعرن ہنزو نظمو منزہ سید سیوٚد […]
شعری، تنقیدی استفادہ
اکھ نظم پانژھ خیال — منیب الرحمن
1 پوشہ تھرین پیٹھ چھا زنہ گاش کِنہ شبنم خۅشبو وتھراوان 2 یمن اچھن منز تارکھ ٲسۍ از چھہ تمن منز اوٚش ناپان 3 پتھرس پیٹھ چھکرنہ آمژ ٹنگہ پھلے کمۍ وچھ، […]
زہ غزل — علی شیدا
1 نذر کامل گاشہ زژن ہند پھوٚت اوسس اٹہ بارِ تہ گوٚو سۅرملۍ کاکد موٚرنم ہیرہ بۅن دارِ تہ گوٚو کھسہ وُن شہہ گوٚو رٔے, پھوٚلۍ زخمن کم سزہ پوش اسہ ونہِ […]
ٲٹھ غزل — رفیق راز
1 لجم چھگ کوترس پے چھا بہ کوٚت لاریوس اسمٲنی یہ ما از بے مکانس لا مکانچ میج دربٲنی پھلتھ آمتۍ چمن برجستہ جلون ہندۍ برے گژھۍ تن میہ کیا میانین اچھن […]
انور وار انور سند اکھ وژن
تجزیہ: مظفر عازم [انور وارنہِ شعرہ سۅمبرن "یک رنگ” منزہ اقتباس] لٲجتھس داوہ وٲجتھس مۅلو وۅلو/ وۅلہ یاون ژورہ ونیو حال زٲجتھس تاوہ کوہ شیہلو وۅلو/ وۅلہ تن توٚندورہ ونیو حال سۅرگہ […]
دپھ ووٹ تروو (افسانہ) – شکیل الرحمن
شکیل الرحمان زنگہِ کینہہ دۅہ برونہہ ٹاس ینہ تہ لگنہ پتہ اوس سہُ حبہ صٲب یُس آٹو وس تہِ ماتھ اوس دِوان سٮٹھاہ لوٚت لوٚت پکان۔ تسُند نیچو اوس خۅش زِ تس […]
فیس بک طرحی مشاعرہ
تبصرہ: منیب الرحمن یم غزل چھہِ تقریبا تم سٲری غزل یم فیس بک کٮن گۅڈنکٮن دۅن مشاعرن منز فی البدیہہ، لگ بگ فی البدیہ تہ فرصت سان وننہ آے۔ یمن مشاعرن منز […]
کاشرِ ادبک داستان ۔۔ اند
شفیع شوق، ناجی منور کٲشرِ ادبک داستان چھِہ اسۍ یمہِ آزردہ کرونہِ بیانہ سیتۍ اند کران زِ کٲشر ادب چھہ وۅنۍ ٲخری شہہ ہیوان. امیک موجودہ حال وچھِتھ چھہ باسان زِ ادبچ […]
نوٚو تٲریخ (افسانہ) — شکیل الرحمن
صدیق کیاہ کٲم کار اوس دوہس کران اتھ ٲسۍ نہ عام لُکھ وٲقف ، تکیازِ یہ اوس پریتھ وزِ گری آسان۔ صدیقس یُس روزُن کیُت مکانہ اوس تتھ ٲسۍسڑکہ اندہ کینہہ دُکان […]
تریہ غزل، اکھ نظم — نثار اعظم
1 در بدر پھیراں سڑک کیاہ سنا ژھاراں سڑک ماجہِ ۂندۍ آلو بنِتھ چھیم پتے لاراں سڑک رأتۍ راتس کُنۍ تہ زنۍ آسہِ کیاہ سونچاں سڑک کور کُن پھِرۍ پھِرۍ وُچھاں کس […]
غزل — شہنواز منتظر
بے سر وجارہ ہستی بے پایہ نیب ڈیشِتھ ژھاین چھہ گاش گراوُن عکسس چھہ ٲنہ روشِتھ چھکرِتھ چھہ کایناتس مرکز چھہ پھانپھلاوُن وٹنس چھُ واو کھوژان اَکھ لا مقام بوزِتھ انہِ گوٚٹ […]
کاہ غزل ۔۔ شفق سوپوری
1 خبر ژیہ یاد چھیا، کُلۍ کنٮر تہ شام سفر اکے برگ تہ ہوا، کُلۍ کنٮر تہ شام سفر چھہ ژیر تام پکُن، بس پکُن پکاں روزُن چھِہ دور تام خدا، کُلۍ […]
وزنن ہنز پارۍ زان
منیب الرحمن یہ چھہِ اسۍ مٲنتھ زِ عروضچ بنیاد چھیہ حروف ملفوظی ین پیٹھ۔ یمہ ساعتہ اسۍ یہ تسلیم کران چھہِ ، اسۍ چھہ یکدم صوتیات کس میدانس منز قدم تراوان۔ صوتیات […]
زہ نظمہ — شفیع شوق
شفیع شوق گۅلاب روے، سبز وُڈنہِ تُلہ کُلِس تل ٹینہ چھپرس تل بہتھ اتھ کنہِ دٔسۍ دٔسۍ کیاہ لبکھ؟ ٹِکر ژھیوٚن ہیتھ کنہِ منزونِرکھ ژہ تنہِ ہندۍ سنۍ وۅگنۍ! کسب نے چھُے […]
کرب (نظم) — الیاس آزاد
زون چھیہ از تہِ اوٚبرہ لنگیو تلۍ ژورِ ژلان پھرٹہ ہژ، دم پھُٹ راتک ہا ہا کار وچھتھ زونہِ ڈبن منز خوابن ہندۍ بازار گرم واو چھہ ہکۍ نتہ بکۍ زن گومت […]
زہ غزل — سجاد حسین
1 انزانۍ وتو شام ڈلتھ راوِ خبر چھا از بیاکھ ؤری آو تہ کیا ہاوِ خبر چھا پوٚت کال وتن نال ؤلتھ شانکہِ یِتھے ما کیا یاد کتٮتھ پاوِ تہ ودناوِ خبر […]
کرالۍ (افسانہ) – علی شیدا
اچھن منز آوسیمتۍ دبنۍ، وٹھن پیٹھ پرانہِ بے معنہِ پریژھہ ہلمس، نٲٹھیمتۍ دعایہ خیر تہ مۅچھہِ منز ژھٮپل پونپرۍ ہٮتھ گوٚو سہ اڈلیوٚک کاڈ کڈمتس ٲنس برونہہ کنہِ استادہ۔ گردِ بٔرتھ ہردہ […]
کوچہ پھیُر (افسانہ) – رحیم رہبر
تمۍ کوٚڈ کلہ تیرِ چھۅکھ تہ اشہ وانہِ نطرن گراے کڈتھ کوٚڈن سۅچہ پچہ واش۔ یہ عجب منظر وچھتھ گوس بہ حیران۔ "پزر چھہ یی!” بٔڈہ افلاطونن دوٚپ میہ۔ "حضرت، کیا—کیا چھہ […]
شیہ غزل ۔۔ رفیق راز
1 دارِ بر تالو تہ پش دیوار لیکھ یُس شہر گم گوٚو تمکۍ آثار لیکھ دامنس پیٹھ سونتہ کی سبزار لیکھ دۅن اچھن منز آبہ کی فموار لیکھ قٲفلن پیٹھ قٲفلا رۅخصت […]
پانژھ نظمہ — نذیر آزاد
نذیر آزاد پھٹمژ قلاے دور اکس بالس پیٹھ دۅہدش وقت زوال تھوٚکمت سرۍیہ چھہ ڈکھراں آسہ تہ لر تراواں برمجہ کلٮن نزدیکھے پھٹمژ پختہ قلاے ییتہ کینہہ روح چھہِ درۍ گنڈۍ گنڈۍ […]
روایت مدِ نظر تھاونہ بغیر ہیکہ نہ انفرادیت حٲصل سپدِتھ: نذیر آزاد
نذیر آزاد تہ نیب نیب: یمن نظمن منز چھہ وزن تہِ پابندی سان ورتاونہ آمت تہ قافیہ تہِ۔ آزاد ٲستھ چھیہ نا تۅہہ آزاد نظمہِ سٍتۍ برابری؟ نذیر آزاد: آزاد تخلص آسنک […]
بے قراری (افسانہ) – شکیل الرحمن
شکیل الرحمان گاڑِ کھسانے ترٲو تمۍسیٹہِ موجب سٲرۍسے نظر۔ اکھ سیٹ خالی وُچھتھ پوٚک تیز پہن یہ زٲنتھ خبر بییہ کانہہ ما بیہیہ اتھ سیٹس۔ سہ اوس نہ جوانے اوت بلکہ عاشق […]
شہناز رشید تہ طرز غالب
نذیر آزاد پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے […]
فیس بک محفل افسانس پیٹھ تبصرہ
فیاض دلبر معروف فرانسیسی نقاد تہ لکھارۍ رونالڈ جیرارڈ بارتھس (Roland Gerard Barthes) سند دوٚپ چھہ زِ "ییلہ اکھ افسانہ نگار افسانہ لیکھنہِ چھہ بیہان دراصل چھیہ تمہِ افسانچ کہانی تمی وزِ […]
کامل نین ترین شعرن ہند اکتشافی تجزیہ
حامدی کاشمیری صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، […]
تریہ غزل ۔ محمد رمضان
1 ژھرین گرین چھہِ اکس اکھ وچھان ٲنہ تہ بہ لبن الاندۍ گمتۍ بے زبان ٲنہ تہ بہ یُسے دوان چھہ ووٚن تسۍ کراں دلس منز جاے ڈلاں چھہ نظرِ تہ خالی […]
اکھ نظم — حیات عامر حسینی
نے نیب نشانا نے پتہا نے وہم گمانا نے لفظا وق سورے ییلہ شریپہ چشمن منز رنگ ساری لوسن اتھہ ہاوان رفتار سری گژھہِ تھامہِ، رٔہتھ گژھہِ نار وُہتھ گفتار سورے ژٹہِ […]
ہو٘تمت ٹنگ دۅہ (نظم) — گلشن مجید
شمہ بژِھہِ ہندِس براندس تلہ کنہِ ژھایہ ہلِس کُن تچھہِ بچھہِ پھوٚجمژ ہی تھٔر منگۍ منگۍ او٘گرے تھو٘گرے، آوسیومت اکھ تاپہ ٹیوٚکا پیو٘و ژھۅٹہ ڈیرس پیٹھ شمہ بژھہِ بییہ پریڈییہ اڈپاکۍ تریلن […]
ہمعصر افسانہ: موضوعی تہ ہیتی تجربہ
شفیع شوق اختر محی الدین تہ ہری کرشن کول نہ وفاتہ پتہ چھہ از برونہہ وُہ ؤری افسانہ پرون ، تہ پتمین وُہن ؤرین ہندس تاریخی پس منظرس منز لیکھنہ آمتۍافسانہ معاصر […]
فنچ فطرت چھیہ بے ساختگی، روانی تہ زاوۍجار تہ معنی: حیات عامر حسینی
حیات عامر حسینی، نیب نیب:یمن دۅہن اسۍ علی گڈھ پران ٲسۍ ژہ اوسکھ منزۍ منزۍ اردو پاٹھۍ نظما وظما ونان۔ تمنے دۅہن چھپییہ چانۍ اکھ نظم امیزان کی بچیاں شب خونس منز […]


text:
بوزم اکاڈمی چھیہ کاشرِ ڈکشنری ہند ریپرنٹ چھاپنک فیصلہ کورمت۔ اگر یہ پوز چھہ امہ کھوتہ بڈ ہیکہِ نہ کانہہ بیوقوفی ٲستھ۔ میہ گژھہِ معافی دنۍ بہ چھس ہمیشہ غلط لفظ ورتاوان۔ مگر یہ ڈکشنری چھیہ حقیقتا اکس غلط بنیادس پیٹھ کھڑا کرنہ آمژ۔ اتھ چھیہ نظرثانی کرنچ ضرورت تہ امیک ترتیب چھہ خاص کر درست کرنک ضرورت۔ یم لفظ پیمتۍ چھہ تم ہرراونک چھہ ضرورت، یم غلطی ہا اتھ منز چھیہ تم درست کرنک چھہ ضرورت، لفظن ہندۍ غلط معنی درست کرنک چھہ ضرورت۔ امیک املا چھہ درست کرنک ضرورت تکیازِ یُس املا اتھ منز ورتاونہ آمت چھہ، سہ چھیی نہ وۅنۍ ورتاونہ یوان۔
امین کامل سندِ اتھہ ڈکشنری ہندس صفحس پیٹھ کینہہ نوٹ۔


text:
خبر چھیہ یہ زِ جھیل ڈل تہ باقی تریہ جھیل نییہ ریاستی
ہایی کورٹن پننس تحویلس منز۔ امچ کیازِ پییہ ضرورتھ ؟ اتھ چھہِ واریاہ
وجوہات۔ مختصر پٲٹھۍہیکو یہ ونِتھ زِ ڈل رود ؤری وادو پیٹھہ لُٹان۔ یہ
لُٹوو پننیو یمن منز ہر کانہہ عام شہری پیٹھہ بیروکریٹ تہ تٲجر شامل چھہِ۔
تفصیلہ سان
کھۅرن ہند دود ہٮکہِ واریاہو وجہو کنۍ ٲستھ۔ اکھ وجہ چھہ
کھۅرن ہنز سۅ حالت یتھ پلانٹر فیسیٹس ونان چھہِ۔ اتھ دٲدس منز چھہ تلپدٮن
کھورِ پٮٹھہ برونہہ کن دگ تہ ورم آسان۔ امہِ حالژ ہندیو وجہو منزہ چھہِ
کینہہ یم۔یعنی یہ حالت ہٮکہِ تھدِ کھورِ بوٹ یا چپنہِ لاگنہ سیتۍ، وزن
ہُرنہ سیتۍ، زیادہ پکنہ سیتۍ یا کھڑا روزنہ سیتۍ یا زیادہ ہیرن کھسنہ سیتۍ
واقع سپدتھ۔
تفصیلہ سان
یہ ویب سایٹ چھیہ از کل دوبارہ ڈیزاین کرنہ یوان۔ انشااللہ سپد جلدے پورہ پاٹھ دستیاب۔ شکریہ۔


text:
نہج رسالہ کہ اجرا سیتۍ چھہِ کینہہ سوال ذہنس منز وۅتھان۔ یمہ ساعتہ میہ نیب شروع کور میہ برونہہ کنہِ ٲسۍ کینہہ اہم مسلہ یمن پیٹھ بہ امہ کہ ذریعہ کتھ کٔرتھ ڈایلاگچ دعوت دنۍ یژھان اوسس۔
املاہک مسلہ اوس اکھ۔ اتھ کٔر میہ نیبس منز عملی شکل دنچ کوشش۔
عروضک مسلہ اوس بیاکھ یتھ متعلق اکھ کنفیوژن کھڑا کرنہ اوس آمت۔ میہ دژ اتھ روایتی تہ خشک موضوعس نیبس منز واریاہ جاے، شاید ضرورت کھوتہ زیادہ۔ عروضس متعلق کرۍ میہ روایتی تصوراتن سیتۍ سیتۍ لسانیاتی وچھن کونہ کنۍ تہِ تم نکتہ پیش یمن نہ سانۍ ادیب واقف تہِ ٲسۍ۔ زیادہ تر ادیبن گوو سہ سورے کلہ پیٹھۍ۔
سانین نوین ادیبن برونہہ کنہِ نثرکۍ یم نمونہ ٲسۍ تہ یم کاشرِ شعبہ کہ طرفہ بڑھ چڑھ کر پروناونہ یوان ٲسۍ تمن ہندِ جادِ منزہ نوۍ ادیب کڈنہ خاطرہ انہِ میہ تمن ہنزہ کمزوری تہ خامی برونہہ کن تہ تتھ اسلوبس دژ میہ تنقید کہ خاطرہ زیادہ اہمیت یُس زیادہ موزون تہ مناسب اوس تہ کُنہِ نتہ کُنہِ بہانہ کاشر شعبہ کس تدریسس منز رد کرنہ یوان اوس۔
میہ کٔر کوشش زِ نو ۍ ادیب انوکھ برونہہ کن، یتھ منز زیادہ کامیابی سپز نہ مگر خاطر خواہ پیش رفت سپز۔
غرض نیب کہ خاطرہ اوس میہ ذہنس منز اکھ پروگرام، یہ اوس نہ نظمن تہ غزلن ہند خالص اکھ مجموعہ۔
یوت تام نہ نہج رسالہ کانہہ مخصوص نکتہ نظر برونہہ کن انہِ اتھ تہ مثلا شیرازس منز روزِ نہ کانہہ فرق۔ گۅڈنکۍ زہ شمارہ وچھتھ چھہ حوصلہ تہِ ہران تہ مایوسی سپدان۔ حوصلچ تہ خوشی ہنز کتھ چھیہ زِ واریاہن نوین لیکھن والین چھیہ جاے دنہ آمژ، مایوسی چھیہ یہ زِ امین کاملس تہ رحمن راہی یس پیٹھ شایع شدہ مضمون تہ غلام نبی فراقنۍ مطبوعہ شاعری چھیہ صرف یہ ہاونہ خاطرہ شامل کرنہ آمژ زِ نہج چھہ نہ کنہِ گروپس سیتۍ منسلک۔ ییژ کیا مجبوری ٲس امہ اعلانچ زِ گۅڈے شایع شدہ چیز آیہ شامل کرنہ۔ یہ صفایی کمس چھیہ پیش کرنہ آمژ؟ یہ صفایی چھا ٹینگس تہ راہی یس پیش کرنہ آمژ؟ نیبک یس رویہ ٹینگس تہ راہی یس متعلق چھہ، نہج ما آو دراصل سہ زایل کرنہ خاطرہ کڈنہ؟ کامل تہ راہی یس پیٹھ گۅڈنکۍ سے شمارس منز مضمون شامل کٔرتھ ما چھہ نہج اکھ خود تردیدی سٹیٹمنٹ پیش کران؟ نہج ما چھہ یہندۍ سے دفاعس یا وننس پیٹھ کڈنہ آمت؟
اگر نہج ٹینگ، راہی، مرغوب بیترِ ادیبن ہندۍ نگارشات تہ یمن متعلق شایع شدہ مضمون یا گۅڈے معلوم کتھن ہند پروپیگندا شایع کرنہ خاطرہ کڈنہ آو، تیلہ چھیہ نہ امچ ونکیس صحیح طور کانہہ ریلونس تکیازِ مۅردن چھہ نہ زو اژان۔ کامل یا راہی یا ٹینگ کیا لیکھن وۅنۍ تیتھ یہ تمن وننے رودمت چھہ؟ یمن یہ ونن اوس تہِ چھہ یمو وونمت، وۅنۍ چھیہ بس اداکاری یۅس یم سٹیجن پیٹھ کھستھ کران چھہِ۔ یمن ہنز چھیہ نہ ونۍ کین کانہہ ریلونس۔ بہ ونہ رفیق رازس تام یہ ونن اوس تہِ چھہ تمۍ تہِ گۅڈے وونمت تہ بھرپور اندازس منز وونمت۔ ییتہ یور کیا گژھہِ آسن یمہ کنۍ اکھ نوو رفیق راز برونہہ کن ییہ۔ یہ گوو رفیق راز یُس ونہِ تخیلی طور سرگرم چھہ، تا بحال چھیہ نہ کامل یا راہی یا ٹینگ سنز کتھے۔
نہج رسالک مرکز گژھہِ نوو ادیب آسن۔ نوین ادیبن گژھہِ یہ نکتہ فکرِ ترُن زِ یوت تام نہ اسۍ پننین پیش رون نش انحراف کرو، ادب ہیکہِ نہ برونہہ پکتھ۔ ییلہ پیش رو ییتیاہ بڈۍ بنن زِ تم بنن نوین ادیبن ہندِ خاطرہ اکھ نفسیاتی ٹھور اکھ ناقابل عبور معیار، زانن گژھہِ انحراف چھہ ضروری۔ ییتہ نیو ٹی ایس الیٹ تس پتہ ینہ والیو شاعرو رد کٔرتھ، اقبال فہیمنۍ پاٹھۍ وونکھ نہ الیٹ سنز شاعری چھیہ نہ شاعری بلکہ وونکھ سۅ چھیہ نہ سۅ شاعری یۅس تم لیکھنۍ یژھان چھہِ۔ تمو بدلوو پننہ خاطرہ شاعری ہند رۅخے۔ الیٹ سند آبجیکٹیو کورلیٹیو آو سیودے رد کرنہ، شاعرو لٲج ذاتی شاعری کرنۍ۔ پرانہ جنریشنہ ہنز چھتر چھایا منز چھہ نہ ادب تخلیق کرنہ یوان۔ پرانین تھپھ کرتھ چھہِ تمے پکان یمن پانس کوٹھۍ آسن نہ۔
اگر یمن سانین بزرگ ادیبن متعلق مطالعہ پیش ین کرنہ، سۅ روزِ مردہ زندہ کرنہ کھوتہ زیادہ بہتر کٲم۔ تمن مطالعن منز وچھو اسۍ زِ یم کتھہ پاٹھۍ چھہِ سانہِ خاطرہ رلیونٹ۔ مگر تتھ منز تہِ گژھۍ ژھری عقیدت تہ لحاظ تہ ادب (مطلب عزت) بدلہ ادبی معیار پیش نظر روزنۍ۔